www.komalah.org - ڕاگەیاندنی کومیتەی ناوەندی حیزبی کۆمۆنیستی ئێران بە بۆنەی ٨ ی مارس ڕۆژی جیهانی ژن ٢٠١٨\nحیزبی کۆمۆنیست ایران\nیادی هاورێ یان\nتی وی کۆمه‌ڵه \nهه لبژیردراوی به رنامه ی وتاری روژ\nلاپه‌ڕه‌ی سه‌ره‌کی | راگه‌یاندن | ڕاگەیاندنی کومیتەی ناوەندی حیزبی کۆمۆنیستی ئێران بە بۆنەی ٨ ی مارس ڕۆژی جیهانی ژن ٢٠١٨\nڕاگەیاندنی کومیتەی ناوەندی حیزبی کۆمۆنیستی ئێران بە بۆنەی ٨ ی مارس ڕۆژی جیهانی ژن ٢٠١٨\nگۆڕینی قه‌باره‌ی نوسین:\nلە سه‌روبه‌ندی نزیک بوونەوە لە یەک سەد و حەوتەمین ساڵیادی ٨ ی مارس داین. بێگومان بە تێپەڕبوونی زیاتر لە یەک سەدەدا ژنان توانیویانە بەگژ هه‌ندێک لە دیاردەکانی ژێردەستەیی خۆیاندا بچنەوە و هه‌ندێک لە زنجیرەکانی ئەم ژێردەستەییە بپسێنن. لەگەڵ ئەوەدا گەلێک لە ئاڵقەکانی ئەم زنجیرە وەک خۆی ماونەتەوە و پێویستیان بە هەوڵدانێکی بەهێز تر هەیە تا نە تەنیا لە بواری مافە سیاسیی و مەدەنییەکاندا کۆتایی بەم ژێردەستەییە بێنێ، بەڵکوو واوەتر لەویش بچنە شەڕی نیزامێکی چینایەتی کە هەڵاواردن و ستەم کێشی ژنان یەکێک لە کۆڵەکە سەرەکییەکانییەتی. ئێستاش لە سه‌روبه‌ندی نزیک بوونەوە لە ٨ ی مارس کۆمەڵێک ئامار بڵاو بوونەتەوە کە دەرخەری روونی بە بەند کێشرانی بە ملیۆن ژن لە ئاستی دنیادایە. کاتێک کە ساڵانە نزیک بە ٣ ملیۆن ژن وەک کالا دەبنە قوربانی کڕین و فرۆشتن. کاتێک کە ژنان زیاتر لەوەی بە نخۆشی سەرەتان، ڕووداوی هاتووچۆ لە دەرەوەی ماڵ، شەڕ و نەخۆشی مالاریا سەدەمە ببینن. دەبنە قوربانی دەست درێژی جنسی و توندوتیژی لە چوارچێوەی ماڵدا. کاتێک کە ساڵانە زیاتر لە هەزار ژن دەبنە قوربانی قەتڵی ناموسی، ئیتر ناکرێت ستەمی ڕەچاو کراو بەرانبەر بە ژنان تەنیا بە هەڵاواردنی ڕەگەزی و نایەکسانی ئابووری بزانی. ئەم وەحشیەگەریە سەرجەم ئاستەکانی ژیانی ژنان ئەداتەبەر هێرش.\nگومانی تێدانییە کە ستەم، هەڵاواردنی ڕەگەزی و ژێردەستەیی ژنان لە پرۆسەیەکی مێژوویدا شکڵی گرتووە. لە هەمان حاڵدا دەزانین کە کۆمەڵگای سەرمایەداری گەلێک لە سوننەتە دواکەوتوەکان کە سەدی سەر ڕێگای گەشە و گشتگیر بوونی سەرمایە بوون لەسەر ڕێگای لاداوە، بەڵام هەر لەم نیزامەدا، ستەم، هەڵاواردن و ژێردەستەیی ژنان هەروا بەردەوام بووە. لەو ڕووەوە کە ئەم بارودۆخە نابەرابەرە و ستەمی چەند لایەنە لەسەر ژنان لەگەڵ نیازی کەڵەکە بوونی سەرمایە لەگەڵ یەکدا ئاوێتە کردوە، لەوێدا کە ژنان لە کاری کۆیلەتی هێنەر و بێ حەق و حقوقی ماڵەوە ڕزگاریان دەبێت و پێیان دەکرێتەوە نێو بازاڕی کار لانیکەم ٣٠ لەسەد کەمتر لە پیاوان حقوق وەردەگرن. زیاتر لە نیوەی ژنانی شاغڵ لە دەرەوەی قانونی مەوجودی کار لە وانە بیمەی بێکاری، نەخۆشی و خانەنشینیدان. ئەوەندە بەسە چاوێک بەسەر ناوچەی ئابووری تایبەت لە بەشەکانی ڕستن و چنین، ئێلکترۆنیک، كه‌ره‌سته‌ی یاری لە هێند، لە بنگلادێش و لە چین دا بگێڕین تا قوڵایی بەهرە کێشی نیزامی سەرمایەداری لە ژنان ببینین. هەڵبەت نابێ لە بیرمان بچێتەوە کە لەگەڵ سەرهەڵدانی قەیرانی ئابووریدا ژنان یەکەم قوربانیانی بێکار سازیەکانن. لە خۆڕا نییە کە ئێمە لە ماوەی ئەم یەکساڵی ڕابردوودا شایه‌تی ناڕەزایەتیی سەدان هەزار کەسی ژنان لە ئاڕژانتین، بریزیل، مێکزیک، ئەمریکا، هێند و بنگلادێش بووین.\nبەڵام لەم نێوانەدا ستەمی پەیڕەو کراو دژبە ژنان لەو وڵاتانەی کە ئیسلامی سیاسیی دەسەڵاتی دەوڵەتی لەدەست دایە و یان گرووپە تیرۆریستە ئیسلامیەیکان تییاندا دەسەڵات دارن، هەموو سنوورە باوەکانی ناوەتە پشت سەر. لەم وڵاتانەدا دەوڵەت و یاسای حاکم خۆشیان دەبنە ڕوکنێکی بنەڕەتی و گرنگ لە نیهادینە کردنی ژێردەستەیی و بێ مافی ژنان. کۆماری ئیسلامی ئێران لە دیار ترینی ئەو جۆرە دەوڵەتانه‌یه. کۆماری ئیسلامیی نزیک بە چوار دەیە بێ وەچان هێرشی بۆسەر ژنانی ڕێکخستووە و نیهادینەی کردووە. لەگەڵ ئەوەشدا و لە ناخی ئەم هێرشە هەوسار پچڕاوەدا، ژنان سەرەڕای ئەو کۆسپ و بەربەستە زۆرانەی کە لەسەر ڕێگای چوونیان بۆ بازاڕی کار و دەست ڕاگەیشتن بە خوێندنی باڵا لە ڕشتە جۆراو جۆرەکاندا بوونی هەبووە لە هەموو بوارەکانی خۆ دەرخستنی کۆمەڵایەتیدا لەگەڵ قانون و سیاسەتی دژی ژنی حاکمدا خەباتیان کردووە. ژنان بە ئامادە بوون لە بوارە جۆراوجۆرەکانی خەبات و لە هەر ئاخێزێکدا کە ئیمکانی دەرکەوتنی مادییان لە کۆمەڵگادا هەیە و سەرئەنجام خەبات لە پێوەندی ستەمگەرانە و چەوسێنەرانەدا به‌دوور له منداڵ بوون، بەڕێوەدەچێت، دەوری خۆیان وەک هێزێک کە بەبێ ئەوان شۆڕشی کۆمەڵایەتی ئیمکان پەزیر نییە، نیشان داوە. ڕژیمی کۆماری ئیسلامیی بە نیهادینە کردنی زەوت کردنی هۆویەتی ئینسانی و کۆمەڵایەتی نیوەی جەمعیەتی ئێران نیزامی ئاپاڕتایدی ڕەگەزی بەسەر کۆمەڵگادا زاڵ کردووە. نیزامی ئاپاڕتایدی ڕەگەزی نەتەنیا بەشێک لە ئیدئۆلۆژی ئەم ڕژیمە، بەڵکوو یەکێک لە ئەرکانە گرنگەکانی سەقامگیری و چەسپاندنی بووە. ڕاست لەم ڕوانگەوەیە هەموو جۆرە خەبات و خۆراگریەکی ژنان لە بەرانبەر ئەم ئاپاڕتایدەدا بەشێک لە خەبات بۆ شۆڕش و بەشێک لە تێکۆشانی سیاسیی بۆ ڕووخاندنی ڕژیمی کۆماری ئیسلامییە. ئەم خەباتە بۆ پێکهێنانی ئاڵوگۆڕی بنەڕەتی لە مەوقعیەتی ژناندا ناتوانێ خۆی لە چوار چێوەی تەسکی ئاسۆی بۆرژوازی لیبڕاڵدا بەرتەسک بکاتەوە. ئەمە ڕاستە کە کۆمۆنیستەکان و هەڵسوڕاوانی ڕادیکاڵی بزوتنەوەی ژنان بۆ هەر ڕادەیەک لە باشتر کردنی بارودۆخی نیوەی کۆمەڵگاش خەبات دەکەن، بەڵام لە گشت ئەم حاڵەتەدانەدا لەبیریان ناچیتەوە کە لە کۆمەڵگایەکی چینایەتیدا دەژین و خەباتی ژنان بۆ ڕزگار بوون دەبێ ئاوێتە بە ئاسۆی تێکشکاندنی نیزامی چینایەتی بکرێت.\nهەڵسوراوانی ڕادیکاڵی بزوتنەوەی ژنان لە ئێران ئەمساڵ لە بارودۆخێکدا دەچن بە پێشوازی ٨ ی مارسەوە کە ئاخیزی سەرتاسەری لە مانگی بەفرانباردا وه‌رزێكی نوێی لە خەبات بۆ ڕووخاندنی کۆماری ئیسلامیی کردووه‌تەوە. ژنانی ژێردەستەی کۆمەڵگە زیاتر لە هەر هێزێک دەربڕینی داخوازیەکانی لە ئاخیزێکدا کە بە ناوەرۆکی نان و ئازادی لە مانگی بەفرانباردا شەقامەکانی داگیر کرد، دەبینن. بەسەر جەستەی ژنانەوە هاوکات هەم شه‌لاقی بەهرە کێشی نیزامی سەرمایەداری و فەرهەنگی داڕزیوی کۆمەڵگای پیاوسالاری و هەم نیزامی هەڵاواردنی ڕەگەزی دەوڵەتی ئیسلامی دیارە. لەم ڕووەوە ئەوان هیچ قازانجێکیان لە درێژەی بارودۆخی ئێستادا و یان گیرخواردن لە چوارچێوەی داخوازی فێمینیزمی ئیسلامی و ئاسۆی فێمینیزمی لیبڕاڵدا نییە. ژنانی خیابانی ئینقلاب بە چوونە سەر سەکۆکان و فڕێدانی حیجاب بە ئاشكرا چوونەتە شەڕی نیزامێكی ئیسلامیی کە یەکەم هەنگاوی بۆ هیڕش کردنەسەر شۆڕش و سەقامگیر کردنی خۆی بەم حیجابە ئیجباریە و هێرش بۆسەر ڕیزی ژنان دەست پێکرد.\nئاخیزی مانگی بەفرانبار نیشانیدا کە هەڵسوراوانی رادیکاڵ و سۆسیالیستی بزوتنەوەی ژنان ناتوانن و نابێ هیچ دەرفەتێک بۆ وێنا کردنی ئاسۆی ڕزگاری بەخشی سۆسیالیستی بە ڕووی جەماوەری ملیۆنی ژنان و بە تایبەت ژنانی کرێکار و زەحمەتکێش لە دەست بدەن. بێگومان ئاخێزە بەهێزەکان لە ڕێدان، گرنگ ئەوەیە کە ژنان بتوانن لە ئاستێکی ملیۆنیدا و بە داخوازی خۆیانەوە کە خۆی لە تێکۆشان لە ڕاستای سڕێنەوەی نیزامی چینایەتیدا دەردەخات، شان بەشانی چینی کرێکار بێنە مەیدانی خەباتی چینایەتییەوە. بەو هیوایەوە بچین بە پیر ٨ ی مارس ڕۆژی جیهانی ژنەوە.\nپیرۆزبێت ٨ ی مارس ڕۆژی جیهانی ژن\nبروخێ ڕژیمی کۆماری ئیسلامیی\nبژی ئازادی، بەرابەری، حکومەتی کرێکاری\nکومیتەی ناوەندی حیزبی کۆمۆنیستی ئێران\nمانگی ڕەشەممەی ١٣٩٦\nیەکی مارسی ٢٠١٨\nناردنی هه‌واڵ به ئیمێل\nته‌نها به تێکست\nهیچ چاوگێک بۆ ئه‌م هه‌واڵه دیارینه‌کراوه\nMore from راگه‌یاندن\nڕاگه‌یاندنی كومیته‌ی ناوه‌ندی كۆمه‌ڵه سه‌باره‌ت به ئه‌گه‌ری ئێعدامی ڕامین حسێن په‌ناهیی\nڕاگەیاندنی کۆمیتەی ناوەندی حیزبی کومونیستی ئێران بە بۆنەی ئەوەڵی مانگی مەی رۆژی جیهانی کریکار ( ٢٠١٨)\nڕاگه‌یاندنی ده‌بیرخانه‌ی كومیته‌ی ناوه‌ندی كۆمه‌ڵه سه‌باره‌ت به قه‌تڵ و عامی ئه‌ندامانی بنه‌ماڵه‌ی چوار هاوڕێی ئه‌ندامی حیزبی كۆمۆنیستی ئێران له شاری دیوانده‌ڕه\nڕاگه‌یاندنی كومیته‌ی ناوه‌ندی كۆمه‌ڵه به بۆنه‌ی گیانبه‌ختكردنی هاوڕێ سیامه‌ك شامی ئه‌ندامی كومیته‌ی ناوه‌ندی كۆمه‌ڵه و كومیته‌ی ده‌ره‌وه‌ی وڵاتی حیزبی كۆمۆنیستی ئێران\nخەڵکی تێکۆشەر ئازیزانی بەندکراوی خۆیان لە زیندانەکانی ڕژیمدا بەتەنیا بەجێناهێڵن


نهێنیەکانی پشت خۆکوشتنی ژنان لە هەرێم و خۆکوشتنی ٣٦ ژن لە ماوەی ٧ مانگدا\n2021/09/10 485 جار بینراوە\n* نەوژین - کاژان غازی - ساکار خالید\n”بەهۆی ئەوەی هاوسەرکەم رێزو خۆشەویستی بۆم نەبو، خیانەتیشی لێکردم و براکەشم نەیهێشت جیاببمەوە، بڕیارمدا لەسەربانی خانوەکەمان خۆم بخەمەخوارەوە“. ئەمە وتەی یەکێکە لەو ژنانەی کە لە هەرێمی کوردستان بۆ خۆکوشتنی لەسەربانی ماڵەکەیان خۆی هەڵدەداتە خوارەوە، پزیشکێکی پسپۆڕی دەرونیش باسلەوەدەکات ژنان توندتیژیە بەردەوامەکانی هاوسەرو باوک و برا بیری خۆکوژیان لە لا دروستدەکات، توێژینەوەیەکیش ئەوە ئاشکرا دەکات( ٦٣ ٪ ) ئەو ژنانەی لە هەرێم خۆیان کوشتوە کێشەیان لەگەڵ هاوسەرەکانیان هەبوە.\nحاڵه‌ته‌كانی خۆكوشتن له زۆربه‌ی وڵاتان به رێژه و جۆری جیاواز بەردەوامی هەیە، نەتەوە یەکگرتوەکان رۆژی (١٠ ئەیلول)ی وەک رۆژی بەرەنگاربونەوەی خۆکوژی دیاریکردوە، زۆرێك له توێژه‌ره‌وه كۆمه‌ڵایه‌تی وده‌رونی و چالاكانی بواری مافی مرۆڤ پێیان وایه هۆکاری خۆکوژی دەگەڕێتەوە بۆ ئاڵۆزی ژیان و زۆریی پێداویستییه‌كان، گرنگیدانی زیاتر به لایه‌نی ماددی و لاوازبونی لایه‌نه رۆحییه‌كانی تاك، هه‌روه‌ك تێكچونه خێزانییه‌كان.\n”له‌سه‌ره‌تایی بونمه‌وه هیچ خۆشیه‌ك له‌ژیانم روی نه‌داوه ئیتر بۆچی بیر له خۆ كوشتن نه‌كه‌مه‌وه!“\nئەڤین ئەحمەد، تەمەنی (٢٧)ساڵە، لە تەمەنێکی کەمدا خزمەتی ماڵانی کردوە بۆ ئەوەی لەو خانوە دەرنەکرێن کە تێیدا ژیاون دواتر لە تەمەنی ٢٠ ساڵی بە زۆر بەشو دەدرێت، لەگەڵ ئەوەشدا هاوژینەکەی وەک خزمەتکارێکی ماڵەکە سەیری دەکات ئەوەش وادەکات ئەڤین بیری خۆکوشتنی لا دروستبێت وەک خۆی دەڵێت: ”بیرم کردوە بۆ رزگاربونمم لەو دۆخە تەنها خۆکوشتن چارەسەرە“.\nپزیشکێکی پسپۆڕ:”ژنان بە هۆی ئازاردانیان لە لایەن مێردو باوک و برا هەوڵی خۆکوشتن دەدەن“\nپزیشکێکی پسپۆری دەرونی ئاماژەبەوەدەکات مەرج نیە ئەوەی هەوڵی خۆکوشتن دەدات یان خۆی دەکوژێت نەخۆشی دەرونی بێت.\nدكتۆرهێمن خورشید، پسپۆڕی نه‌خۆشیه ده‌رونیه‌كان بۆ نەوژین وتی: ”مەرج نیە ئەوەی خۆی دەکوژیت نەخۆشی دەرونی هەبیت، بەڵام رێژەیەکی زۆر لەوانەی هەوڵی خۆکوشتن دەدەن یان خۆیان کوشتوە گرفتارن بە جۆریک لە جۆرەکانی نەخۆشیە دەرونیەکان، ئەمە لە کاتێکدایە نەخۆشیە دەرونیەکانی وەکو شیزۆفرینیا، خەمۆکی یان ئەو ئافرەتانەی توشی جۆریک لە جۆرەکانی دەست درێژی بونەتەوە، لەوانە ئازاردانی لە لایەن مێردەکەی یان باوک و برای یاخود دەست درێژی سێکسی کەوا لە کەسەکە دەکات بەهۆی داب و نەریت و داخراوی کۆمەلگا پەنا بۆ خۆکوژی ببات“.\nبە وتەی ئەو پزیشکە پسپۆڕە، نەخۆشی شیزۆفرینیا جۆریکی نەخۆشی دەرونیە کە زیاتر خۆکوشتن تیدا باوە، لە ١٠٠ کەسدا یەک کەس توشی ئەو حالەتە دەبێت، لەدوای ئەویش نەخۆشی خەمۆکی کە رێژەیەکیان هەوڵی خۆکوشتن دەدەن و بەشێکیان بەتەواوی خۆیان دەکوژن.\nدکتۆر هێمن دەشڵێت: بە پێی ئامارەکان ئافرەتان زیاتر هەوڵی خۆکوشتن دەدەن، بەڵام پیاوان زیاتر بەخۆکوشتن دەمرن، چونکە ئامرازەکانی پیاو بۆ خۆکوشتن زیاتر چونکە بە بەراورد بە ئافرەتان کە خۆسوتان ودەرمان خواردنە، هەندێجار هەوڵدانی ئافرەت بۆ سەرنج راکێشانەی دەوروبەریەتی چونکە پشتگوێیان خستوە.\nلە ماوەی ٧ مانگی ئەمساڵدا ٣٦ ئافرەت لە هەرێم خۆیان کوشتوە\nبە گوێرەی ئامارەکانی بەڕێوبەرایەتی گشتی بەرەنگاربونەوەی توندوتیژی دژ بە خێزان و ئافرەتان لە حەوت مانگی یەکەمی ئەمساڵدا ٣٦ ژن کۆتایان بە ژیانی خۆیان هێناوە، وتەبێژی بەرەنگاربونەوەی توندوتیژی لە گەرمیان، داب ونەریت و کێشەکانی تۆڕەکۆمەڵایەتیەکان و توندوتیژی و دەستدرێژی سێکسی بە زەبری دەرونی قورس دەبینێت بۆ ئەوەی ژنان پەناببەنە بەرخۆکوشتن بە پێی ئەو دۆسیانەی کە کاریان تێداکردوە.\nئەیوب حسێن، وتەبێژی بەڕێوبەرایەتی بەرەنگاربونەوەی توندوتیژی دژ بە خێزان و ئافرەتان لە گەرمیان دەڵێت: ”دیارترین هۆکار بۆ خۆکوشتن و هەوڵدان بۆ خۆکوشتن جەنگە، ئاشكرایه چه‌ند ساڵێكه هه‌رێمی كوردستان وعێراق له‌جه‌نگی دژ به‌داعش دایه بێگومان جه‌نگ و ناسه‌قامگیری وڵات وژینگه‌ی ناله‌بار و قەیرانی دارایی كاریگه‌ری نه‌رێنی ده‌بێیت له‌سه‌رتاكه‌كان بۆ پەنابردنە بەر خۆکوشتن“.\n”بە پێی توێژینەوەیەک ٦٣٪ ئەو ژنانەی خۆیان کوشتوە پەیوەندیان لەگەڵ مێردەکانیان خراپ بوە“\nبە پێی توێژینەوەیەکی دکتۆر عزەدین عبدولسەمەد، کە تێزی دکۆراکەی لە بارەی خۆکوشتنەوەیە دەرکەوتوە ئەو ئافرەتانەی لە كوردستاندا خۆیان دەكوژن یان هەوڵی خۆكوشتن دەدەن (٦٧ ٪ )دایکن، هەروەک (٦٣،٦٪ ) پەیوەندیان لەگەڵ هاوسەرەکانیان خراپ بوە.\nلە دەرئەنجامی توێژینەوەکەدا ئەوەهاتوە کە خراپیی پەیوەندی هاوسەرگیری هۆکارێکی سەرکی خۆکوشتنی ئافرەتانە و هەوڵدانیانە بۆ خۆکوشتن ئەوانەشی وەک نمونە لە لێکۆڵینەوەکەیدا وەرگیراون تەمەنیان لە نێوان (١٥ بۆ ٣٠)ساڵیدا بوە\nچۆن مامەڵە لەگەڵ ئەوکەسانە بکەین کە هەوڵی خۆکوشت دەدەن؟\nبەپێی زانست چارەسەری ئەو کەسانەی کە هەوڵی خۆکوشتن دەدەن بە دەرمان و دانیشتن لەگەڵ کەسەکان دەکرێت، بەوەی لە بنەڕەتەوە کێشەکەی چارەسەربکرێت.\nلە بارەی مامەڵەکردنی تەندرستانەش لەگەڵیان دکتۆر هێمن خورشید، دەڵێت: ”گرنگترین شت ئەوەیە کە کەسە نزیکەکانی لێی نزیکببنەوە، دڵنەوایی بکەن، تاوەکو هەست بکات تەنها نیە کەسێک هەیە خەمی دەخوات، چونکە زۆرینەیان هەست بە پشتگوێخستن دەکەن بۆیە دادەبڕێن لە ژیانکردن“.\nدکتۆر هێمن پەیامی ئەوەی هەیە بۆ ئەو کەسانەی کە بیری خۆکوژی لە مێشکیاندایە وتی: ”وتەیەکی 'فرۆید' هەیە دەڵێت خۆکوشتن بریتییە لە کوشتنی ئەوەیتر، بەڵام بە بێ غیرەتی، بۆیە دەڵێم هەوڵدان بۆ دۆزینەوەی چارەسەر لە هەمو رویەکەوە ئازایەنەترە“.\nوتەبێژەکەی بەرەنگاربونەوەی توندوتیژی هێما بۆ ئەوەدەکات وەک لایەنی حکومی رێگه‌ی زۆریان گرتۆتەبەر بۆهۆشیاركردنه‌وه‌ی تاك و كۆمه‌ڵگه بۆ دوركه‌وتنه‌وه له حاڵه‌ته‌كانی خۆكوشتن ئەوەش له‌ڕێگه‌ی سه‌نته‌ری راوێژكاری خێزانی و پزیشكی ده رونی هه‌وڵی چاره‌سه‌ركردنی كێشه‌كانیان دراوه.\nدوای ئەوەی ئەڤین لە سەربانی خانوەکەیان خۆی هەڵدەداتەخوارەوە چی بەسەر هات؟\nئەڤین، بۆ ئەوەی کۆتایی بە ژیانی خۆی بهێنێت ٥٠ حەپ دەخوات و دەچیتەسەربانی خانوەکەیان و خۆی هەڵدەداتە خوارەوە، بەڵام ئەو دوای ئەوەی دەکەوێتەخوارەوە گیان لە دەستنادات، ئێستا لە ژیاندایە.\nئەو بۆ نەوژین ئەوە دەڵێت: ”زۆر پەشیمانم لەوەی کردم، هەرگیز خۆکوشتن چارەسەر نیە، من بەهەمو ژنێک دەڵێم ژیان چەند سەخت بو خۆتت لە هەمو شتەکان خۆشتربوێت، من ئێستا ژیانم خۆش نیە بەڵام ئاینەکەم و ترسم لە خوای گەورە وام لێدەکات ئیتر ئەوەی رویدا لە ژیانم خۆمی بۆ ئامادەبکەم نەوەک مردن بکەمە چەکی بەرگریم“.\n2021/09/13 - 10:48\nکچان و ژنان دەبنە بەشێک لە کەمپینی داواکردنی تەواوکردنی نەخۆشخانە سەد قەڕەوێڵەکە\n2021/09/07 - 06:19\nخانمانی پەیامنێر: مایکەکانمان بە توانجتێگرتن لەدەست دانانێین\n2021/09/06 - 08:30\nچەند بوک و زاوایەک بڕیاردەدەن کچان وێنەگری رۆژی ئاهەنگەکانیانبن\nژمارەی سەردان 244,330 ژمارەی میوان 18


سه‌نته‌ری میترۆ: پێشێلكارییه‌كان به‌رامبه‌ر میدیا و میدیاكاران زیادیكردووه – Knwe.org\nسەرەکی » راپۆرت » سه‌نته‌ری میترۆ: پێشێلكارییه‌كان به‌رامبه‌ر میدیا و میدیاكاران زیادیكردووه\nسه‌نته‌ری میترۆ: پێشێلكارییه‌كان به‌رامبه‌ر میدیا و میدیاكاران زیادیكردووه\nكوردستانی نوێ –ی هه‌فته\nبه گوێره‌ی راپۆرتی ساڵانه‌ی سه‌نته‌ری میترۆ بۆ ساڵی 2017، له‌و ساڵه‌دا پێشێلکاریەکان دەرھەق بەڕۆژنامەنوسان و دەزگاکانی ڕاگەیاندن زیادیان کردووەو ٤١٩ حالەتی پێشێلکاری بەرامبەر بە ٣٣٨ ڕۆژنامەنوس و دەزگای ڕاگەیاندن ئەنجامدراون.\nسه‌نته‌ری میترۆ بۆ داكۆكیكردن له مافی ڕۆژنامه‌نوسان له ساڵی 2009 له لایه‌ن كۆمه‌ڵێك ڕۆژنامه‌نوسه‌وه به‌هاوكاری په‌یمانگای رۆژنامه‌وانی جه‌نگ و ئاشتی دامه‌زراوه. به ئامانجی ره‌خساندنی كه‌شێكی گونجاوه بۆ كاری رۆژنامه‌نوسی له‌هه‌رێمی كوردستان و تاكو ئێستا شه‌ش راپۆرتی سالاَنه‌ی له‌سه‌ر ره‌وشی ئازادی رۆژنامه‌نوسی له هه‌رێمی كوردستان بلاَوكردۆته‌وه.\nبه گوێره‌ی دواهه‌مین راپۆرتی سه‌نته‌ره‌كه كه تایبه‌ته به‌و پێشێلكارییانه‌ی له 2017 دا به‌رامبه‌ر دامه‌زاروه میدیاییه‌كان و میدیاكاران كراوه له‌و ساڵه‌دا كێرڤی پێشێلكارییه‌كان روه‌و هه‌ڵكشان چووه. و له راپۆرتی سه‌نته‌ره‌كه‌دا ئاماژه بۆ ئه‌وه كراوه كه:\n«یاسا میدیاكاران ناپارێزێتو سه‌روه‌رنه‌بوونی یاسا هه‌ڕه‌شه له دیموكراسییه‌ت و ئازادی رۆژنامه‌نوسی ده‌كات». به‌و پێیه‌ی وه‌ك میترۆ خستوویه‌ته روو: له ساڵی 2017 دا، (419 ) پێشێلكاری به‌رامبه‌ر ( 338) رۆژنامه‌نوس و ده‌زگای راگه‌یاندن تۆماركراون. كه به‌مجۆره بووه: 4 حاڵه‌تی كوژران، 2 حاڵه‌تی تیرۆر كردن، 14 حاڵه‌تی برینداركردن له كاتی روماڵی ئاساییدا، هه‌روه‌ها 10 حاڵه‌تی بریندار بوون له كاتی رماڵكردنی به‌ره‌كانی جه‌نگدا. سه‌رباری ئه‌مانه‌ش 206 حاڵه‌تی رێگری كردن له كاری رۆژنامه‌نووسان تۆمار كراوه، له‌گه‌ڵ 12 حاڵه‌تی شكاندنی كه‌لوپه‌لی رۆژنامه‌وانی و 25 حاڵه‌تی ده‌ستبه‌سه‌ركردنی كه‌لوپه‌لی رۆژنامه‌وانی، هه‌روه‌ها 33 حاڵه‌تی ده‌ستبه‌سه‌ركردنی میدیاكاران به‌بێ بڕیاری دادگاو 10 حاڵه‌تی ده‌ستگیركردن و فه‌رمانی ده‌ستگیركردن به بڕیاری دادگاو 58 هێرش و لێدانی میدیاكاران و 18 هه‌ڕه‌شه و 2 حاڵه‌تی ته‌قه‌كردن له میدیاكاران و 2 حاڵه‌تی پڕ كردنه‌وه‌ی به‌ڵێننامه به میدیاكاران.\nده‌رباره‌ی ئه‌و پێشێلكارییانه‌ی به‌رامبه‌ر دامه‌زراوه میدیاییه‌كانیش كراون له هه‌رێمی كوردستاندا، به گوێره‌ی راپۆرته‌كه‌ی سه‌نته‌ری میترۆ: 3 حاڵه‌تی ته‌شویش و هێرشی ئه‌لیكترۆنی ئه‌نجام دراوه، له‌گه‌ڵ 8 حاڵه‌تی هێرش و تاڵانكردن و سوتاندنی ئۆفیسی ده‌زگای راگه‌یاندن و 7 راگرتنی په‌خش و 5 داخستنی نوسینگه‌ی ده‌زگای راگه‌یاندن.\nله راپۆرتی سه‌نته‌ره‌كه‌دا ئاماژه بۆ ئه‌وه‌ش كراوه كه سه‌نته‌ری میترۆ بۆ داكۆكی له مافی رۆژنامه‌نوسان به‌رده‌وام له هه‌ڵوێست و راگه‌ینراوه‌كانیدا داوای له هه‌موو ئه‌و كه‌س و لایانانه كردوه له‌كاتی بوونی كێشه له نێوان ئه‌وان و رۆژنامه‌نوساندا په‌نا بۆ دادگاكان به‌رن، به‌ڵام هه‌ندێك داوای یاسایی جێگه‌ی سه‌رنج و ره‌خنه بوون نمونه‌ی ته‌وقیفكردنی په‌یامنێری كه‌ناڵی NRT له كفری بۆ ماوه‌ی دوو هه‌فته و ته‌وقیفكردنی به‌ڕێوبه‌ری NRT بۆ ماوه‌ی 24 كاتژمێر.\nسه‌رباری ده‌ستنیشان كردنی ئه‌و پێشێلكارییانه‌ی له ناوچه‌كانی ژێر ده‌سه‌ڵاتی حكومه‌تی هه‌رێم به‌رامبه‌ر میدیا و میدیاكاران كراون، سه‌نته‌ری میترۆ، گرنگی زۆری به‌و پێشێلكارییانه‌ش داوه كه له ناوچه كوردستانییه‌كانی ده‌ره‌وه‌ی ده‌سه‌ڵاتی حكومه‌تی هه‌رێمیش ئه‌نجام دراون، به تایبه‌تیش له سنووری پارێزگای كه‌ركوك و دۆخی كاری میدیایی له‌و ناوچانه پاش رووداوه‌كانی 16ی ئۆكتۆبه‌ر.\nله‌و باره‌یه‌وه له راپۆرته‌كه‌ی میترۆدا هاتووه: پاش ئه‌وه‌ی هێزی سوپا و حه‌شدی شه‌عبی كه‌ركوك و ده‌روره‌به‌ره‌كه‌یان كۆنترۆڵكرده‌وه، كاتێك ئۆفیسی كه‌ناڵی میدیایی سوتێنرا و قه‌ده‌غه كرا، به‌ربه‌ست له‌به‌رده‌م كاری میدیاكاران كرا. ده‌سه‌ڵاتی عه‌سكه‌ری له كه‌ركوك و ده‌وروبه‌ری یاساشكێنی گه‌وره‌یان كردوه به‌رامبه‌ر خه‌ڵكی مه‌ده‌نی و كار به یاساكانی هه‌رێم ناكات له بواری ئازادی رۆژنامه‌نوسان راده‌ربڕیندا. له نێو ئه‌م په‌شێویانه‌دا ژیانی زۆرێك له رۆژنامه‌نوسان كه‌وته مه‌ترسییه‌وه.\nسه‌باری ده‌ستنیشان كردن و خستنه رووی پێشێلكارییه‌كانیش، سه‌نته‌ری میترۆ له كۆتایی راپۆرتی ساڵانه‌ی خۆیدا چه‌ندین راسپارده‌ی خستووه‌ته روو له پێناو هه‌رچی زیاتر فه‌راهه‌م بوونی ئازادی كاری میدیایی له هه‌رێمی كوردستان راسپارده‌كانی میترۆ بریتین له:\n•پێویسته داموده‌زگا حكومی و حزبییه‌كان گره‌نتی ئازادی رۆژنامه‌گه‌ری بكه‌ن كه به‌پێی یاسای كاری رۆژنامه‌وانی رێكخراوه له‌پاڵ یاسای مافی به‌ده‌ستهێنانی زانیاری و به‌هیچ شێوه‌یه‌ك به‌ربه‌ست نه‌خه‌نه به‌رده‌م ئازادی كاری رۆژنامه‌نوسان.\n•ئازادی بیروڕا و راده‌ربڕین به‌شێوه‌یه‌كی مه‌ده‌نییانه مافێكی سروشتی و یاساییه ناكرێت به‌هیچ پاساوێك پێشێلبكرێت.\n•ده‌سه‌ڵاتی دادوه‌ری و ئه‌نجومه‌نی دادوه‌ری و داواكاری گشتی پێویسته رۆڵی خۆیان بگێڕن له پاراستنی سه‌روه‌ری یاسا و دادگاییكردنی سه‌رپێچیكه‌ران به‌رامبه‌ر رۆژنامه‌نوسان.\n•ئه‌و كه‌س و لایه‌نانه‌ی بونه‌ته هۆی برینداركردن، ده‌ستگیركردن، داخستنی ئۆفیسی كه‌ناڵه‌كانی راگه‌یاندن و تاڵانكردنیان، شكاندن و ده‌ستبه‌سه‌راگرتنی كه‌لوپه‌لی رۆژنامه‌وانی لێپرسینه‌وه‌یان له‌گه‌ڵ بكرێن و كۆتایی به‌دیارده‌ی ده‌ربازبون له‌سزا بهێنرێت و قه‌ره‌بوی زیانه‌كانی رۆژنامه‌نوس بكرێته‌وه. هه‌وڵبدرێت بۆ باشتركردنی په‌یوه‌ندی نێوان ده‌سه‌ڵات و راگه‌یاندن و هه‌ردولا هانبدرێن له‌سه‌ر رێزگرتن له‌سه‌روه‌ری یاسا و كاركردن به‌شێوه‌یه‌كی به‌رپرسیارانه.\n•پێویسته كۆسپه‌كانی به‌رده‌م كاری رۆژنامه‌نوس له‌گه‌یشتن به‌سه‌رچاوه‌ی زانیاری لاببرێت، هه‌موو زانیارییه حكومییه‌كان له‌چوارچێوه‌ی نهێنیدا پۆلێن نه‌كرێت، به‌ڵكو به پشتبه‌ستن به بڕگه‌كانی یاسای مافی به‌ده‌ستهێنانی زانیاری كارئاسانی بۆ رۆژنامه‌نوسان بكرێت.\n•له‌كاتی لادان و تاوان و خراپ به‌كارهێنانی ده‌سه‌ڵات له‌لایه‌ن كارمه‌ندی بواری گشتی یاسا رێگه‌ی داوه ئه‌و كارانه‌یان بۆ رای گشتی ئاشكرابكرێت، بۆیه باشتره له‌بری سانسۆر و رێوشوێنه یاساییه‌كان ئه‌و كه‌سانه رێگه‌ی وه‌ڵامدانه‌وه هه‌ڵبژێرن، با به‌رپرسانی حكومی و حزبی ره‌خنه قبوڵ بكه‌ن و وه‌ك سه‌رچاوه‌یه‌ك بۆ باشتركردنی كاره‌كانیان لێی بڕوانن.\n•ناكرێت «ناپیشه‌یی بوون»ی رۆژنامه‌نوسان بكرێته بیانو بۆ ئه‌نجامدانی توندوتیژی، یان ئاماده‌بون له‌خۆپیشاندانی بێ مۆڵه‌ت بكرێته پاساو بۆ پێشێلكردنی یاسای رۆژنامه‌گه‌ری.\n•پێویسته ده‌زگاكانی راگه‌یاندن و رۆژنامه‌نوسان له‌چوارچێوه‌ی یاسای رۆژنامه‌گه‌ری و ئیتیكی كاری رۆژنامه‌نوسی كاره‌كانی خۆیان ئه‌نجام بده‌ن و هاوسه‌نگی و بێلایه‌نی له‌داڕشتنی هه‌واڵ و به‌رنامه‌كانیاندا بپارێزن.\n•پێویسته جیاكاری له‌نێوان كه‌ناڵه‌كانی راگه‌یاندندا نه‌كرێت بۆ به‌ده‌ستهێنانی زانیاری، به‌ڵكو رێگه به‌هه‌موو میدیاكان بدرێت به‌بێ به‌ربه‌ست روماڵی ئه‌و هه‌واڵ و روداوانه بكه‌ن كه جێی بایه‌خی خه‌ڵكن. خۆ ئه‌گه‌ر هۆكاری ئه‌منی هه‌ن بۆ رێگریكردن له روماڵ ئه‌وه ده‌بێت ئه‌و رێوشوێنانه بۆ هه‌موان بێت نه‌ك رێگه به‌چه‌ند كه‌ناڵێك بدرێت و بۆ ئه‌وانی تر رێگه دابخرێت و به‌ربه‌ست دابنرێت.\n•پێویسته راگرتن (ته‌وقیفكردن)ی رۆژنامه‌نوسان له‌سه‌ر كه‌یسه‌كانی تایبه‌ت به‌بڵاوكردنه‌وه نه‌مێنێت.\n•جگه له‌پۆلیس هیچ ده‌زگایه‌كی ئه‌منی بۆی نه‌بێت رۆژنامه‌نوس بانگ بكات، ئه‌ویش ته‌نها به‌فه‌رمانی دادوه‌ر بێت.\n•راپۆرته‌كانی رێكخراوه بیانی و ناوخۆییه‌كانی داكۆكیكار له‌مافی رۆژنامه‌نوسان و مافه‌كانی مرۆڤ كه تایبه‌تن به‌پێشێلكاری و لادان، له‌لایه‌ن حكومه‌ت و په‌رله‌مانه‌وه به‌هه‌ند وه‌ربگیرێن و له‌جیاتی وه‌ڵامدانه‌وه و ره‌تكردنه‌وه‌ی، كار له‌سه‌ر نه‌هێشتنیان بكرێت.\n•ده‌زگاكانی راگه‌یاندن كه‌لوپه‌ل و پێداویستی پاراستن بۆ رۆژنامه‌نوسان دابینبكه‌ن، به‌شێوه‌یه‌ك بتوانرێت ژیانیان له‌مه‌ترسی بپارێزرێت.\n•كێبڕكێكی كه‌ناڵه‌كان له‌سه‌ر گواستنه‌وه‌ی راسته‌وخۆی روداو و هه‌واڵه‌كان نابێت له‌سه‌ر حسابی پیشه‌یی بون و بێلایه‌نی بێت، ده‌بێت كه‌ناڵه‌كان ره‌چاوی وردی و راستگۆیی بكه‌ن و كاره‌كانیان دوربێت له‌بزواندنی هه‌ست و سۆز و هاندان و به‌لاڕێدابردنی خه‌ڵك.\n•هاندانی ده‌ستپێشخه‌ری لایه‌ن و كه‌سایه‌تییه‌كان بۆ به‌دیهێنانی ئاشتی كۆمه‌ڵایه‌تی و، ته‌رخانكردنی پانتایی گونجاو بۆ ئه‌و ده‌نگ و لایه‌نانه‌ی پارێزگاری له‌ئاشتی ده‌كه‌ن و كاری بۆ ده‌كه‌ن.\n•هه‌وڵدان بۆ به‌یه‌كه‌وه كۆكردنه‌وه و دانیشتنی به‌رپرسانی میدیا له‌كوردستان له‌پێناو داڕشتنی ستراتیژیه‌تی كاری هاوبه‌ش كه بتوانێت بۆ قۆناغه‌كانی داهاتو گونجاو بێت.\nله شامه‌وه بۆ ئیمرالی ئـۆج ئالان\nبریتانیا به‌ره‌و پرۆسه‌ی بریكزێت هه‌نگاو ده‌نێت\nریفراندۆمی جیابوونەوەی بەریـتانیا لە ئەوروپا، لە قەیرانەوە بۆ قەیران!\nهەڵوەشاندنەوەی بڕیارە نادەستوورییەكان لە كەركوك\n״زامنكردنی مافەكانی گەلی كوردستان״\nکۆمەکی رۆژئاوای کوردستانRead more.\nکۆنسێرتی میوزیکی ئۆرکسترای سەمفۆنیای سلێمانیRead more.\nتۆڕی (BBC)ی بەریتانی لە راپۆرتێكیدا، ئاماژەی بە بڵابوونەوەی دیاردەی هاوسەرگیریی ...


ئەمڕۆ 22-7-2020، زانكۆی سلێمانی و زانكۆی بوخومی وڵاتی ئەڵمانیا بە بەشداری سەرۆك زانكۆكان، كۆبوونەوەیەكی ئۆنلاینیان ئەنجامدا .\nكۆبوونەوەكە بە بەشداری پڕۆفیسۆری یاریدەدەر د. ڕەزا حەسەن سەرۆكی زانكۆی سلێمانی و د. كارزان غەفور بەڕێوەبەری پەیوەندییە ئەكادیمییە نێودەوڵەتییەكان و راگەیاندنی زانكۆی سلێمانی د. سگیرید گراومان سەرۆكی زانكۆی بوخومی و د. چنور قادری یاریدەدەری سەرۆكی زانكۆی بوخۆم و مۆنیكا هێر نوێنەری پەیوەندییە نێودەوڵەتییەكان .\nلە میانی كۆبونەوەكەدا گفتوگۆ لەسەر پەیوەندییەكانی نێوان هەردوو زانكۆ كرا، لەگەڵ بەرێوەچونی كارو پڕۆژە هاوبەشەكان لەكاتی پەتای ڤایرۆسی كۆرۆنا، هەروەها تەئكید لە پتەوكردن و بەرەوپێشبردنی پەیوەندییەكانی نێوان هەردوو زانكۆ كرایەوە .\nهەر لە كۆبوونەوەكەدا سەرۆكی زانكۆی سلێمانی باسی لەبەردەوام بوونی پرۆسەی ئەكادیمی و زانستی لە زانكۆی سلێمانی كرد، سەرەڕای بڵاوبوونەوەی پەتای ڤایرۆسی كۆرۆنا، هەروەها جەختی لە پەرەپێدانی پەیوەندییە نێودەوڵەتییەكان كردەوە.


کوردیپێدیا - ژمارەی کورسی لایەنە کوردییەکان لە پارێزگای نەینەوا\n📊 ژمارەی کورسی لایەنە کوردییەکان لە پارێزگای نەینەوا | پۆل: ئامار و راپرسی | زمانی بابەت: 🏳 کوردیی ناوەڕاست\nژمارەی کورسی لایەنە کوردییەکان لە پارێزگای نەینەوا\nخەندان رەهێڵ سەمەد\nبە گوێرەی ئەنجامە سەرەتاییە نا رەسمیەکانی پارێزگای نەینەوا، پارتی 8 بۆ 10 کورسی و یەکێتی نزیکەی چوار کورسی ئەنجومەنی نوێنەرانی عیراق بەدەست دەهێنن، هەریە کە لە یەکگرتوو و کۆمەڵ و سوسیالیست و زەحمەتکێشان کە لەگەڵ پارتی هاوپەیمان بوون نەیانوتوانیوە هیچ کورسیەک بەدەستبهێنن.\nسەعید مەموزینی کارگێڕی لقی 14ی پارتی لەموسڵ بە خەندانی راگەیاند: لە هەڵبژاردنی 30-04-2014 بۆ ئەنجومەنی نوێنەرانی عیراق لە پارێزگای نەینەوا پارتی دیموکراتی کوردستان 135هەزار دەنگی بەدەستهێناوە.\nوتیشی: "بەگوێرەی ئه و دەنگانە پارتی 8 کورسی ئەنجومەنی نوێنەران بەدەستدەهێنێت، لەگەڵ دوو کورسی کۆتا".\nلای خۆیەوە حسێن دەرمان، کارگێڕی مەڵبەندی یەکێتی لە موسڵ پێیراگەیاند: "لەهەڵبژاردنی ئەمجارە یەکێتی نیشتیمانی کوردستان دەنگەکانی زیادیکردوە بەجۆرێک لە هەڵبژاردنی رابردوو 50 هەزار دەنگی هێنابوو، بەڵام ئەمجارە دەگاتە نزیکەی 70هەزار دەنگ، بەش ژمارەی کورسیەکانمان لە سێ کورسیەوە بۆ چوار کورسی بەرز دەبێتەوە".\nبەگوێرەی زانیارییەکانیش هەریەکە لە یەکگرتوو و کۆمەڵ و سوسیالیست و زەحمەتکێشان کە هاوپیمان بوون لەگەڵ پارتی دیموکراتی کوردستان نەیانوتوانیوە هیچ کورسیەکی ئەنجومەنی نوێنەران بەدەستبهێنن.\nپارێزگای نەینەوا کە ژمارەی دانیشتوانی نزیکەی سێ ملیۆنە،31 کورسی نیشتیمانی و سێ کورسی کۆتای ئەنجومەنی نوێنەرانی بەردەکەوێت، بەپێی ئەنجامە سەرەتاییەکان لیستی ئەلموتەحیدون بەسەرۆکایەتی ئوسامە نوجێفی زۆرترین کورسی ئه و پارێزگایە بەدەستدەهێنێت.\n1. 👁 04-05-2014\n1. 👁 سەعید مەموزینی\n📅 رۆژی دەرچوون: 04-05-2014\n➕ ئەم بابەتە لەلایەن: (هاوڕێ باخەوان)ەوە لە: May 4 2014 10:10AM تۆمارکراوە\n✍ ئەم بابەتە بۆ دواجار لەلایەن: (هاوڕێ باخەوان)ەوە لە: May 4 2014 10:11AM باشترکراوە\n👁 ئەم بابەتە 5,774 جار بینراوە\n📊 ئامار بابەت 382,978


تاك چەندە ئازاد بێت هێندەش بەخشندە و داهێنەر دەبێت لە كۆمەڵگادا… – Standard Kurd\nلەلایەن ستاندار Posted on ئاب 2, 2019 327 جار بینراوە 0 سەرنج\n• ئاشكرایە كۆمەڵگا مرۆڤایەتیەكان لەچەندین چین و توێژى جیاواز پێكهاتوون و هەریەكەشیان بە ڕۆڵى خۆى هەڵدەستێت بە ئامانجى پێشكەوتن و گەشەپێدانى كۆمەڵگا لەڕێگەى داهێنان و بەخششەكانیەوە، جا هەر كۆمەڵگایەك خاوەنى تاك یان گروپ و دەستە و ڕێكخراوى پیشەیى یان دیموكراسى و مەدەنى چستوچالاك بێت و ئاشنا بێت بە ئەرك و مافەكانى و وەكو تاكێكیش ڕێز و شكۆمەندى بپارێزرێت و وەكو مرۆڤێكى خاوەن ئیڕادە لێیبڕوانرێت، ئەوا بەدڵنییایەوە هەمیشە هەنگاو بەرەوپێشەوە دەنێت و لەكۆمەڵگایەكى دواكەوتوو و هەژار و نەخوێندەوارەوە دەبێتە كۆمەڵگایەكى پێشكەوتوو و داهێنەر و گەشەكردو ئەوكاتیش وڵات ئاوەدان و كۆمەڵگاش خۆشگوزەران دەبێت.\nبەهەمان شێوە هەركات كۆمەڵگا مرۆڤایەتیەكان خاوەنى سیستەمێكى حوكمڕانى دیموكراسى بن كە تیایدا مافەكانى تاك و دەستە و كۆمەڵەكان پێشێل نەكرێن و ڕێزیان لێبگیرێت و هاوكارى و كارئاسانیشیان بۆ بكرێت و تەواوى ئازادیەكانیان بۆ فەراهەمبكرێت لەهەموو بوارەكانى سیاسى و ئابورى و كۆمەڵایەتى و ئەدەب و فەرهەنگ و توێژینەوە زانسیتیەكان و ..هتد. بەدڵنیایەوە ئەو كۆمەڵگایە دەبێتە كۆمەڵگایەكى كراوە و ڕزگاربوو لەكۆتوبەندە باو و بەسەرچوەكان.چونكە دەسەڵات و جۆرى دەسەڵات و حومكڕانیەكان زۆر گرنگ و كاریگەرن لەسەر چۆنێتى بیركردنەوە و هزرى مرۆڤەكان،جا لە سیستەمى حوكمڕانیە دیموكراسیەكاندا لەبەر ئەوەى تاك و گروپەكان پنتى سەرەكین لەبەرنامە و پلانى دەسەڵاتدا هەربۆیە تاكیش ڕۆڵى سەرەكى و میحوەرى هەیە و بەو پەڕى توانا و وزەكانیەوە كاردەكات هەریەك لەبوار و پسپۆڕى و شارەزایى خۆیداو هەربۆیەش ئەو كۆمەڵگایانە كۆمەڵگایەكى بەرهەمهێننن نەك بەرخۆر و بەكاربەربن،بەپێچەوانەشەوە لە سیستەمە شمولى و داخراو و توتالیتارى و تاكڕەوەكاندا چونكە تەنها سەركردە و حیزب و بڕیاردەر و پلاندانەر و جێبەجێكەریشن و هیچ مەودا و مانایەكیان نەهێشتۆتەوە بۆ تاك و گروپەكان،هەربۆیەش هەمیشە كۆمەڵگایەكى دواكەوتوو و پێشنەكەوتون،چونكە كۆمەڵگا بەتەنها بە دەستەبژێرێكى بچوكى ئاینى یان بنەماڵەیى یان ئەرستۆكراتى ناچێتە ڕێوە بەڵكو پێویستى بەتوان و وزەى هەموان هەیە.\n• جا هەركات تاك ئازادبوو ئەوا ئازادانەش بیردەكاتەوەو ئازادانەش داهێنان دەكات و بەهەمان شێوەش ئینتیماشى بۆ وڵات و كۆمەڵگاش تۆخدەبێتەوە و هیچ ئینتیمایەكیشى بۆ سەركردە و حیزبە سیاسیەكان نامێنێت و ناچێتە چوارچێوەیەكى تەسكى بەرژەوەندى كۆمەڵێك یان كەسان و بنەماڵەیەكى دیاریكراوەوە كە تەنها بۆ بەرژەوەندى خۆیان بەكاریى بهێنن،تاك هەركات ئازاد بوو ئازادانەش دەبێتە خاوەن بڕیار و كەسایەتى سەربەخۆى خۆى و ملكەچى هیچ داب و نەریت و بڕیارە هەڵەى سیاسیەكان نابێت و نابێتە ڕۆبۆتێك كە كۆنتڕۆڵەكەى بەدەست كەسانى ترەوە بێت و لەدوورەوە هەڵیبسوڕێنن. هەر لەبەر گرنگى ڕۆڵ و كاریگەرى تاكە لە كۆمەڵگادا ،كۆمەڵگا پێشكەوتوەكانى ئەوروپا و ئەمریكا و دیموكراسیخوازەكانى دونیا هەموانیان فەلسەفە و ڕێبازى تاكگەراییان پیادەكردوە لە پێكەوەنانى كۆمەڵگاكانیاندا،چونكە بە ئەزمونى ڕۆژگار ئەو ڕاستییەیان بۆ دەركەوتوە كە چەندە تاكەكان ئازاد و سەربەست بن ئەوەندەش دەبنە خاوەنى داهێنان و ئەنجامیش وڵات و كۆمەڵگاش پێشكەوتوو و گەشەكردوو دەبێت.\n• لەقۆناغى ئێستاو ئەم سەردەمەشدا،پنتێكى ترى تاكگەرایى لەپاڵ ئازادى و دەسەڵاتدا بریتیە لەڕێزگرتن لە ژینگە و پاراستنى و پاكوخاوێن ڕاگرتنى و هەوڵى نەشێواندنى و فشار دروستكردنە بۆ سەر كۆمپانیاو وڵاتان و كارگە بەرهەمهێنەكان بۆ كەمكردنەوەى بڕى گازە ژەهراویەكان و هەوڵدانە بۆ زیاتر ڕۆشنبیركردنى تاكەكانە بەرامبەر ژینگە ،چونكە بەبێ ژینگەیەكى پاكوخاوێن تاكێكى ساغڵەم و تەندروست دروستنابێت و بەبێ ژینگەیەكى سەوز و ئاوهەوایەكى پاكژ تاكێكێكى داهێنەر و بەخشندە و بیر ئازاد پێكەوەنانرێت،بۆیە سەردەمى ئێستا سەردەمى گرنگیدانە بەژینگە،و زەویش وەكو ماڵێكى گەورەى هەموان لێى دەڕوانرێت و مافى بەسەر هەموانەوە هەیە بەبێ جیاوازى ڕەگەز و ڕەنگ و وڵات و كۆمەڵگاكان لەدواكەوتوو و دەوڵەمەندەكانەوە،جا هەركات ژینگەى زەوى بەپاكژى مایەوە ئەوا تەمەن و تەندروستى تاكەكانیش درێژدەبن و بەخشش و داهێنانەكانیان بەردەوام دەبێت.\n• بۆیە هەموو تاكێكى كۆمەڵگا پێویستە ئەركى نەتەوەیى و نیشتیمانى لە فەلسەفە و ڕێباز و دونیابینى تاكگەراییدا ببینێتەوە و خۆى بكاتە تاكێكى داهێنەر و بەخشندە و ئازاد بۆئەوەى بتوانێت باشترین خزمەت پێشكەش بە نەتەوەو نیشتیمان و كۆمەڵگا بكات،جا ئەم ئەركى تۆخكردنەوە و كردنى بە ڕێبازى كاركردنى بیر و هزرى تاكگەراییە پێویستە لەسەر ئەستۆى هەموو تاك و گروپ و چین و توێژەكان بۆئەوەى هەموان پێكەوە و بەیەك تەكان و توانا كۆمەڵگایەكى خۆشگوزەران و یەكسان و دادپەروەرى بنیات بنێن،بەوهیوایەى تاكەكان كارى گەورە و داهێنانى زیاتر بكەن.چونكە تەنها سیاسى و سیاسەتمەداران و دەسەڵات و دەسەڵاتداران ناتوانن وڵات بەڕێوەبەرن و پێشیبخەن و حوكمڕانیەكى تەندروست و ساغڵەمیش بەرهەمبهێنن بەبێ هاوكارى چین و توێژ و كۆمەڵ و ڕێكراوە مەدەنى و دیموكراسییەكان و تاكە بەخشندە و چالاكەكانى ناو كۆمەڵگا.چونكە تاك بۆخۆى بەردى بناغەى پێكەوەنان و دروستكردن و بەرزكردنەوەى دیوارى پتەوى تەلارى كۆمەڵگایەكى پێشكەوتوو یەكسانخواز و دادپەروەرە.\nبڵاوکراوەی پێشوونوێترین ڤیدیۆی چالاکی گەریلاکانی په‌كه‌كه بڵاوکرایەوە\nبڵاوکراوەی نوێتربا سەحرا بکەین بە مۆنۆمێنتی ئەنفال…


زینی وەرتێ بەردەوامی پیلان و هێرشی ساڵی ١٩٩٧ | ROJnews\nپێنجشەممە, 14 ماي 2020 - 08:57\nڕۆژنیوز – بێریڤان عەلی\nپێش ٢٣ ساڵ دەوڵەتی تورک بە هاوکاری پارتی بە بەشداریی ٢٠٠ هەزار سەرباز هێرشیان کردە سەر هەرێمی زاپ لە باشوری کوردستان، هێرشەکە بە بیانووی بوونی گەریلاکانی پەکەکە ئەنجامدرا و پێشمەرگەی پارتیش بەشدارییان لە هێرشەکەدا کرد، بەڵام بە بەرخۆدانی گەریلا هێرشەکە تێکشکێندرا.\nعەبدوڵا ئۆجالان، ڕێبەری گەلی کورد، لەوکاتەدا وتبووی ئەو هێرشە بەتەنها دژی پەکەکە نەبوو، بەڵکو پلانێکی نێودەوڵەتی بوو بە ئامانجی داگیرکردن ئەنجامدرا.\nلە ٢٣ یەمین ساڵیادی ئەو هێرشەدا ڕووداوەکانی زینی ئەستێرۆکان ( وەرتێ) پیلان و هێرشە داگیرکارییەکانی جارێکی دیکە خستەوە ڕۆژەڤ، چاودێران ئاماژە بەوەدەکەن، کە کۆکردنەوەی هێز لە زینی ئەستێرۆکان بەردەوامی پیلانگێڕیی ساڵی ١٩٩٧ی دەوڵەتی تورکە.\nدەوڵەتی تورکی داگیرکەر لەساڵی ١٩٨٣وە هێرش دەکاتە سەر باشوری کوردستان، هەوڵدەدات بە بیانووی بوونی هێزی پەکەکە باشوری کوردستان داگیربکات، بۆ ئەوەی دەستی بە سنووری ئەو میساقە میللە بگات کە خۆیان دیارییان کردووە، گەورەترین هێرشیشی لە ١٤ی ئایاری ١٩٩٧ ئەنجامدا، کە زیاتر لە ٢٠٠ هەزار سەرباز و هەزاران پێشمەرگەی پارتی تێیدا بەشداربوون، دەوڵەتی تورک کە ناوی ئۆپراسیۆنی (چەکوش)ی لە هێرشە داگیرکەرییەکی نابوو، پڕوپاگەندەی ئەوەی دەکرد، کە ئامانجی لەناوبردنی بڕیارگەی ناوەندی پەکەکە یە لە زاپ.\nدەسەڵاتی تورکی گۆڕی\nپێش هێرشەکە نەجمەدین ئەربەکان، کە سەرۆک وەزیرانی ئەوکاتەی تورکیا بوو، خواستی ئەوەی هەبوو لەڕێگای هەندێک کەسایەتی و ڕۆشنبیرەوە گفتوگۆ لەگەڵ پەکەکە ئەنجامبدات، کاتێک دەرگای گفتوگۆ لەنێوان دەوڵەتی تورک و پەکەکە کرایەوە بە هۆکارێکی نادیار نەجمەدین ئەربەکان دەستی لەکار کێشایەوە و لەجێگەی ئەو مەسعود یەڵماز بووە سەرۆک وەزیرانی تورکیا، ئەو گۆانکارییە دواتر وەک "زەڕبەیەکی شاراوەی دەوڵەتی ئەتاتورک" ناوی هێندرا.\nلەدوای گۆڕینی سەرۆک وەزیرانی تورکیا پیلانی هێرشی ١٤ی گوڵان دانرا، پێش هێرشەکەش لە زستانی ئەو ساڵەدا هێرشی ئاسمانی چڕ لەلایەن دەوڵەتی تورکەوە بۆ سەر هەرێمی زاپ ئەنجامدرا.\n"تورکیا وتی ئێمە لەسەر داواکاریی پارتی هاتین"\nبەگوێرەی هەندێک هەواڵ کە لەزاری سوپای تورکەوە بڵاوکرابوویەوە، دەیانوت، کە پارتی دیموکراتی کوردستان- عێراق، داوای لە تورکیا کردووە کە لەدژی هێزەکانی پەکەکە لە باشوری کوردستان هێرش ئەنجامبدات، لەکاتی ئەنجامدانی هێرشەکەشدا پێشمەرگەکانی پارتی هاوشانی جەندرمەی تورک شەڕیان دەکرد.\nکەسێک کە شایەتحاڵی ڕووداوەکانی ئەو کاتەیە و نەیویست ناوی ئاشکرا بکرێت، ئاماژە بەوەدەکات، کە لەکاتێکدا هەمووان چاوەڕوانی هێرشێکی گەورەبوون، پەکەکە-ش خۆی بۆ بەرگرییەکی گەورە ئامادەکردبوو، لە ١٤ی ئایاری ١٩٩٧ هێرشەکە دەستیپێکرد.\n"پەیوەندی یەکێتی و پارتی و پەکەکە و کۆمەڵکوژییەکەی هەولێر"\nبەگوێرەی وتەی هەمان شایەتحاڵ، لە کاتێکدا پەیوەندی لەنێوان یەکێتی و پەکەکە و پارتیدا هەبوو، پێکەوە دانووستانیان دەکرد، پەکەکە نەیدەزانی پارتی یەکسەر هاوشانی سوپای تورک هێرش دەکاتە سەریان.\nئەو شایەتحاڵە ئاماژەی بەوەشکرد، کە لەکاتی دەستپێکردنی هێرشەکەدا، هەندێک بەرپرسی پارتی پەیامیان نارد بۆ پەکەکە کە ٥ بۆ ٦ بارهەڵگر خۆراکیان هێناوە بێن لێیان وەربگرن، کاتێک گەریلاکان دەچن بۆ ئەو شوێنە بۆ وەرگرتنی خۆراکەکە دیاری کراوە فڕۆکەکانی دەوڵەتی تورک بۆردوومانیان دەکەن.\nلەکاتی دەستپێکردنی هێرشەکەشدا پەیوەندی پەکەکە و پارتی بەردەوام بوو، بەڵام کاتێک هەندێک ئەندامی پەیوەندییەکانی پەکەکە چوون بۆ کۆبوونەوە لەگەڵ پارتی لە شاری دهۆک، لە دەڤەری برادۆست بێسەروشوێن کران، بەگوێرەی وتەی هەمان سەرچاوە پارتی ' مەحمود ئافۆراف، هۆزان و عوسۆ کمەنلەر' ئەندامانی پەیوەندی پەکەکە شەهید دەکات.\nلە ١٦ی ئایار، یانی دوو ڕۆژ دوای دەستپێکردنی هێرشەکە، لە نەخۆشخانەیەکی شاری هەولێر کە بریندارانی پەکەکەی تێدا بوو پارتی کۆمەڵکوژیی ئەنجامدا و هەموو بریندارەکانی شەهید کرد، کە ژمارەیان ٨٠ کەس بوو.\n٢٠٠ هەزار سەرباز بەشدار بوون\nهەمان سەرچاوە ئاشکرایکرد، کە هێرشە داگیرکارییەکان لە دوو قۆڵەوە بۆسەر زاپ ئەنجامدرا، لە قۆڵی باکوری کوردستان و لە دەشتەکانی نێوان مەتین و زاپەوە، قۆڵی دووەمیش لە ناوچەی بامەڕنێی باشوری کوردستانەوە، لەکاتی ئامادەکاریی هێرشەکەدا تانکەکانی سوپای تورک هێندرانە شیلادزێ، پێشمەرگەکانی پارتیش لە ئامێدیی جێگیربوون.\nبەگوێرەی سەرچاوەکانی تورکیا، پێشمەرگە لەژێر فەرمانداریی سوپای دووەمی تورک بوو کە ناوەندەکەی لە شاری مەلەتی باکوری کوردستان بوو، لە هێرشەکەدا زیاتر لە ٢٠٠ هەزار سەربازی تورک و پێشمەرگەی پارتی و چەتە بەشداربوون، بەگوێرەی هەندێک هەواڵی ڕاگەیاندنی تورک هەندێک سەربازی هێزە تایبەتەکانی تورک جلی پێشمەرگەیان لەبەر دەکرد.\nلە بەرامبەر ئەو هێرشە گەورەیەدا گەریلاکانی پەکەکە بەرگرییەکی گەورەیان نیشاندا، گورزی گەورەیان لە سوپای تورک وەشاند، لە ئەنجامدا ژمارەیەکی زۆر سەربازی تورک و چەتە دەکوژرێن، سەرچاوەکانی سوپای تورک بانگەشەی ئەوەیان کرد، کە ٦٢ فەرماندە و سەرباز و ٢١ چەتە کوژراون، ژمارەیەکی زۆریشیان لێ بریندار بووە.\nگەریلا لە ١٤ی تەموزی هەمان ساڵ بارەگای بامەڕنێی سوپای تورکی گرت، زیاتر لە دوو مانگ بارەگاکە بەدەستی گەریلاوە بوو، دواتر ڕادەستی پێشمەرگەی پارتیان کرد، بەڵام دواتر درایەوە بە سوپای تورک.\nهەر لەو شەڕەدا گەریلاکانی سوپای ڕزگاریی کوردستان – ئارگەکە، دوو کۆپتەری سوپای تورکیان خستە خوارەوە، دواتر ئاشکرابوو، کە لەیەکێک لە کۆپتەرەکاندا تەوای فەرماندەکانی هێرشەکەی تێدا بووە، بەگوێرەی سەرچاوەکانی پەکەکە، کۆپتەرەکە لەلایەن گەریلایەکەوە بەناوی فەرهاد دێرسیم خراوەتە خوارەوە.\nدوای خستنەخوارەوەی ئەو کۆپتەرە و کوژرانی جەنەڕاڵەکانی شەڕەکە سوپای تورک ناچار دەبێت، کە دوای ٢٠ ڕۆژ لە دەستپێکردنی ئۆپراسیۆنەکە هێزەکانی لە زاب بکشێنێتەوە، سوپای تورک لەدوای ئەوەی لە زاپ تێکشکا ئاڕاستەی هێرشەکەیان گۆڕی بۆ ئاڤاشین و باسیا، لەدوای ئەوەی لەو هەرێمەش ئامانجەکانی بەدی نایەت دوای دوو مانگ کشانەوە.\nبەگوێرەی سەرچاوەکانی پەکەکە و ئەو ڕاگەیەندراوانەی بڵاویان کردووەتەوە، لە هێرشەکەی زاپدا نزیکەی ٢٠ گەریلا شەهید بوون، بەڵام دەوڵەتی تورک بۆ ئەوەی شکستەکانی بشارێتەوە بانگەشەی ئەوەی دەکرد، کە نزیکەی ٣ هەزار گەریلا شەهید بووە.\nهەڵسەنگاندنەکانی ڕێبەری گەلی کورد بۆ هێرشەکە\nعەبدوڵا ئۆجالان، ڕێبەری گەلی کورد، لە وەڵامی ڕۆژنامەنووسێکی عەرەب لە ڕۆژنامەنی نەهار لەسەر هێرشەکە، کە هه‌مان چاوپێکەوتن لە ڕۆژنامەی سەرخۆبوون، بە زمانی تورکی بڵاو بوویەوە، دەڵێت: ئەم هێرشە داگیرکارییەی تورکیا تەنها دژی پەکەکە نەبوو، بەڵکو لایەنێکی هەرێمی و نێودەوڵەتی هەبوو.\nڕێبەری گەلی کورد لەسەر هەڵوێستی عێراق لەسەر هێرشەک دەڵێت، عێراق دژی بوو، بەڵام هێزی ئەوەی نەبوو، کە بەشێوەی پراکتیکی لەدژی هێرشەکە بووەستێتەوە.\nلەبارەی ڕۆڵی پارتی لە ئۆپەراسیۆنەکەدا ڕێبەری گەلی کورد دەڵێت: دەیانەوێت پارتی لە هەرێمەکە بکەنە هێزی باڵادەست، بەگوێرەی ئەو زانیارییانەی بەدەستمان هێناوە، دەیانویست دوای ئەوەی پەکەکە ناوچەکە چۆڵ دەکات پارتی بکەنە هێزی یەکەم.\nڕێبەری گەلی کورد، لە چاوپێکەوتنەکەدا ئاماژەی بەوەکردووە، کە پارتی لەلایەن عێراق و تورکیاوە بەکاردەهێندرێت دەڵێت: نمونەی ئەو بەکارهێنانە لە داگیرکردنی هەولێردا دەرکەوت، ئێستاش تورکیا دەیەوێت هەمان شتی پێ دووبارە بکاتەوە.\nپیلانەکە دژی هەرێمە\nئۆجالان لەکاتی هێرشەکەی ١٤ی ئایاری ١٩٩٧ دا وتی، کە پیلانێک دژی ناوچەکە هەیە، هێرشەکە بە ڕێککەوتنی تورکیا و ئیسرائیل ئەنجامدراوە، ئەمریکاش پشتگیریی کردن، ئەوە ڕێککەوتنێکی بچوک نییە بۆ ئەنجامدانی هێرشێک، بەڵکو پلانێکی هاوبەشیان هەیە بۆ ناوچەکە، ئەیانەوێت کاریگەریی ئەوروپا و ڕوسیا و ژاپۆن لەسەر ناوچەکە کەمبکەنەوە، بە پیشەنگایەتی تورکیا و ئیسرائیل ناوچەکە بخەنە ژێر کۆنتڕۆڵی ئەمریکا، لەو دوو ساڵەی دوایدا قورساییان بەو ستراتیژە داوە، ڕەوشی سیاسەتی ناوخۆیی تورکیا و ئیفلاسە ئابوورییەکەی چارەسەریی سەربازییان هەڵبژارد، ئەو پێویستی بە ئەمریکا و ئیسرائیلە، بەرژەوەندییەکانی ئەمریکا و ئیسرائیل لە ناوچەکە ئاو و نەوتە، باوەڕم بەوە نییە ئەم ڕێککەوتنە تەنها دژی پەکەکە بێت، تەنها بۆ پرسی کوردیش نییە، وا بیر دەکەمەوە کە ئەم هێرشە پێش هەموو شتێک بۆسەر ڕژێمی عێراقە، بۆ ئەوەی ناچاری بکەن بچێتە ناو ئەو پلانەی ئەوان دەیانەوێت جێبەجیی بکەن، یان لەناوی ببەن، ئامانجی سەرەکیان ئەوەیە کە عێراقێک دروستبکەن وەک ئەوەی خۆیان دەیانەوێت، ئەگەر ئەوەش سەربگرێت ئێران دەکەوێتە ژێر هەڕەشەیەکی گەورەوە، دەشیانەوێت بە کۆنتڕۆڵکردنی عێراق کاریگەریی لەسەر جیهانی عەرەبی دروستبکەن، دەیانەوێت بەو ئۆپراسیۆنە کاریگەریی لەسەر ناوچەکە و هەموو جیهان دابنێن،دەیانەوێت ستاتۆیەکی کوردی لەژێر کۆنتڕۆڵی خۆیاندا دروست بکەن بەوەش کاریگەریی لەسەر هەموو نەتەوەکانی ناوچەکە دابنێن.\nڕێبەری گەلی کورد لە هەڵسەنگاندنەکانیدا هۆشداریی دەدات و دەڵێت: دەبێت کەس خۆی هەڵنەخەڵەتێنێت و نەڵێت، ئەگەر پەکەکە نەمێنێ ئیتر ئۆپەراسیۆنەکان کۆتاییان پێدێت، نەخێر، ئەوان دەیانەوێت ئامانجە سیاسییەکانیان پێکبێنن و هێزیان بەسەر هەرێمەکەدا بڵاوبکەنەوە، ئەوان هەوڵەکانیان بۆ داگیرکردنی وڵاتانی عەرەبی و ئێران هەنگاو بە هەنگاو پێشدەخەن، ئەوەش بەردەوام دەبێت هەتا ئازرباینجان و قافقاسیا و ئاسیای ناوەڕاست دەچێت، هەتا کاریگەریی لەسەر باڵکانیش دەکات، ئەو ئەنجامەی کە ئێمە دەستمان دەکەوێت ئەوەیە، لەژێر هێرشێکی گەورە و بێماف و نا هاوسەنگدا، دەبێت نەک بەتەنها کورد، بەڵکو هێزە وڵاتپارێزەکان و گەلانی هەرێمەکە و وڵاتانی هەرێمیش یەک بگرن و بەرژەوەندی هاوبەشی ئەوان تێکبدەن کە دەیانەوێت بیسەپێنن.\nهێرش بەردەوام دەبێت\nدوای ئەو هەڵسەنگاندنانە، ڕێبەری گەلی کورد، دەوڵەتی تورک لەهەمان ساڵدا ئۆپەراسیۆنێکی دیکەی بەناوی شەبەق ئەنجامدا، لەو ئۆپراسیۆنەدا دەوڵەتی تورک بە هاوبەشی پارتی هاتە هەرێمەکانی سۆران، دیانا، قەسرێ و چۆمان.\nئەو هێرشانەی دەوڵەتی تورک هەتا ئێستاش بەردەوامە،\nلەم ساڵانەی کۆتایشدا دەوڵەتی تورک بە هەموو چەکە پێشکەوتووەکانی دونیا هێرشەکانی ئەنجامدەدا، هەتا ئێستاش ٣٠ کیلۆمەتر خاکی باشوری کوردستانیان داگیرکردووە، زیاتر لە ٣٠ بارەگایان دروستکردووە.\nزۆرینەی چاودێرانی سیاسی و مێژوو ناسانیش ئاماژە بەوەدەکەن، کە ئامانجی دەوڵەتی تورک لە هێرشەکانی تەنها پەکەکە نییە، بەڵکو داگیرکردنی تەواوی باشوری کوردستان و گەیشتنە بە میساقی میللی، هەروەک و چۆن ئەردۆغانی سەرۆک کۆماری تورکیا لە زۆرینەی قسەکانیدا بە ئاشکرا دەڵێت، کە لە حەڵەبەوە هەتا سلێمانی هێڵیک دروست دەکەن، هەروەها دەڵێت، کە ئەم ناوچەیە خاکی ئەوانە.\nدوای ئاڵۆزییەکانی زینی ئەستێرۆکان (وه‌رتێ)، کە پارتی هێزێکی بردووەتە ئەو ناوچەیە، لەلایەن هاوڵاتیان و هێزە سیاسییە کوردییەکانەوە ناڕازیبوون نیشاندرا، ئاماژە بەوەکرا، کە ئەوەش لە چوارچێوەی پیلانە داگیرکارییەکانی دەوڵەتی تورکدایە، ئەوەش لەکاتێکدایە کە لەوکاتەوەی پارتی هێزی بردووەتەوە ئەو ناوچەیە فڕۆکەکانی دەوڵەتی تورک ١٥ی نیسان بۆردوومانی ناوچەکەیان کرد، ٣ گەریلای هەپەگە شەهید بوون، ئەو کردەوانە و چەندین ڕووداوی دیکە پیلانەکانی دەوڵەتی تورک لەو ناوچەیە پشتڕاست دەکاتەوە.


شێرزاد شێخانی : بۆ قەترە نەوتێک چاوت دەردێنم . – WTARIKURD\nلەهیچ سوچێکی ئەم دونیایەدا دەسەڵاتێکی گەندەڵ و مشەخۆریی وەکو ئەوەی ئێمە بەدی ناکرێت .. تەنانەت دزیەکانیشیان بەرۆژی روناکە و بەزەقەزەقی چاوی خەڵکەوە ئەیکەن و سەروەت و سامانی میللەت ئەخەنە سەر حیسابەکانیان ..\nوەزیرێکی بێوژدانی زاڵم و دزو جەردە شیرینی (5) پێنج ملیار دۆلاری کۆمپانیا نەوتیەکان لە میللەت ئەدزێت و ئەیخاتە تەنگەی باخەڵیەوە ، دواتریش 50 ملیۆن دۆلار لەم پارەی میللەتە ئەیکاتە شیرینی دەمی کچێکی هەرزەکارو ئەیکاتە هاوسەری خۆی ئەویشیان لەسەر گیرفانی میللەتێکی بێ کارەباو بێ نەوتو بێ بەنزین و بێ موچەش زەقە زەقی چاوی دێت .\nئێستا نەوەک بە تانکەر وەکو جاران نەوت ئەدزرێت بەڵکو لەرێگەی بۆریەکانەوەش بایی ملیاران دۆلار نەوت ئەفرۆشریتو بەشیکی زۆری لێ ئەدزرێت .\nدوای شۆرشەکانی بەهاری عەرەبی و روخانی رژێمە دیکتاتۆرەکان دەسەڵاتی نوێ کەوتنە دوای سۆراخی پارەو پولە دزراوەکانی میللەت لەلایەن دەسەڵاتدارە دیکتاتۆرەکانەىوە .. سەروەت و سامانی سەدام کە بەدەیان ساڵ لەدزینی نەوتی عیراقدا لەبانکەکانی سویسرا دانرابون ، سڕ کران حکومەتی تازە ئەتوانێت بیانگێرێتەوە بۆ میللەت .\nحوسنی موبارەک ئێستاش دوای چوارساڵ لەروخانی رژێمەکەی رۆژانە لەسەر دزین و بەهەدەردان ، سودوەرگرتن لە سامانی دەوڵەت ئەدریتە داداگا .. زەینولعابدین موڵکەکانی دەستیان بەسەردا گیراو ئیستا حوکمی ئیعدامی لەسەرە .. بنەماڵەی بارزانی با ئیستا تێربخۆن و سکیان پڕکەن ، ئەوان ئێستا خەمی سکیانە ، حەززرەتی ئیمام عەلی ئەفەرمویت ” ئەوەی تەنها خەمی سکی بێت ، قییمەتی ئەو شتەیە کەلەسکی دێتە دەرەوە .\nلەبیرمە ساڵانی حەفتاکان یادی بەخێر مامۆستای گەورە شوکروڵڵای بابان لەئێزگەی کوردی رادیۆی تاراندا بەرنامەیەکی شیعری هەبو ، بەو دەنگە خۆشو زوڵاڵەیەوە بەو ڕتمە جوانەى شیعری گەورە شاعیرانی بۆ ئەخوێنینەوە . بیرمە کۆپلە شیعرێکی ئەو سەردەمە لەسەر زاری جوتیارێکی کوردەوە ئەخوێند بەرامبەر بە ئاغاکەی و هەرەشەی لێئەکرد .. ئەویت :\nپەنجەم بۆ بێنی دەستت ئەشکێنم .. بۆ دەنکە جۆیەک چاوت دەردێنم .\nئێمەش بەڵێن بێت بۆ قەترە نەوتێکی دزراوی ئەم میللەتە چاوی سەرانی دزو مافیای کورد دەرهێنین ..


تەرمی جەمال خاشقچی ڕادەستی کەسێک کراوە کە خەڵکی ماردینی باکووری کوردستانە\nدوای ئەوەی بەرپرسانی سعودیە بە فەرمی هەواڵی کوژرانی جەمال خاشقچیان بڵاوکردەوە، میدیاکانی تورکیا زانیاری نوێیان لەبارەی تەرمی نوسەر و ڕۆژنامەنوسە سعودیەکە بڵاوکردەوە.\nبەپێی ئەو زانیاریانەی ماڵپەڕی "خەبەرتورک" بڵاویکردوەتەوە، خاشقچی دوای ئەوەی کوژراوە، تەرمەکەی لەلایەن چەند کەسێکەوە گوازراوەتەوە بۆ مزگەوتی سوڵتان ئەحمەد و بە مەبەستی شاردنەوەی ڕادەستی هاوڵاتیەکی تورک کراوە کە خەڵکی ماردین-ی باکووری کوردستانە.\nلە ئێستادا پۆلیسی تورکیا بەدوای ئەو کەسەدا دەگەڕێن کە تەرمەکەی خاشقچی شاردوەتەوە و بەپێی زانیاریەکان بەرپرسانی کونسوڵخانەکە لە پەیوەندی بەردەوامدابوون لەگەڵ تا تەرمەکەی شاردوەتەوە.\nبەرپرسانی تورکیاش رایانگەیاندووە، تا ڕۆژی سی شەممە چاوەڕی دەکەن کە سعودیە بە فەرمی شوێنی تەرمی خاشقچی ئاشکرابکات، بەپێچەوانەوە وەزارەتی دەرەوەی تورکیا لیژنەی لێکۆڵینەوە لەسەر دۆسیەکە پێکدەهێنن.\nڕۆژی ٢ی تشرینی یەکەم، جەمال خاشقچی نوسەری سعودی دوای ئەوەی بە مەبەستی تەواوکردنی پرۆسەی هاوسەرگیری سەردانی کونسوڵخانەی سعودیەی کرد لە ئیستەنبوڵ، دیار نەما و دواتر بەرپرسانی سعودیە رایانگەیاند خاشقچی بەهۆی دروستبوونی شەڕ لەنێو کونسوڵخانەکە کوژراوە.\nکۆی سه‌ردان: 17955410


زەریف: ئێران چاوپۆشی لە هیچ " تاوانێکی دەریایی " لە کەنداو ناکات\nی مانگی هه‌شـت ٠٦, ٢٠١٩\nوەزیری دەرەوەی ئێران محەمەد جەواد زەریف\nوەزیری دەرەوەی ئێران محەمەد جەواد زەریف وتی ئێران سەرپەرشتی ئاسایشی تەنگەی هورموز دەکات و لەمەودوا چاوپۆشی لە هیچ " تاوانێکی دەریایی " لەو ناوچەیەدا ناکات، ئەمەش ڕۆژێک دوای ئەوەی ئێران دەستی گرت بەسەر کەشتیەکی دیکەدا بە تۆمەتی قاچاخکردنی سووتەمەنی.\nجێی ئاماژەیە جموجۆڵی کەشتیە نەوت هەڵگرەکان لە هورموز ئێستا بۆتە میحوەری ڕووبەڕووبوونەوەی نێوان واشنتن و تاران کە ئێستا بەڕیتانیاش هاتۆتە ناو ئەو ڕووبەڕووبوونەوەیەوە. لە مانگی پێنجەوە ئەمەریکا بوونی سەربازی خۆی لە کەنداودا پتەوتردەکات.\nدەزگاکانی ڕاگەیاندنی ئێران وتیان ئێران ڕۆژی یەکشەممە لە باکووری تەنگەی هورموز دەستی گرتووە بەسەر کەشتیەک و هەر حەوت دەریاوانەکەشیدا بە تۆمەتی ئەوەی هەوڵیداوە سووتەمەنی بە قاچاخ بەرێت بۆ وڵاتانی کەنداو.\nزەریف لە کۆنگرەیەکی ڕۆژنامەوانیدا لە تاران وتی " ئێران ڕاهاتووە چاو بپۆشێت لە هەندێک تاوانی دەریایی...لە کەنداو بەڵام چیتر چاوپۆشی لە هیچ شتێک ناکات."\nوتیشی " ئێران بەرپرسە لە ئاسایش و پاراستنی تەنگەی هورموز و ناوچەکە."


خانه»مطالب جدید»عەلی قەرەداخی : دەبوو هێرشەکەی تورکیا بۆ سەر دەسەڵاتی ئەسەد بووایە نەک عەفرین\nبه شی کوردیکورد و کردستانکۆ مەڵایەتی کلتووری سیاسیمطالب جدید\n۰ 3,247 خواندن این مطلب 1 دقیقه زمان میبرد\nعەلی قەرەداخی رایگەیاند، نیگەرانن لە هێرشی سوپای تورکیا و سوپای سووریای ئازاد بۆ سەر عەفرین و دەبوو ئەو هێرشە بۆ سەر رژێمی سووریا بووایە نەک کوردی سووریا.\nلەکاتی بەشداری لە بەرنامەی رووداوی ئەمڕۆی تۆڕی میدیایی رووداو، پڕۆفیسۆر عەلی قەرەداخی، ئەمینداری یەکێتیی جیهانی زانایانی ئیسلامی رایگەیاند “نیگەرانین لەو هێرشە دڵتەزێنەی لەلایەن تورکیا و سوپای سووریای ئازادەوە بۆ سەر عەفرین دەستیپێکردووە، حەزمان دەکرد بۆ سەر رژێمی سووریا بێ نەک کوردی رۆژئاوای کوردستان لە دژی داعش قوربانیان داوە”.\nعەلی قەرەداخی دەڵێت “دۆناڵد ترەمپ، سەرۆکی ئەمریکا بەرپرسیارێتی دەکەوێتە ئەستۆ کە ئەو فیتنەی دروستکرد و گوتی سوپایەک لەسەر سنووری سووریا دروستدەکەین، ئێستاش بێدەنگە لە ئاست هێرشی تورکیا بۆ سەر عەفرین، هەروەها رووسیا و ئێرانیش بەرپرسیارێتیان دەکەوێتە ئەستۆ”.\nبەگوتەی عەلی قەرەداخی، ئەو کێشەیە بە رێگەی سەربازی چارەسەر نابێ بەڵکو پێویستە گفتوگۆ بکرێت. داواشدەکات لە شاندێکی گەورە لە کوردستانەوە دروستبکرێ بۆ ئەوەی لەگەڵ شاندێکی تورکیا کۆببێتەوە و رێگەچارەیەکی ئاشتییانە بۆ ئەو پرسە بدۆزنەوە.\nلەبارەی بەکارهێنانی ئایینی ئیسلام و دوعاکردن لەلایەن هەندێ مامۆستای ئایینی تورکیاوە بۆ پشتگیری هێرشەکە، عەلی قەرەداخی “ئەو هێرشە سیاسییە و بۆ بەرژەوەندییە، ئێمە دژی ئەوەین بەناوی ئیسلامەوە ئەو کارە بکرێت”.\nلە هەمان بەرنامەدا، د. سەید ئەحمەد، مامۆستای ئایینی رایگەیاند “ناڕەزایی تووندی خۆمان دژی هێرشەکەی تورکیا بۆ سەر عەفرین دەدەبڕین، کە ئەوە گۆڕینی نەخشەیەکە کە خودا دایناوە. هەروەها بەکارهێنانی درووشمی ئایینی بۆ بەرژەوەندی سیاسی خۆت خراپترین جۆری ئیستیغلالە و رێگەپێدراو نییە”.\nلەبارەی ئەو ئۆپەراسیۆنەی سەرۆککۆماری تورکیا بۆ هێرشکردنە سەر عەفرین رایگەیاندووە، د. سەید ئەحمەد پێنجوێنی گوتی “ئەوەی ئێستا بۆ سەر عەفرین دەکرێت لە ۱۰۰% هەڵەیە، بۆیە سەرکۆنەی دەکەین و پڕ بە دەم و ویژدانمان، پڕ بە ناخی هەموو کوردێک و خاوەن ویژدانێک دەڵێین ئەو کارە خراپە وەکو کارەکانی دیکەی کە باری نائاسایی دادەنێت و خەڵکی دیکە راودەنێت و ئەزیەتی خەڵک دەدات”.\nزندگینامه و شخصیت اخلاقی و علمی امام قرطبی


ئاژانسی ده نگو باسی کوردستان: بە پەلە کەناڵە جیهانیەکان حەیای هەولێرییان برد ئەویش دوبەی\nبە پەلە کەناڵە جیهانیەکان حەیای هەولێرییان برد ئەویش دوبەی\nئەمڕۆ لە شاری کۆیلەکان یان کۆریای باکوری پێ ئەڵێن کە ناسراویشە بە دوبەی مەسعود\nباوکێک لە بەرنەبونی ئەم مناڵانەی فڕیداوە لەسەر جادە\nکوان خەڵکی هەولێر دەمتان درێژەو دەڵێن هەولێر هیچ عەیبی نیە پێویستمان بە موچە نیە\nئەی ئەمە هۆکاری چییە؟\nthe Kurdish people living under barzani s power?\nکەناڵە جیهانیەکان حەیای هەولێرییان برد\nکوان موزایەدە چیەکانی دەوڵەتی کوردی ؟\nبڵاوی کەنەوە با پارتیە کلک زەردەکان بیبینن\nله لایه‌ن ئاژانسی ده نگو باسی کوردستان ajansknews kl. ۱۲/۱۳/۱۳۹۴ ۱۱:۰۹:۰۰ بعدازظهر


قازی محه‌ممه‌د – History Of Kurdistan\nHome / بەشی مێژووی كورد / قازی محه‌ممه‌د\ndidar othman 2017-05-12\tبەشی مێژووی كورد, مێژووی نوێ و هاوچه‌رخی كورد, ناوداران لێدوان نووسین ناچالاککراوە لە قازی محه‌ممه‌د 3,321 Views\nن: رێبوار مه‌عرووف زاده\nمێژووی مرۆڤایه‌تی مڵمڵانێ و ناته‌باییه‌کی بازنه‌ییه له مرۆڤه‌وه بۆ مرۆڤ، که له ئاستی ورد و تاکه‌وه له نێوان ئه‌ندێشه و کرده‌وه‌ی مرۆڤه‌کانه‌وه به‌ره‌و ئاستی فره و کۆمه‌ڵگه‌کانه‌وه هه‌ڵده‌کشێ و له نێوان ئایین، ئایدیۆڵۆژی و نه‌ته‌وه‌کان له سه‌ر خاک، ده‌ریا و سامان و ده‌سه‌ڵات به‌رجه‌سته و سه‌ر له نوێ رووبه‌ڕوی مرۆڤ ده‌بێته‌وه. له کات و شوێنی جیاجیادا له سه‌ر بابه‌تێک ڵێدوان، نووسین و کرداری جیاواز هاتۆته ئاراوه و دواجار “هه‌قیقه‌ت”ی جیاوازیش به‌رهه‌م هاتوه. هه‌قیقه‌تی مێژوو بریتییه له رووبه‌ڕوبوونه‌وه و به نێویه‌کداچوونێکی به‌رده‌وامی نێوان خوا و مروڤ، ئاسمان و زه‌وی، خاک و ده‌ریا، ئایین و زانست، ئه‌خڵاق و سیاسه‌ت، داگیرکه‌ر و رزگاریخواز، ده‌سه‌ڵاتخواز و ئازادیخواز، مرۆڤکۆژ و مرۆڤدوسته‌کان. له مێژووی نه‌ته‌وه‌ی کورددا به شوێن هه‌قیقه‌تی قازی محه‌ممه‌د ده‌که‌وین، سه‌ر له نوێ دادگایه‌ک دروست ده‌که‌ین، به شوێن ئه‌وه ده‌که‌وین که ئاخۆ که‌سایه‌تی، به‌رپرسیاره‌تی و ئه‌خڵاقی قازی محه‌ممه‌د، ئه‌ندێشه و کرداری، شێوازی ژیان و مه‌رگی چ جۆره “بوون”ێکه؟ ئه‌و “بوون”ه له کوێدا ده‌ستپێده‌کا و له کام پێگه‌دا جێ ده‌گرێ و دواجار به پشتبه‌ستن به رێبازه‌که‌ی سیمای مرۆڤی کورد ده‌ستنیشان ده‌که‌ین.\nقازی محه‌ممه‌د له 11 ی گۆڵانی ساڵی 1900 له دایک ده‌بێ. له خزمه‌ت باوک و مامی بیرمه‌ندی فێری زانست، یاسای شه‌رع و جوامێری ده‌بێ. به هه‌وڵی خۆی له هه‌ڵومه‌رجی پارچه‌کراو و ڵاوازکراوی کوردستاندا فێری زمانی فارسی، عه‌ره‌بی و تورکی ده‌بێ. هه‌روه‌ها له هه‌ڵومه‌رجی نفووزی زڵهێزه‌کان به سه‌ر ئێراندا شاره‌زایی به سه‌ر ئینگڵیسی و فه‌رانسه‌وی و رووسی په‌یدا ده‌کا. له ساڵی 1923 تا 1925 به‌رپرسی ئێداره‌ی رۆشه‌نبیری و ئه‌وقافی مهاباد له ئه‌ستۆ ده‌گرێ. ساڵی 1926 له دوای ده‌ست له کارکێشانه‌وه‌ی مامی”میرزا ئه‌بوڵقاسمی سه‌یفوڵقوزات” ده‌بێته به‌رپرسی فێربوون و په‌روه‌رده‌ی شار. له‌و پێگه‌یه‌دا یه‌که‌مین خوێندنگه‌ی کچانه‌ی شار ده‌کاته‌وه. لێره‌دا قازی محه‌ممه‌د له تاک و گه‌نجێکی بڵیمه‌ت و جوامێر که سه‌رقاڵی ئه‌نجامدانی به‌رپرسیاره‌تی کۆمه‌ڵایه‌تییه سه‌رتر نییه، ئه‌و لێره‌دا له فه‌زایه‌کدا به‌رپرسیاره‌تی ئه‌نجامده‌دا، له فه‌زایه‌کدا ده‌بینێ و قسه و هه‌ڵسووکه‌وت ده‌کا، که نه له گه‌ڵ ده‌سه‌ڵاتی شا و نه له گه‌ڵ نه‌ته‌وه‌یه‌کی ژێرده‌ست خۆی رووبه‌ڕو نا‌کاته‌وه، به‌ڵکوو به‌رپرسیاره‌تی ئه‌و لێره‌دا ته‌نیا له نێوان تاکه‌که‌سی خۆی و خه‌ڵک دایه.\nله راستتیدا قازی محه‌ممه‌د له‌و دۆخه‌دا ده‌ستیی به ئه‌نجامدانی به‌رپرسیاره‌تی و دیاڵۆگێکی کۆمه‌ڵایه‌تی کردوه که له‌ودا هه‌ر تاکه‌که‌سی خۆی و خه‌ڵک بوونی هه‌یه. له ساڵی 1936 زایینی له نێو سه‌ربازه‌کانی پادگانی شاردا، به زمانی کوردی له سه‌ر دۆخی ئه‌و کاتی وڵات ره‌خنه و گاز‌نده‌ی ده‌سه‌ڵات ده‌کا، ئه‌و کاره تووڕه‌یی ره‌زاشای ڵێ ده‌که‌وێته‌وه و قازی محه‌ممه‌د له سه‌ر پۆسته‌که‌ی لاده‌بردرێ و ئه‌و سزایه تاکوو 25 ی ئاگۆستی ساڵی 1941، که هێزه هاوپه‌یمانه‌کان هێرش ده‌که‌نه سه‌ر ئێران و شا بۆ جه‌زیره‌ی موریس دوورده‌خرێته‌وه، درێژه ده‌کێشێ. لێره‌دا قازی محه‌ممه‌د به‌رپرسیاره‌تی کۆمه‌ڵایه‌تی بۆ به‌رپرسیاره‌تی سیاسی و نه‌ته‌وه‌یی به‌رفراوان ده‌کاته‌وه واته له فه‌زایه‌کدا قسه و هه‌ڵسووکه‌وت ده‌کا که هه‌م ده‌سه‌ڵاتی پاشایه‌تی و هه‌م نه‌ته‌وه‌یه‌کی ژێرده‌ست بوونی هه‌یه. ئه‌و به وتن و هه‌ڵسووکه‌وتی خۆی رووبه‌ڕوی زۆڵمی شا و سستی نه‌ته‌وه‌که‌ی ده‌بێته‌وه. لێره‌دایه که قازی محه‌ممه‌د ده‌ست به ئه‌نجامدانی به‌رپرسیاره‌تی و دیاڵۆگێکی نه‌ته‌وه‌یی و سیاسی ده‌کا، به‌ڵام له‌و دۆخه‌شدا قازی محه‌ممه‌د هه‌ر وه‌ک تاكێکی هوشیار به‌رپرسیاره‌تی سیاسی و نه‌ته‌وه‌یی، له ده‌ره‌وه‌ی هه‌ر جۆره گرووپ و پێکهاته‌یه‌کی سیاسی و نه‌ته‌وه‌ی، به ئه‌نجام ده‌گه‌یه‌نێ. دیاره کۆمه‌ڵه‌ی ژیانه‌وه‌ی کورد”ژ.ک” که رێکخراوێکی ناسیۆناڵیستی بوو، له ساڵی 1938وه به شێوه‌یه‌کی نهێنی چاڵاکی ده‌کرد، جۆره فۆرم و بناخه‌یه‌کی سیاسی و نه‌ته‌وه‌یی دژبه‌ر و جیاواز له ده‌سه‌ڵاتی پاشایه‌تی دامه‌زراندبوو. له ساڵی 1941 که سپای یه‌کیه‌تی سۆڤییه‌ت له به‌شێک له خاکی رۆژهه‌ڵاتی کوردستان جێگیر ده‌بێ، له پێناو پاراستنی ئاسایشی ناوچه‌که سی که‌س له سه‌رۆک عه‌شیره‌ت و ده‌ره‌به‌گ و که‌سایه‌تییه‌کان بۆ باکوو بانگهێشت ده‌کرێن که قازی محه‌ممه‌د یه‌کێک له‌و که‌سایه‌تییانه ده‌بێ. له گه‌ڵ ئه‌وه‌دا که قازی له‌و کاته‌دا ئه‌ندامی کۆمه‌ڵه(ژ.ک) نه‌بووه، به‌ڵام به هۆی که‌سایه‌تی به‌رزی، له سه‌ر خۆیی و بوێری و هه‌روه‌ها شاره‌زایی به سه‌ر زمانی رووسیدا به کرده‌وه سه‌رۆکایه‌تی وه‌ڤده‌که له ئه‌ستۆ ده‌گرێ. له‌و دۆخه‌دا قازی محه‌ممه‌د به‌رپرسیاره‌تییه‌کی زۆر گه‌وره‌تر له جاڕان له ئه‌ستۆ ده‌گرێ چۆنکه له رووبه‌ڕوبوونه‌وه له گه‌ڵ نه‌ته‌وه‌یه‌کی دیکه‌دا(رووسه‌کان) نوێنه‌رایه‌تی ویست و شۆناس و که‌سایه‌تی خه‌ڵکه‌که‌ی ده‌کا. پاش گه‌رانه‌وه‌یان خه‌ڵکی شار شوورایه‌ک پێکدێنن که به‌رپرسیاره‌تی ئه‌و شوورایه به قازی محه‌ممه‌د ده‌سپێرن. به دوای ئه‌و ده‌ستنیشانکردنه‌یه که قازی محه‌ممه‌د ناچار ده‌بێ به‌رده‌وام دیاڵۆگێکی کۆمه‌ڵایه‌تی له گه‌ڵ خه‌ڵک بکا واته رێنوێنیان بکا و راوێژیان لێوه‌رگرێ. له‌و دۆخه‌دا چێدیکه ئه‌و وه‌ک تاکه‌که‌سێک، به پێی ویست و روانگه‌ی خۆی، به‌رپرسیار نییه، به‌ڵکوو له به‌رامبه‌ر ئاسایش و ژیانی خه‌ڵک به‌رپرسیار ده‌بێ. هه‌ر ئه‌و به‌رپرسیاره‌تی و پێگه جه‌ماوه‌رییه به‌هێزه و کارامه‌یی قازی محه‌ممه‌د، رێبه‌رایه‌تی کۆمه‌ڵه ناچار ده‌کا داوای ئه‌ندامه‌تی له‌و بکه‌ن و دواجار قازی محه‌ممه‌د له ساڵی 1944 رێبه‌رایه‌تی کۆمه‌ڵه له ئه‌ستۆ ده‌گرێ. دواتر له کۆتاییه‌کانی مانگی سێپته‌مبه‌ری 1945 قازی محه‌ممه‌د بۆ جارێکی دیکه سه‌ردانی باکوو ده‌کا، به‌ڵام ئه‌مجاره‌یان وه‌ک سه‌رۆکی کۆمه‌ڵه‌ی ژ.ک به هاورێیه‌تی ئه‌ندامانی رێبه‌رایه‌تی کۆمه‌ڵه سه‌ردانی کۆماری ئازه‌ربایجان ده‌کا و چاوی به باقرۆف ده‌که‌وێ.\nله دوای گه‌رانه‌وه‌یان له باکوو له 25 گه‌ڵاوێژی 1945دا له راگه‌یه‌ندراوێکدا، که به واژۆی 71 که‌س له که‌سایه‌تییه‌کان و ئه‌ندامانی کۆمه‌ڵه(ژ.ک) ده‌گا، دامه‌زرانی حیزبی دێموکرات راده‌گه‌یه‌نن. له یه‌که‌مین کۆبوونه‌وه‌ی حیزبدا 43 که‌س وه‌ک کۆمیته‌ی ناوه‌ندی و قازی محه‌ممه‌دیش وه‌ک به‌رپرسی کۆمیته‌که هه‌ڵده‌بژێردرن. له 2ی رێبه‌ندانی هه‌مان ساڵدا به پشتگیری و ڵایه‌نگری 20 هه‌زار هاووڵاتی، پێکهاتوو له عه‌شایر و روناکبیران و خه‌ڵکی کوردستان، حکوومه‌تی کۆماری کورستان داده‌مه‌زرێ و قازی محه‌ممه‌دیش وه‌ک سه‌رۆک کۆماری کوردستان ده‌ستنیشان ده‌کرێ. لێره‌وه قازی محه‌ممه‌د به‌رپرسیاره‌تییه‌کی سیاسی و نه‌ته‌وه‌یی وه‌ئه‌ستۆ ده‌گرێ، به‌ڵام جیاوازییه‌که لێره‌دا ئه‌وه‌یه که ئه‌و پێگه‌یه واته سه‌رکۆماری کوردستان، که له‌ودا دیاڵۆگ،قسه و هه‌ڵسووکه‌وت ده‌کا، ده‌بینێ و ده‌نووسێ و بڕیار ده‌دا پێگه‌یه‌کی شه‌خسی نییه که خۆی دروستی کردبێ، به‌ڵکوو پیگه‌یه‌کی گرووپی و خه‌ڵکییه. پێگه‌یه‌که که خه‌ڵک له کات و شوێنێکی دیاریکراودا پێیان ئه‌سپاردوه و هه‌ر خه‌ڵکیش ده‌توانن لێی بستێننه‌وه. له‌و فه‌زایه‌دا قازی محه‌ممه‌د شه‌خسییه‌تێکی حقووقییه که هه‌ر چی بکات به حیسابی میلله‌تێک ده‌نووسرێ. به هێنانه‌وه‌ی چه‌ند نموونه‌یه‌ک له نووسین و کردار و بڕیاری سه‌رکۆماری کوردستان هه‌وڵ ده‌ده‌ین شێوازی ئه‌نجامدانی به‌رپرسیاره‌تی قازی محه‌ممه‌د له ئاست هاووڵاتیانی، له ئاست نه‌ته‌وه‌کانی دیکه، له ئاست ده‌سه‌ڵاتی پاشایه‌تی و زڵهێزه‌کان و دواجار له ئاست ئه‌و کات و سه‌رده‌م نیشان بده‌ین:\n1_ سه‌رۆک کۆماری کوردستان و هاووڵاتیان: له سه‌رده‌می کۆماری کوردستان چاپ و بڵاوکردنه‌وه‌ی رۆژنامه و گۆڤار به شێوه‌یه‌کی دامه‌زراوه‌یی و له ژێر ئامانجێکی درێژخایه‌ن و هه‌مه‌ڵایه‌نه ئه‌نجام درا. له بڵاوکراوه‌کانی ئه‌و کات ده‌کرێ ئاماژه به ده‌رچوونی رۆژنامه‌ی کوردستان، هاوار، نیشتمان و گروگاڵی منداڵان( یه‌که‌مین بڵاوکراوه‌ی تایبه‌ت به منداڵان له مێژووی کورددا) و … بکه‌ین. قازی محه‌ممه‌د سه‌رکۆماری کوردستان له وتاری خۆیدا له رۆژی دامه‌زراندنی کوماری کوردستاندا له 2ی رێبه‌ندانی ساڵی 1945 دا به‌مجۆره باس له ئامانجی خۆیان له چاپ و بڵاوکردنه‌وه ده‌کا: ” چه‌ند قۆتابخانه‌ی کچان وکورانمان کرده‌وه، قۆتابخانه‌ی شه‌وانه‌مان دایر کرد و کتێب به زمانی کوردی وه‌رگێران. کچ و کور و پیاوی گه‌وره له قۆتابخانه‌کاندا شه‌و و رۆژ به زمانی کوردی ده‌رس ده‌خوێنن له جیاتی ئه‌وه‌ی شه‌ش حه‌وت ساڵ خه‌ریکی خوێندن و فێربوونی فارسی بن له مانگێک و دوو مانگدا ده‌بنه خوێنده‌وار و هه‌موو شتێک ده‌خوێننه‌وه و ده‌نووسن. بۆ ناساندنی ڵیاقه‌تی میللی و ده‌رخستنی ژیانی ئه‌ده‌بی و فه‌رهه‌نگیی کورد و بۆ راگه‌یاندنی هاواری خۆمان به گوێی دنیای به‌شه‌رییه‌ت و عه‌داڵه‌ت پێویستیمان به وه‌سیڵه‌ی چاپ و بڵاوکرنه‌وه بوو، چاپخانه‌ی زۆر چاک دانرا، له شاری خۆماندا به زمانی خۆمان، به چاپخانه‌ی خۆمان گۆڤار و رۆژنامه ده‌رده‌چێ و بیر و هه‌ست و داخوازی ئێمه له دنیادا بڵاو ده‌کاته‌وه.”\nله راستیدا له کۆمه‌ڵگه‌یه‌کدا که چاپ و بڵاوکردنه‌وه بوونی نییه، له کۆمه‌ڵگه‌یه‌کدا که خه‌ڵک نه‌خوێنده‌وارن و توانایی نووسین و خوێندنه‌وه‌یان نییه، مرۆڤ ئاماده‌بوونیکی به‌رته‌سک و ڵاوازی هه‌یه و نه‌ته‌وه‌ش هه‌ر بوونی نییه. ئه‌گه‌ر که‌سێک نه‌توانێ بخوێنێته‌وه و بنووسێ، به‌و واتایه‌یه که له جۆغرافیای ماڵ و عه‌شیره و گه‌ره‌ک و شاره‌که‌ی، خۆی به‌ند کردوه و قه‌تیس ماوه‌ته‌وه، فراوانتر و دوورتر و سه‌رتر له‌و شوێن و کاته به‌رته‌سک و دیاریکراوه‌ی که تێیدایه نه ده‌توانێ ببینێ و نه ده‌توانێ قسه بکا و نه ده‌توانێ خاوه‌نی ویست و شۆناس بێ. له کۆمه‌ڵگه‌یه‌کدا که قۆتابخانه و چاپ و بڵاوکردنه‌وه بوونی هه‌بێ، تاکێک ده‌توانێ بیر و هه‌ست و ویستی خۆی بۆ هه‌زاران که‌س بنووسێ و هه‌زاران که‌س ده‌توانن دۆخ و ویستی یه‌کتر ببینن، هه‌ر تاکێک مه‌جاڵی دیاڵۆگ و به‌شدارییه‌کی نه‌ته‌وه‌یی په‌یدا ده‌کا و هه‌مووان ده‌بنه خاوه‌نی پێیه‌ک، بناخه‌یه‌ک و مێژوویه‌کی هاوبه‌ش و نه‌ته‌وه‌یی. ئه‌وه‌ی که سه‌رکۆماری کوردستان دروستی ده‌کا بریتیه له مه‌جاڵێک بۆ دیالۆگێکی نه‌ته‌وه‌یی و مه‌جاڵێک بۆ بوون به “هاووڵاتی”، هه‌وڵێک بۆ دروستکردنی بناخه و مێژوویه‌کی نه‌ته‌وه‌یی. به‌رهه‌می ئه‌و هه‌وڵه ئه‌وه‌یه که ئێمه ده‌توانین بگه‌رێینه‌وه بۆ زیاتر له 65 ساڵ له‌وه پێشوو و بزانین که له جیهانی ئه‌مرۆدا بۆ کورد بێ وڵات و بێ ده‌وڵه‌ته. به‌رهه‌می ئه‌و هه‌وڵه ئه‌وه‌یه که کرده‌وه و ئه‌ندێشه‌یه‌ک به تێپه‌رینی کات له نێو نا‌چێ و مێژوویه‌کی هاوبه‌ش دروست ده‌بێ.\n2_ سه‌رکۆماری کوردستان و نه‌ته‌وه‌کانی دیکه: “له حه‌وتووی یه‌که‌می ساڵی 1946 دا کاتێک قازی محه‌ممه‌د له به سه‌رکردنه‌وه‌یه‌کی ناوچه‌کانی باکووری رۆژئاوای ئازه‌ربایجانی رۆژئاوادا سه‌ردانی شاری ورمێی کرد، هه‌وڵیدا چاوی به قه‌شه‌ی کڵیسای ئاشوورییه‌کان بکه‌وێ و تێی بگه‌یه‌نێ که کورده‌کان ڵایه‌نگری مافی ئاشوورییه‌کانن و رێگه ناده‌ن تراژێدییه‌کانی پێشوو دووباره بێته‌وه و قه‌شه‌ی دڵنیا کرده‌وه و پێی گووت” سه‌رده‌می ترس به سه‌ر چووه.”\nپێویسته سه‌رنج بده‌ینه ئه‌و بابه‌ته که ده‌کرێ که‌سێک ساڵانێک سه‌رکۆمار بێ، ساڵانێک سکرتێر بێ، به‌ڵام قه‌ت رێبه‌ر نه‌بێت. ڵێره‌دا سه‌رۆک کۆماری کوردستان رێبه‌ره، چۆنکه له گه‌ڵ ئه‌وه‌دا که هاوپێوه‌ندی نێوان دوو قۆناخی بزووتنه‌وه‌ی نه‌ته‌وایه‌تی ده‌بینێ، هه‌وڵ ده‌دا به سه‌ر هه‌ڵه‌کانی رابڕدوودا بچێته‌وه و بزووتنه‌وه‌ی نه‌ته‌وایه‌تی بباته نێو قۆناخێکی نوێ. تێده‌کۆشێ که پێوه‌ندی نێوان کورد و ئاشووری سه‌ر له نوێ دابرێژێته‌وه و بزووتنه‌وه‌ی رزگاریخوازی کورد بکاته بزووتنه‌وه‌یه‌کی ئازادیخواز، بزووتنه‌وه‌یه‌ک که سه‌رتر له ئازادی خاک ده‌روانێ و مه‌به‌ستی دابینکردنی ئاسایش و ئازادی بۆ نه‌ته‌وه‌که‌ی و بۆ مرۆڤه‌کانه.\n3_ سه‌رکۆماری کوردستان و زڵهێزه‌کان: “له دێکومێنتی یه‌کیه‌تی سۆڤییه‌تدا له زمانی رۆژنامه‌ی(اطلاعات)دا هاتووه: پێشه‌وه‌ری و قازی له باکوو بوون، پێشه‌وه‌ری و کاربه‌ده‌ستانی ده‌ره‌وه سوور بوون له سه‌ر ئه‌وه که کوردستان ببێته به‌شێک له ئازه‌ربایجان و سه‌ر به ئه‌وێ ببێت، به‌ڵام قازی محه‌ممه‌د به تووندی دژی ئه‌و هه‌ڵوێسته راوه‌ستاوه و بڕیاری له سه‌ر نه‌داوه و رایگه‌یاندوه ئه‌گه‌ر کوردستان بریاڕه سه‌ر به ته‌ورێز بێت باشتر وایه سه‌ر به ده‌وڵه‌تی ناوه‌ندی تاران بمێنێته‌وه.”\nلێره‌دا سه‌ربه‌خۆیی و خه‌ڵکی بوونی سه‌رکۆماری کوردستان و بزووتنه‌وه‌ی نه‌ته‌وایه‌تی کورد ده‌رده‌که‌وێ. بزووتنه‌وه‌یه‌کی شۆرشگێر بزووتنه‌وه‌یه‌که، سه‌رچاوه‌گرتوو و پشتئه‌ستوور به ویست و هێزی خه‌ڵکه، که نوێنه‌رایه‌تی ویستی خه‌ڵکه‌که‌ی له به‌رامبه‌ر هێزه‌کانی دیکه ده‌کا نه‌ک ئه‌وه‌ی که ببێته به بازرگان و ده‌ڵالی نێوان خه‌ڵکه‌که‌ی و زڵهیزه‌کان. پێویسته سه‌رنج بده‌ینه ئه‌وه که سیاسه‌ت شه‌ڕی ده‌سه‌ڵاته، به‌ڵام شۆڕشگێری خه‌باته بۆ ئامانجی گشتی و خه‌ڵک. که‌سێک ده‌توانێ سیاسه‌ت بکا به بێ ئه‌وه‌ی تووشی خه‌ساری جیددی بێ، به بێ ئه‌وه‌ی رووبه‌ڕوی کوشتن ببێته‌وه به‌ڵام ئه‌و که‌سه قه‌ت شۆڕشگێر نییه. ئه‌و دۆخه کاتێکه که که‌سایه‌تییه‌ک ره‌هه‌ندی ئه‌خڵاقی که‌مره‌نگ ده‌بێته‌وه و ڵۆژیکی بازار و قازانج به سه‌ریدا زاڵ ده‌بێ. له‌و فه‌زایه‌دا سیاسه‌تکردن خاوه‌نی ئه‌خڵاق و به‌رپرسیاره‌تی له به‌رامبه‌ر خه‌ڵکدا نییه، به‌ڵکوو سیاسه‌تکردن پیشه‌یه‌که هه‌ر وه‌ک دووکاندارێتی و بازرگانی کردن.\nکۆماری کوردستان به چه‌ند هۆیه‌ک، له‌وانه کشانه‌وه‌ی هێزه‌کانی یه‌کیه‌تی سۆڤییه‌ت له ئێران، رووخانی کۆماری ئازه‌ربایجان له 13 دێسامبه‌ر که له‌ودا رێبه‌رانی کۆماری ئازه‌ربایجان له سه‌روویانه‌وه پیشه‌وه‌ری بۆ سۆڤییه‌ت هه‌ڵاتن و هه‌روه‌ها به هۆی خیانه‌تی سه‌رۆک عه‌شیره‌ته‌کان، له 17 دێسامبه‌ری سالی 1946 پاش 11 مانگ رووخا. قازی محه‌ممه‌د وه‌ک سه‌رکۆماری کوردستان بۆ دوایین جاڕ له 6 ی دێسامبه‌ر له مزگه‌وتی هه‌باس ئاغا له گه‌ڵ کاربه‌ده‌ستانی کۆمار و سه‌رۆک عه‌شیره‌ته‌کاندا کۆ ده‌بێته‌وه. له‌و کۆبوونه‌وه‌یه‌دا قازی محه‌ممه‌د و سه‌دری قازی باس له به‌رگری کردن له به‌رامبه‌ر سپای شادا ده‌که‌ن، به‌ڵام سه‌رۆک عه‌شیره‌ته‌کان دژی ئه‌و بوچوونه راده‌وه‌ستن. دواجار خه‌ڵک ده‌ستبه‌رداری ئازادی و ده‌ستکه‌وته‌کانی کۆماری کوردستان و له راستیدا ده‌ستبه‌رداری که‌سایه‌تی هاووڵاتی بوونیان ده‌بن. به‌و پێیه هێزه‌کانی شا له 26 سه‌رماوه‌زدا مهاباد داگیر ده‌که‌نه‌وه. ڵێره‌دا چێدیکه قازی محه‌ممه‌د سه‌رۆک کۆماری کوردستان نییه و هیچ جۆره به‌رپرسیاره‌تییه‌کی حقووقی نییه. ئه‌وه‌ی که قازی محه‌ممه‌د ده‌مێنێته‌وه و هه‌ڵنایه‌ت، به‌رپرسیاره‌تییه‌کی حقووقی نییه چۆنکه له هیچ یاسایه‌کدا، له کاتێکدا که خه‌ڵک خۆیان به‌رگری ناکه‌ن، داوا له سه‌رۆک کۆماره‌که‌یان ناکه‌ن که له ئه‌گه‌ری کۆشتندا هه‌ڵنه‌یه‌ت و بمێنێته‌وه. به‌وپێیه ڵێره‌دا مانه‌وه‌ی قازی محه‌ممه‌د به‌رهه‌می به‌رپرسیاره‌تی و ئه‌خڵاقێکی شه‌خسییه. دیاره له دادگایی کردنی قازی محه‌ممه‌ددا 12تاوان وه‌ک بانگهێشتکردنی بێگانه بۆ وڵات، دروستکرنی نه‌خشه‌ی کوردستانی گه‌وره‌ی، راگه‌یاندنی سه‌ربه‌خۆیی حکوومه‌تی کوردستان و داگیرکردنی به‌شێکی گه‌وره له خاکی ئێران به ناوی خاکی کوردستان و … رووبه‌ڕوی ده‌که‌نه‌وه. ئه‌وان چاوه‌روانیان نه‌ده‌کرد قازی محه‌ممه‌د بمێنێته‌وه، به‌ڵام که مابووه هه‌وڵیاندا که‌سایه‌تی سه‌رۆک کۆماری کوردستان له نێو ببه‌ن. له‌و فه‌زایه‌دا جه‌سته‌ی قازی محه‌ممه‌د هه‌ره‌شه‌ی کۆشتنی لێده‌کرێ، به‌ڵام ئامانج له‌و هه‌ره‌شه‌یه کۆشتنی ئه‌ندێشه و که‌سایه‌تی سه‌رۆک کۆماری کوردستانه. قازی محه‌ممه‌د رووبه‌ڕوی هه‌ڵبژاردنێکی زور دژوار ده‌بێته‌وه، هه‌ڵبژاردن له نێوان مردن و ژیان، جه‌سته و ئه‌ندێشه، رۆح و مادده. دیاره مرۆڤ هه‌م له جه‌سته و هه‌م له ئه‌ندێشه پێکهاتووه واته ناکرێ مرۆڤێک هه‌بێ به بێ ئه‌وه‌ی خاوه‌نی جه‌سته بێ. ڵیره‌دایه که قازی محه‌ممه‌د سه‌رتر له ئه‌خڵاقی مرۆڤ ده‌روا و ده‌ست ده‌کا به دیاڵۆگکردن له نێوان ئه‌ندێشه و ئازادی، ده‌ست ده‌کا به فیداکردنی جه‌سته له پێناو پاراستنی ئه‌ندێشه و که‌سایه‌تی سه‌رۆک کۆماری کوردستان. له دنیادا زۆر رێبه‌ر هه‌ن که ژیانی خۆیان به‌ختی ئازادی کردوه، به‌ڵام مردنیان به ده‌ست خۆیان نه‌بووه. قازی محه‌ممه‌د خۆداوه‌ندی کورده چۆنکه نه‌ک هه‌ر ژیانی، به‌ڵکوو مردنی جه‌سته‌شی له چنگ خۆی ده‌گرێ و به‌ختی ئازادی و سه‌ربه‌ستی کوردی ده‌کا. خۆداوه‌ندی کورد بنیاتنه‌ری رێبازێکه که له‌ودا ژیان و جه‌سته‌ی مرۆڤ ده‌چێته خزمه‌ت ئه‌ندێشه‌ی ئازادی.\n1_ به‌ختیار عه‌لی، ئه‌خڵاق له کوێوه سه‌رهه‌ڵده‌دات؟\n2_ ژۆرژ پۆڵیتسێر، بنه‌ماکانی فه‌ڵسه‌فه، وه‌رگێران بۆ کوردی: هادی محه‌ممه‌دی\n3_ د.ئه‌فراسیاو هه‌ورامی، رۆژهه‌ڵاتی کوردستان له سه‌رده‌می شه‌ڕی دووه‌می جیهانیدا\n4_ محه‌ممه‌د ره‌زا سه‌یف قازی، نهێنییه‌کانی دادگاییکردنی قازی محه‌ممه‌د، وه‌رگێران بۆ کوردی: عه‌لی ئه‌کبه‌ر مه‌جیدی\n5_ بڵاوکراوه‌ی حیزبی دێموکراتی کوردستان، یادی 60 ساڵه‌ی شه‌هیدبوونی پێشه‌وا و هاورێیانی\n6_ به‌دره‌دین ساڵح، سه‌رۆک کۆماری کوردستان له به‌رده‌م دادگای ئێراندا\nPrevious مه‌م و زین ی ئه‌حمەدی خانی و دەوری وی لە دەرکەوتنی ووشیاریی نەتەوەیی کوردی دا\nNext ڕۆژنامەی ( ڕێیا تازە ) تەمەندرێژترین رۆژنامەی کوردی ، لە سۆڤیەتی جاران دەردەچوو \nچیرۆكنووسی پیشكەوتنخوازی كورد موحەڕەم محەمەدئەمین 1921-1980


Diplomatic Magazine | ئایا شەقامی ١٠٠ مەتریش بە دەردی پرۆژەکانی تر دەچێت؟\nئایا شەقامی ١٠٠ مەتریش بە دەردی پرۆژەکانی تر دەچێت؟\nدوای چاوەڕوانیەکی زۆرو تێپەڕاندنی دەیان ئاستەنگ و گرفتی ھونەری و تەکنیکی و یاسایی و دارایی، سەرەتای ئەم ھەفتەیە بەردی بناغەی شەقامی ١٠٠ مەتری سلێمانی دانراو بەشێوەیەکی فەرمی پرۆژەکە چووە قۆناغی جێبەجێکردنەوە.\nجێبەجێکردنی ئەم پرۆژەیە بۆ شاری سلێمانی لە قۆناغی ئێستادا چەندین لایەنی گرنگ و ئیجابی ھەیە کە دواجار خەڵکی شارەکە لێی سودمەند دەبن، ھەر لە جولانەوەی بازاڕو رەخساندنی ھەلی کار بۆ سەدان کەس، بە تەواوبونی قۆناغی یەکەمی پرۆژەکە سلێمانی فراوانیەکی زۆرتر بەخۆیەوە دەبینێت و قەرەباڵغیەلی زۆر لەسەر شەقامەکانی ناوشار کەمدەبێتەوە و ئەوەش وادەکات ڕوداوی ھاتوچۆو قوربانیان کەمتر بێتەوەو خەڵکێکی زۆریش بە ئاسانتر دەگاتە شوێنی کارو ماڵی خۆی. لەدوای ڕاگەیاندنی پرۆژەکەوە بەشێک لە خەلک بە گومانەوە لە پرۆژەکە دەروانن و کە ئێستاوە نوقلانەی شکستھێان و تەواونەبونی پرۆژەکە لێ دەدەن لە وادەی دیاریکراوی خۆیدا.\nئەگەرچی ئەزمونی چەندین ساڵی ڕابردووی ئیدارەو حکومڕانی ھەرێمی کوردستان ھەڵگری چەندین چیرۆکی ناخۆشی شکستی پرۆژەو ئیدارەدانە، بەلام ناکرێت ھەمیشە بە چاوی نائومێدیەوە لە ھەموو کارو ھەنگاوێکی ئاوەدانی و خزمەتگوزاری بڕوانین،\nکەمنین ئەو کەس و لایەن و کۆمپانیاو سەرمایەدارانەی کە نیەتی خێرو کاری باشەو بەرەوپێشبردنی ئەم وڵاتەیان ھەیە با ئێمەش پشتیوان و چاودێربین بەسەر ئەو کارانەوە و لە کوێ کاری باش کرا دەست خۆشی و پشتیوانیان لێ بکەین و لە کوێش کەموکوڕی و گەندەڵیمان بینی لێی بێینە دەنگ و بەھەموو توانامانەوە دژی بوەستینەوە.\nبە چەند ھۆکارو ئاماژەیەک گەشبینم بە جێبەجێکردنی پرۆژەی شەقامی ١٠٠ مەتری و تەواوبونی لە وادەی خۆی یان پێش وادەی خۆشی.\n١- لەڕوانگەی ھەست کردن بە بەرپرسیارێتی نیشتیمانی و نەتەوەیی گروپی کۆمپانیاکانی قەیوان ڕەچاوی بارودۆخی دارایی ھەرێمی کردووەو چۆتە ژێر باری دابین کردنی بڕی ١٠٠ ملیار دینار لەھەنگاوی یەکەمدا بۆ جێبەجێکردنی پرۆژەکەو دواتر وەرگرتنەوەی بە قیست لە حکومەتی ھەرێم.\n٢-یەکێکی تر لە ئاماژەکانی جێبەجێکردنی پرۆژەکە پشتیوانی لایەنی ئیداری و حکومەتی خۆجێی سلێمانیە بۆ لابردنی ھەموو ئەو ئاستەنگ و ڕێگری و زیادەڕەویانەی دێنە سەر ڕێی شەقامەکە( پارێزگاری سلێمانی ڕایگەیاند ئەگەر مزگەوتیش ببێتە بەربەست بۆ ڕێگاوبان و پرۆژەی گشتی دەبێت لاببرێت ) .\n٣-بە پێی ئەزمونی چەند ساڵەیان گروپی کۆمپانیاکانی قەیوان بە تواناو کەرەستەی خۆماڵی و سود وەرگرتن لە کۆمپانیای بیانی خاوەن ئەزموون لە بواری ڕێگاوبان پرۆژەکە جێبەجێ دەکات ئەوەش وادەکات بە باشترین شێوەو بەرزترین کوالێتی پرۆژەکە ئەنجام بدرێت.\nلە کۆتایدا دەمەوێت بڵێم ڕەخنەگرتن مافێکی ئاسایی و یاسایی ھەموو تاکێکەو ئازادیشە لەوەی چۆن و لە کوێ و لە کەیا ڕەخنە دەگریت، بەڵام ناکرێت ھەموو شتێکی باش و ھەنگاوێکی دڵسۆزانە بێ بەھاو ناشرین بکرێت، ھەرچەندە ئەو شەپۆلە لەرەخنەو نارەزاییانەی ئەم چەند سالە لە سۆشیال میدیاو دەزگا راگەیاندنەکان پەیرەو کراوە زۆربەی کایەکانی دنیای ئێمەی بێ بایەخ کردووە و سیاسەتێکی پۆپۆلیستی بەرھەم ھێناوە کە کار لەسەر بێنرخکردنی ھەموو شتێک دەکات بە مرۆڤیشەوە.


کوردیپێدیا - بەناز کوێستانی\n👫 بەناز کوێستانی | پۆل: کەسایەتییەکان | زمانی بابەت: 🏳 کوردیی ناوەڕاست\nدەرجووی پەیمانگای تەکنیکی سلێمانیسلێمانی -بەشی رۆزنامەنووسی دبلۆم لەرۆزنامەنووسی\nدەرجووی زانکۆی سلێمانی-بەشی راگەیاندن-بکالۆریۆس لەرۆزنامەنووسی\nخاوەنی چوار کتیبە بەناوەکانی:\n1-هەناسەیەک لەتەنهاییدا-کۆمەڵە بەخشان.\n2-کاریگەری رێبۆرتاز لەرۆزنامە کوردییەکاندا.\n3-ئازادی رۆزنامەنووسی لەکوردستانی باشوور.\n4- بۆ لێوەکانی تۆ -شیعر\n2. 👁 قەرسیلیترین شەو\n➕ ئەم بابەتە لەلایەن: (هاوڕێ باخەوان)ەوە لە: Mar 2 2010 9:51PM تۆمارکراوە\n✍ ئەم بابەتە بۆ دواجار لەلایەن: (هاوڕێ باخەوان)ەوە لە: Mar 11 2020 8:53PM باشترکراوە\n📷 فایلی وێنە 1.0.1 36 KB Mar 2 2010 9:51PM هاوڕێ باخەوان


تەندروستی هەرێم: لە 24 كاتژمێری ڕابردوودا حاڵەتی 7 گیان لەدەستدان و 166 تووشبووی نوێ بە ڤایرۆسی كۆرۆنا لە هەرێم دەستنیشان كراون – تۆڕی میدیایی خەڵک\n2020/06/15 - 10:46 PM\nوەزارەتی تەندروستی هەرێم لە ڕاگەیەنراوێكدا ئاماری 24 كاتژمێری حاڵەتەكانی تووشبوون و گیانلەدەستدانی ڤایرۆسی كۆرۆنای لە هەرێم ئاشكراكرد و ڕایگەیاند: 7 حاڵەتی گیانلەدەستدان و 166 تووشبووی نوێ بە ڤایرۆسی كۆرۆنا لە هەرێم دەستنیشان كراوە.\nتەندروستی هەرێم ڕوونیشیكردووەتەوە: لە پارێزگای هەولێر (١) حاڵەتی گیان لەدەستدان و (٣٢) تووشبوو لە گەڕەكەكانی (كوردستان، ئاری، زانكۆ، ٩٤ی باداوە، هەولێری نوێ، ٥ی حەسارۆك)، شارۆچكەی شەقڵاوە، شارۆچكەی چۆمان، شارۆچكەی سۆران، شارەدێی خەلیفان دەستنیشان كراون.\nهەروەها، لە پارێزگای سلێمانی (٦) گیان لەدەستدان و ، (١٢٧) تووشبوو بەم شێوەیە: ناو شاری سلێمانی (٦) گیان لەدەستدان و (١٠٠) تووشبوو: دانیشتووی ناو شاری سلێمانی، شارۆچكەی پێنجوێن، شارۆچكەی دەربەندیخان، شارەدێی پیرەمەگرون، (٥) تووشبووی نوێ گیانیان لەدەستدا و تووشبووێك كە پێشتر لە نەخۆشخانە خەوێندرابوو گیانی لەدەستدا.\nهەروەك لە دەڤەری گەرمیان (٢٢) تووشبوو دەستنیشان كراون كە دانیشتووی شارۆچكەی كەلار گەڕەكەكانی (سیروان، شۆڕش، شەهیدان، كلاری نوێ، حەمرین، ئازادی، بەردەسوور، سەركەوتن، فەرمانبەران و بنگردن).\nوەزارەتی تەندروستی ئەوەشیخستووەتەڕوو لە پارێزگای دهۆك (٢) تووشبوو دەستنیشان كراون كە لە كەرەنتینی شارۆچكەی ئاكرێ بوون هەروەها، لە پارێزگای هەڵەبجە (٥) تووشبوو دەستنیشان كراون كە دانیشتووی هەڵەبجە و شارۆچكەی پێنجوێنن.\nتاوەكو ئەوڕۆ (١٥١١٥) هاووڵاتی “ئەوانەی كە لە دەرەوەی ووڵات گەڕانەتەوە وە ئەوانەی كە بەركەوتەی نەخۆشە چەسپێنراوەكان” كەڕەنتین كراون، لەئێستادا تەنها (١٥٠١) هاووڵاتی لە (٣٦) شوێنی جیاوازی كەرەنتین ماونەتەوە؛ (٢٥٦) لە هەولێر، (١٠) لە سلێمانی، (١٢٣٥) لە دهۆك. وە (١٣٦١٤) هاووڵاتی لە كەرەنتین دەرچوونە و گەڕانەوەتە ناو خانەوادەكانیان دوای تەواو كردنی ماوەی ١٤ رۆژ وە ئەنجامدانی پشكنینی تاقیگەیی بۆیان وپشتراستكردنەوەی ئەوەی كە هەڵگری ئەو نەخۆشیە نین، لەگەڵ كەڕەنتین كردنی ژمارەیەكی تری هاووڵاتییان لە ٢٤ كاتژمێری ڕابردوودا كە كۆی گشتی (٤٥) هاووڵاتی بوو.\nلەماوەی ٢٤ كاتژمێری ڕابردوودا: (٢٢٦٧) پشكنین ئەنجام دراوە لەسەر ئاستی هەرێمی كوردستان؛ (٩٢٠) هەولێر، (٧٠٦) سلێمانی، (٤٩٠) دهۆك، (٣٠) هەڵەبجە، (١٢١) گەرمیان.\nكۆی گشتی ئەو پشكنینانەی كە ئەنجام دراوە لە سەرەتای سەرهەڵدانی ڤایرۆسی كۆڕۆنا (١٠٦٠٣١)\n3. دەرەنجامی ٢٤ كاتژمێری ڕابردوو: (٧) گیان لەدەستدان، (١٦٦) تووشبووی نوێ تۆمار كرا بەم شێوەیەی خوارەوە:\n• پارێزگای هەولێر (١) گیان لەدەستدان، (٣٢) تووشبوو: لە گەڕەكەكانی (كوردستان، ئاری، زانكۆ، ٩٤ی باداوە، هەولێری نوێ، ٥ی حەسارۆك)، قەزای شەقلاوە، قەزای چۆمان، قەزای سۆران، ناحیەی خەلیفان.\n• پارێزگای سلێمانی (٦) گیان لەدەستدان، (١٢٧) تووشبوو بەم شێوەیە:\nناو شاری سلێمانی (٦) گیان لەدەستدان و (١٠٠) تووشبوو: دانیشتووی ناو شاری سلێمانی، قەزای پێنجوێن، قەزای دەربەندیخان، پیرەمەگرون، (٥) تووشبووی نوێ گیانیان لەدەستدا و تووشبووێك كە پێشتر لە نەخۆشخانە خەوێندرابوو گیانی لەدەستدا.\nدەڤەری گەرمیان (٢٢) تووشبوو: دانیشتووی قەزای كەلار گەڕەكەكانی(سیروان، شۆڕش، شەهیدان، كلاری نوێ، حمرین، ئازادی، بەردەسوور، سەركەوتن، فەرمانبەران، بنگرد).\n• پارێزگای دهۆك (٢) تووشبوو: لە كەرەنتینی قەزای ئاكرێ بوون.\n• پارێزگای هەڵەبجە (٥) تووشبوو: دانیشتووی هەڵەبجە و قەزای پێنجوێن.\nكۆی گشتی تووشبووان بە ڤایرۆسی كۆڕۆنای نوێ COVID-19 لە هەرێمی كوردستان (٢٤٧٣) تووشبوو، لەنێویاندا (٥٤) مردن هەیە و (١٠٣٦) نەخۆش چاكبووەتەوە، وە ئێستا (١٣٨٣) نەخۆش لەژێر چاودێری پزیشكی دان.\n١٥ حوزەیران ٢٠٢٠\nئاكرێپیرەمەگرون‌پێنجوێنچۆمانخەلیفاندهۆكدەربەندیخانسلێمانیسۆرانڤایرۆسی كۆرۆناكەلارگەرمیانهەرێمی كوردستانهەڵەبجەهەولێروەزارەتی تەندروستی هەرێم


كێ بەرپرسە لە لاوازی لێهاتویی كاندیدە ژنەكان؟\n2021/09/26 178 جار بینراوە\n* نەوژین - هێڤی حسێن\nئەوە یەكلایی بوەتەوە كە بەپێی دەستوری عێراقی دەبێت رێژەی ئافرەتان لە كورسیەكانی پەرلەمانی عێراق لە (25%) كەمتر نەبێت، ئەمەش واتا پێویستە بەلایەنی كەمەوە 83 ژن ببنە ئەندامی پەرلەمان، جا لێرەدا من نامەوێ قسە لەسەر رێژەكە و باشی و خراپیەكەی بكەم، بەڵكو دەمەوێ لە روانگەی مەبەست و ئامانج لە دانانی ئەو رێژەیەوە هەندێ بیروبۆچون بخەمەڕو دەربارەی كاندیدە ژنەكانی حیزب و سەربەخۆكان، بێگومان دانانی ئەو رێژەیە بۆ ئافرەتان لە پەرلەماندا بۆ ئەوەیە ژنان بتوانن نوێنەرایەتیەكی راستەقینەی خۆیان بكەن لەناو پەرلەماندا و یاسا و رێساكان دەربڕی روانگەیەكی پیاوانە نەبێت بەتەنها.\nئەم بابەتە دەرفەت و دەرگایەكە بۆ ئەوەی ژنان لە قۆناغێكی دیاریكراودا بە دەنگی كەمتر لە پیاوان بچنە پەرلەمان و كەمتر بكەونە ژیر منەت و ماندوبونەوە بۆ گەیشتن بەو كورسیانە، بەڵام نابێت ئەمە ببێتە دەرچەیەك بۆ چونە پێشەوەی خەڵكی ناشایستە، واتا تەنها "ژن" بون لەبەرچاونەگیرێ بەبێ گوێدانە توانا و لێهاتوییەكەی، بەڵكو دەبێت كوالێتی كاندیدانی ژن بەتەواوی گرنگی پی بدرێت، بەجۆرێك بتوانرێت ژنانی وەها بنێردرێنە پەرلەمانەوە ببنە نمونە بۆ ئەوەی بیسەلمێنن ژنان بەتوانان و دەكرێت لەداهاتودا لەدەرەوەی كۆتا و بەتوانای خۆیان بچنە پەرلەمانەوە.\n”بەشێكی زۆری كاندیدە ئافرەتەكان وەك ئەكتەری پڕكردنەوەی شوێن دانراون“\nئێستا بە دیقەتدانی هەڵمەتی هەڵبژاردنی عێراق لە هەرێمی كوردستان تێبینی ئەوە دەكرێت بەشێكی زۆری كاندیدە ئافرەتەكان وەك ئەكتەری پڕكردنەوەی شوێن دانراون، تەنها بۆ ئەوەی ببنە میكانیزمی بەدەستهێنانی كورسیەك وەك دەستكەوت بۆ حیزب یان هاوپەیمانیە سیاسیەكەیان، نەوەك ئەوەی لێوەشاوەیی و تواناكانیان كرابێتە پێوەر ولەسەر بنەمای ئەوە هێنرابێتنە پێشەوە، هەر بۆیە لە هەمو كوردستان تاكە ژنێك سەرۆكی لیست نیە! هیچ حیزبێك لە هیچ بازنەیەكی هەڵبژاردن لە ژنێك زیاتری دانەناوە هەتا بتوانێ لەسەر توانای خۆی كێبەركێ بكات و حیزبی پاڵپشتی بكات، ئەمەش واتا ئەو حیزبانە متمانەیان بەژنان نیە و سەركردایەتی لیستیان پێ ناسپێرن، تواناكانیشیان بەهەند وەرناگرن و هەوڵ نادەن لەبەرانبەر پیاوێكدا لەسەر كورسیە گشتیەكان كێبەركێیان پێ بكەن!\nلەلایەکی ترەوە بەشێك لە حیزبەكان بۆ دانانی كاندیدانی ژن تەنانەت پرنسیپە حیزبیەكانی خۆیشیان لەبەرچاو نەگرتوە، خانمی وا كاندیدی حیزبەکانە نەك تواناكانی بۆ خەڵك نادیارن بەڵكو لەناو حیزبەكەی خۆیشیدا دەستكەوت و داهێنان و سەرمایەیەكی فیكری و رۆشنبیری نیە هەتا شانازی پێوەبكات و بیكاتە پاشخانی كاركردنی.\nئاخر ژنێك نەیتوانیبێت ئەوەندە خاوەن توانا و ڕۆشنبیری وچالاكی سیاسی نە بێت لەناو حیزبەكەیدا كە بە پلەی پێویستدا تێپەڕبێت، و نەیتوانیبێت ببێتە جێگەی متمانەی كادیرانی حیزبەكەی خۆی، ئیتر چۆن بتوانێت ببێتە نوێنەری ژنانی بازنەیەكی هەڵبژاردن و بتوانێت دەربڕی خواستەكانیان بێت! یاخود چۆن پارتی سیاسی رێگە بەخۆی دەدات بانگەشەی بۆ بكات و داوا لەخەڵك بكات متمانەی پی بدەن لەكاتێكدا ئەو نەیتوانیوە لە ناو حیزبەكەیدا خۆی بسەلمێنێت!\nلێرەوە دەبێ بڵێین كۆتای ژنان لەبری ئەوەی بوبێتە دەروازەیەك بەڕوی تواناكانی ژناندا بوە بە رێگایەك بۆ گەیشتنی هەندێ كەسێ بێ توانا و كەم توانا بە پەرلەمان و دواجاریش خەوشداركردنی نوێنەرایەتی راستەقینەی ژنان.\n” ئاستی توانای كاندیدانی ژن خزمەتی گەورە بەدۆزی ژنانی کوردستان دەكات“\nخاڵێكی تر كە جێگەی سەرنجە، زۆربەی كاندیدە ژنەكانی پەرلەمانی عێراق لە كوردستان جەخت و تەركیزیان لەسەر بابەتە سیاسیەكانە و هەر بە قسەكردنیاندا دیارە پیاوەكان بەرنامەی كار و وتارەكانیان بۆ نوسییونەتەوە، ئاخر كەمترین بابەتی خواستەكانی ژنان باس دەكەن یان هەر باسی ناكەن، بۆنمونەی نەمان بینی كاندیدێك بێت و پێمان بڵێ چی دەكات بۆ هەڵوەشانەوە یان راگرتنی یاسای جەعفەری كە رێگە بە شودانی منداڵی نۆساڵان دەدات؟\nكەسیان نەهاتن پێمان بڵێن چۆن كاردەكەن بۆ دروستكردنی هاوسەنگی جێندەری لە دەزگاكانی حكومەتی عێراقیدا، هیچ ژنە كاندیدێك نابینی باسی ئەوە بكات بەرنامەی چیە بۆ ژنانی شەنگال و ئەنفال لەسەر ئەرزی واقیع و بەبێ تێكەڵكردنی بەسیاسەت تەنها وەك ئازار و پێشێلكاریەكی ژنانە! ئەی کێ لە نوێنەرە ژنەکانی کورد هاتە دەنگ و بڵێ من لە پەرلەمانی عێراق بە دەنگێکی زوڵاڵانەی زمانی دایکم دەئاخاوم کە مافێکی دەستوریمە، وە بەو زمانە پارێزگاری لە مافەکانی کوردو کوردستان دەکەم؟! بێگومان کەس ئەمەی نەکردوە و دیاریشە لە کوالێتی کاندیدەکانەوە لەخولی داهاتویش نایبینین بکرێت!\nئەمانە و چەندین سەرنجی تر پێمان دەڵێت بەرزكردنەوەی كوالێتی و ئاستی توانای كاندیدانی ژن خزمەتی گەورە بەدۆزی ژنانی کوردستان دەكات، وادەكات تەنها ژمارەیەك نەبن و تەواو، بەڵكو دەنگ و رەنگی راستەقینەی ژنان بن.\n2021/10/09 - 08:42\nبایکۆتی هەڵبژاردن دەست بەرداربونی مافی خۆمان و دابڕانمان نیە لە پرۆسەی سیاسی\n2021/09/26 - 09:52\nلە بری وەڵامەکەی خاتو مرواری بۆ کەسمان پرسیاری رۆژنامەنوسەکە رامانناگرێت!\n2021/09/24 - 10:57:AM\nژن لە سیاسەتی کوردستان نەسەرۆکی هەرێـمە نەسەرۆکی حکومەتە نەسەرۆک حزبە\n2021/03/30 - 10:38\nبه پاساوى 'شەرەف' دایكی دو مناڵ گولەباران کرا\n2020/11/18 - 01:15:PM\nکچە پەرستارێک لە گوند ئاژەڵ بەخێو دەکات و باخداری دەکات\n2021/05/10 - 03:37\nژنێک دەبێتە جێگری سەرپەرشتیاری ئیدارەی گەرمیان\nئەرشیفی نەوژین | دەربارە | پەیوەندی\nNewjin.net - 2021\nژمارەی سەردان 269,436 ژمارەی میوان 24


پشتیوانی ڕێژیمی ئێران لە تێرۆریزم، ئەمنییەتی جیهان دەخاتە مەترسییەوه\nپشتیوانی ڕێژیمی ئێران لە تێرۆریزم، ئەمنییەتی جیهان دەخاتە مەترسییەوه\nبەشێک لە نوێنەرانی عەرەبستانی سعوودی، لە ڕێکخراوی نەتەوە یەکگرتووەکان لە نامەیەکەدا بۆ شۆرای ئەمنییەت باسیان لەوە کردووە، کە پشتیوانییەکانی ڕێژیمی ئێران لە تێرۆریزم ئەمنییەتی جیهان دەخاتە مەترسییەوە.\nڕۆژی چوارشەممە ڕێکەوتی ١٨ی خەزەڵوەری ١٣٩٦ی هەتاوی، بەشێک لە نوێنەرانی عەرەبستانی سعوودی، لە ڕێکخراوی نەتەوە یەکگرتووەکان، پێش دەستپێکی دانیشتنی شۆرای ئەمنییەت باسیان لەوە کرد، دۆخی مرۆیی یەمەن و پشتیوانییەکانی ڕێژیمی ئێران لە تێرۆریزم ناوچەکە و جیهان تووشی مەترسی دەکات و بەو بۆنەوە داوایان کرد کە پێش لە هەوڵە تێکدەرانەکانی ڕێژیمی ئێران بگیرێت.\nهەروەها نوێنەرانی عەرەبستانی سعوودی، جەختیان لەسەر ئەو کردووەتەوە، کە ڕێژیمی ئێران بە شێوەی ئاشکرا چەکوچۆڵ بۆ یەمەن دەنێرێت، کە پێشێل کردنی پەیماننامە نێودەوڵەتییەکان و پەرەپێدان بە شەڕ و ئاڵۆزی لە ناوچەکەیە و مەترسییەکی جیددی بۆ سەر جیهانە.\nلەو پێوەندییەدا، عادڵ ئەلجوبەیر وەزیری دەرەوەی سعوودیە، لە لێدوانێکی تەلەفزیۆنیدا ڕایگەیاند: ڕێژیمی ئێران یەکەم وڵاتی پشتیوانی تیرۆریزمە و دەبێ کۆمەڵگای نێودەوڵەتی، گەمارۆ بخاتە سەر تاران.\nناوبراو لەو لێدواندا کە لەگەڵ کەناڵی (CNBC) ئەنجامی داوە، لە بارەی دەستێوەرانەکانی ڕێژیمی ئێران لە ناوچەدا باسی لەوە کردووە، دەمانەوێ کۆمەڵگای نێودەوڵەتی بە هۆی پاڵپشتیی ئەو ڕێژیمه لە تێرۆریزم، زنجێرە گەمارۆیەک بەسەر تاراندا بسەپێنێت".\nپاش هێرشی مووشەکیی حووسییەکانی یەمەن بۆ سەر ڕیاز، حکوومەتی سعوودییە ڕێژیمی ئێران بە بەرپرسیاری یەکەم دەزانێت.\nهەر لەو بارەوە بەرپرسانی ڕێژیمی ئێران لە میدیاکانی خۆیاندا باسیان لەوە کردووە، کە هێرش بۆ سەر وڵاتانی عەرەبی دیکە بەتایبەت دۆبەی دەکەن.


بڕی پێدانی كارەبای نیشتمانی زیاد دەكات – تۆڕی میدیایی خەڵک\nبڕی پێدانی كارەبای نیشتمانی زیاد دەكات\n2019/08/25 - 5:37 PM\nوەزیری كارەبای حكومەتی هەرێم داوای لە كۆمپانیای بۆسكۆی كۆریای باشور كرد لەماوەی هەفتەیەدا وەك تێست هەردوو یەكەی پڕۆژەی وێستگەی هەڵمی 300 مێگاواتی خەبات بەگەڕبخەن، دەشڵێت: “هەموو كارئاسانی و هاوكارییەكیان دەكرێت لە پێناو بەگەڕخستنی پڕۆژەكە”.\nئەندازیار كەمال محەمەد، وەزیری كارەبای حكومەتی هەرێم لە نووسینگەی تایبەتی خۆی چاوی كەوت بە بەڕێوەبەری پڕۆژەی وێستگەی هەڵمی 300 مێگاواتی خەبات لە كۆمپانیای بۆسكۆی كۆریای باشو رو شاندی یاوەری، لەو دیدارەدا، كە هۆگر شاڵی، بریكاری وەزارەتی كارەبا و بەڕێوەبەری بەرهەمهێنانی كارەبا ئامادەی بوون بەتێروتەسەل باس لە چۆنیەتی تێست كردنی هەردوو یەكەی وێستگەی هەڵمی 300 مێگاواتی خەبات كرا.\nبەپێی ڕاگەیەندراوێكی وەزارەتەكە، كە وێنەیەكی بۆ (خەڵك) نێراوە ئاماژە بەوەكراوە، وەزیری كارەبا داوای لەكۆمپانیاكە كرد چارەسەری سەرجەم گرفت و كێشە تەكنیكی و هونەرییەكانی وێستگەكە بكەن و لەم هەفتەیەدا وەكو تێست هەردوو یەكەكە بەگەڕبخەن، وەزارەتی كارەباش هەموو كار ئاسانی و هاوكارییەكیان دەكات لە پێناو بەگەڕخستنی پڕۆژەكە.\nئاماژە بۆ ئەوەشكراوە، شاندی كۆمپانیاكە بەڵێنیان پێدان لەم هەفتەیەدا هەردوو یەكەكەی وێستگەكە دەخەنە قۆناغی ئەزموونیەوە تاوەكو لەنزیكترین كاتدا ئەم وێستگەیە دەست بەبەرهەمهێنانی كارەبا بكات.\nوەزارەتی كارەبا لە رێگەی كۆمپانیای پۆسكۆی كۆرییەوە لە ڕێگەی وزەی هەڵمیەوە كار بۆ بەرهەمهێنانی 300 مێگاوات كارەبا دەكات، كە بەیەكێك لە پڕۆژە گەورە و ستراتیژییەكانی وەزارەتی كارەبا دادەنرێت و بۆ یەكەمینجارە لەڕێگەی وزەی هەڵمییەوە كارەبا بەرهەم دەهێنرێت.\nلە ڕاگەیەنراوەكەدا هاتووە، “ماوەیەك بەهۆی هەندێك گرفتی تەكنیكیەوە كارەكان دواكەوتبوون، لە ئێستادا وەزیری كارەبا دوای چەندین دانیشتن و كۆبوونەوە لەگەڵ بەرپرسانی وێستگەكە و كۆمپانیای بۆسكۆی كۆری ڕاستەوخۆ بەدواداچوون و چاودێری كارەكانی وێستگەكە دەكات و كارئاسانی بۆ چارەسەركردنی تەواوی گرفتە تەكنیكی و هونەرییەكان دەكات”.\nحكومەتی هەرێمكارەبای نیشتمانی\nئەو جگەرگۆشەیەی بەهۆی شەهیدبوونی باوكیەوە جەڵتە لێیدا كۆچی دوایی كرد


هه‌فته‌ى ماڵئاوایى و یه‌كترناسینى وه‌زیره‌كان\n06:41 - 04/07/2019\nهه‌فته‌ى ماڵئاوایى و یه‌كترناسینى وه‌زیره‌كان\nتا نۆ مانگى پڕی ته‌واو نه‌كرد، كابینه‌ى نۆیه‌مى حكومه‌تى هه‌رێمى كوردستان سه‌روه‌ختى له‌دایكبوونى نه‌هات، دواى نۆ مانگى ته‌واو له كۆبوونه‌وه، دانوستان، مشتومڕ، هه‌ڕه‌شه، گرژى و خاوبوونه‌وه، چاوه‌ڕوانده‌كرێت هه‌فته‌ى داهاتوو، هه‌فته‌ى ماڵئاوایى كابینه‌ى هه‌شتى حكومه‌تى هه‌رێمى كوردستان و ده‌ركه‌وتنى وه‌زیره نوێیه‌كانى كابینه‌ى نۆ بێت.\nچه‌ند رۆژێكى كه‌مه، یه‌كێتى و پارتى به‌نزیكبوونه‌وه گه‌یشتوون، میدیاى فه‌رمى یه‌كێتى هه‌واڵى رێككه‌وتنى یه‌كجاره‌كى راگه‌یاندووه، شه‌ش رۆژ مۆڵه‌ت ماوه بۆ ئه‌وه‌ى سى ڤى كاندیده‌كان بخرێته به‌رده‌م په‌رله‌مانى كوردستان، حزبه‌كان سه‌ریان به‌نێو باره‌گاكانى خۆیاندا كردووه‌ته‌وه‌و له‌و ماوه كه‌مه‌ى ماوه، ده‌بێت نوێنه‌ره‌كانى خۆیان ساغ بكه‌نه‌وه، بۆ پۆسته‌كانى حكومه‌ت.\nبڕیاره رۆژى شه‌ممه‌ى داهاتوو، وه‌زیره‌كانى كابینه‌ى هه‌شت به سه‌رپه‌رشتى نێچیرڤان بارزانى سه‌رۆكى هه‌رێمى كوردستان، كۆبوونه‌وه‌ى ماڵئاوایى بكه‌ن، ماڵئاوایى له‌چوار ساڵى پڕقه‌یران و كێشه بۆ خه‌ڵك، كابینه‌یه‌ك له‌گه‌ڵ ناویدا وشه‌ى قه‌یرانیش به‌رده‌وام ده‌بوو بگوترێت. كابینه‌كه شتێكى ئه‌وتۆى پێشكه‌ش نه‌كرد، ره‌خنه‌گرانى ده‌ڵێن كابینه‌ى كێشه‌و قه‌یران بوو، ئه‌وانه‌شى بەرگری لێدەکەن پێیان وایە ئه‌و كابینه‌یه هه‌رێمى كوردستانى له‌به‌رمۆداى داعش و مه‌ترسییه‌كانى دواى ریفراندۆم پاراست.\nكابینه‌ى ساواو سه‌رۆكى نوێ\nپه‌رله‌مانى كوردستان ته‌نها رۆژه‌كانى هه‌فته‌ى داهاتووى له پێشه، له‌گه‌ڵ كۆتایى ئه‌و هه‌فته‌یه ده‌بێت كابینه‌یه‌كى نوێى وه‌زاریى له هۆڵى په‌رله‌مان بێته ده‌ره‌وه، لانى كه‌م دەبێت نیوه كۆ یه‌كى كابینه‌كه سوێندیان خواردبێت. به‌پێى په‌یڕه‌وى ناوخۆى په‌رله‌مانى كوردستان ٤٨ كاتژمێر پێش هه‌ر دانیشتنێك، ده‌بێت به‌رنامه‌ى كار بخرێته سندوقى په‌رله‌مانتارانه‌وه، بۆیه‌ش چوارشه‌ممه‌ى هه‌فته‌ى داهاتوو دوایین رۆژى یاساییه بۆ گه‌یشتنى ناوى وه‌زیره‌كانى كابینەى نوێ.\nحزبه‌كان له په‌له‌په‌لیى كاتى زیادكراودا\nحزبه‌كان تائێستا به‌فه‌رمى ناوى كاندیده‌كانى خۆیان ئاشكرانه‌كردووه، به‌ڵام هه‌ركاتێك بێده‌نگ ده‌بن، ئه‌وا له‌هه‌ركات زیاتر به مشتومڕى نێوخۆیانه‌وه سه‌رقاڵن، ئێستا كه چه‌ند رۆژێكى كه‌مه لێدوان و په‌یام و په‌یامكارى بۆیه‌ك راگیراوه، لایه‌نه‌كان له‌نێوخۆیان مشتومڕى گه‌رمی یەکلاکردنەوەی کاندیدەکانیان ده‌ستى گرتوون.\nناوخۆى یه‌كێتى ئاڵۆزه\nیه‌كێتى جیا له لایه‌نه به‌شداره‌كانى دیكه، ئاسته‌نگ و سه‌رئێشه‌ى زۆرى له‌پێشه بۆ خۆساغكردنه‌وه‌ى. بۆ ئاماده‌كردنى كاندیده‌كان بیانووى نه‌ماوه‌و له‌سه‌ر پارێزگارى كه‌ركوك به رێككه‌وتن گه‌یشتوون له‌گه‌ڵ پارتى. به‌رزان ئه‌حمه‌د كوردە ئه‌ندامى سه‌ركردایه‌تى یه‌كێتى بۆ ده‌نگى ئه‌مریكا ئاماژه‌ى به‌وه‌كردووە، تا ١١ی مانگ كاندیده‌كانیان یه‌كلاده‌كه‌نه‌وه. ئه‌گه‌رچى تا ئه‌و ماوه كاتێكى وانامێنێت بۆ راده‌ستكردنى ناوه‌كان به په‌رله‌مان.\nله‌نێو یه‌كێتى ته‌نها پۆستى جێگرى سه‌رۆكى حكومه‌ت مشومڕى له‌سه‌ر كه‌مه، پۆسته‌كانى دیكه ناكۆكى له‌سه‌رن\nبه‌گوته‌ى كورده، بڕیاره ناوه‌كان له كۆبوونه‌وه‌ى ئه‌نجومه‌نى سه‌ركردایه‌تى یه‌كلابكرێنه‌وه، هه‌مویان پابه‌ندده‌بن به‌بڕیارى سه‌ركردایه‌تییه‌وه. پێشتر فه‌رید ئه‌سه‌سه‌رد ئه‌ندامى سه‌ركردایه‌تى یه‌كێتى به په‌یسه‌رى گوتبوو، پێش ئه‌وه‌ى كۆبوونه‌وه‌ى سه‌ركردایه‌تى بكرێت، بۆ یه‌كلایى كردنه‌وه‌ى پۆسته‌كان یه‌كێتى له‌نێوخۆى هه‌وڵى رێككه‌وتن ده‌دات، چونكه به‌بڕواى ئه‌و، له‌هه‌موو دۆخێكدا رێككه‌وتن پێش كۆبوونه‌وه‌ى سه‌ركردایه‌تى باشتره.\nئه‌گه‌رچى تا ئێستا چه‌ند جارێك جه‌مسه‌ره جیاوازه‌كانى یه‌كێتى، به‌تایبه‌ت ماڵى تاڵه‌بانى و كۆسره‌ت ره‌سوڵ لێكتێگه‌یشتنیان كردووه له‌سه‌ر پۆسته‌كان، به‌ڵام ماوه‌یه‌كى كه‌مى خایه‌ندووه. له‌نێو یه‌كێتى ته‌نها پۆستى جێگرى سه‌رۆكى حكومه‌ت مشومڕى له‌سه‌ر كه‌مه، پۆسته‌كانى دیكه ناكۆكى له‌سه‌رن، بۆ ئه‌و حزبه ره‌واندنه‌وه‌ى نیگه‌رانییه‌كان له هه‌فته‌یه‌كدا ئه‌سته‌مه.\nناوى كاندیده‌كانى پارتى له گیرفانى سه‌رۆك وه‌زیرانى نوێیه\nپارتى پێشتر ناوى كاندیده‌كانى ساغ كردووه‌ته‌وه، لیژنه‌یه‌ك به‌سه‌رۆكایه‌تى هۆشیار زێبارى ناوه‌كانى ته‌ته‌ڵه‌كردووه‌و مه‌سعود بارزانى دوایین ناوه‌كانى په‌سه‌ندكردوون. په‌یسه‌ر پێشتر ناوى كاندیده‌كانى پارتى بڵاوكردوه. نه‌زهه‌ت حالی وه‌زیری ناوخۆ، ئاشتی هه‌ورامی وه‌زیری سامانه‌سروشتییه‌كان، عه‌بدولسه‌لام مه‌ده‌نی وه‌زیری په‌روه‌رده، نه‌وزاد هادی وه‌زیری كاره‌با، نزار عیسمه‌ت وه‌زیری ته‌ندروستی، فرسه‌ت ئه‌حمه‌د وه‌زیری داد، ساسان فه‌رهاد عه‌ونی وه‌زیری شاره‌وانی. كاندیدی وه‌زیری ئه‌وقاف یه‌كلانه‌بووه‌ته‌وه.\nكادیرانى سلێمانى، هه‌ڵه‌بجه، راپه‌ڕین و گه‌رمیان-ی پارتی نیگه‌رانن\nمه‌سرور بارزانى ٢٤ى مانگى رابردوو له روونكردنه‌وه‌یه‌كدا گوتى، تا به‌فه‌رمى نه‌ناسێندرێن، هیچ كاندیدێك به یه‌كلابووه‌وه هه‌ژمارناكرێت. له‌ناو پارتیش ئه‌گه‌رى گۆڕانكارى له‌ناوه‌كان هه‌یه، كادیرانى سلێمانى، هه‌ڵه‌بجه، راپه‌ڕین و گه‌رمیان، نیگه‌رانن كه هیچ كه‌سێكى ئه‌وناوچانه له پشكى حزبه‌كه‌یان پۆست وه‌رناگرن له كابینه‌ى نوێ.\nگۆڕان به‌هێواشى خه‌ریكه\nبزوتنه‌وه‌ى گۆڕان ئه‌مجاره به‌هەستیارى زۆره‌وه ده‌ستى بۆ فایلى ئاماده‌كردنى كاندید برد، لیژنه‌یەکی ١١ کەسیی له‌سه‌ر ئاستى ئۆرگانه‌كانى بزوتنه‌وه‌كه دروستكرد، لیژنه‌كه چه‌ند ناوێكى ته‌ته‌ڵه‌كردووه‌و ره‌وانه‌ى جڤاتى نیشتیمانى كردووه. له‌نێو گۆڕان هێشتا مشتومڕ هه‌یه له‌سه‌ر میكانیزمه‌كان، چاوه‌ڕوانده‌كرێت كۆبوونه‌وه‌ى سبه‌ینێ هه‌ینى جڤاتى نیشتیمانى گۆڕان یه‌كلاكه‌ره‌وه بێت، به ده‌نگدان به‌رپرسه نوێیه‌كانى گۆڕان هه‌ڵبژێردرێن.\nگۆڕان هه‌ر له‌سه‌ره‌تاوه به سستى ده‌ستى به پرۆسه‌ى یه‌كلاكردنه‌وه‌ى ناوه‌كان كرد، له مانگى دووى ئه‌مساڵ له‌گه‌ڵ پارتى رێككه‌وتنى واژۆكرد، به‌ڵام هێشتاش كاندیده‌كانى دیار نین، نزار مه‌حمود ئه‌ندامى جڤاتى نیشتیمانى گۆڕان بۆ په‌یسه‌ر ره‌تیكرده‌وه، گۆڕان سست جوڵابێته‌وه‌و گوتى"ناكرێت كاتێكى زۆرى مابێت، هه‌رزوو ناوى كاندیده‌كان راده‌ست بكه‌یت".\nگۆڕان ئه‌مجاره به‌هەستیارى زۆره‌وه ده‌ستى بۆ فایلى ئاماده‌كردنى كاندید برد\nگوتیشى"ئه‌م هه‌فته‌یه جڤاتى نیشتیمانى كۆبوونه‌وه ده‌كات و ده‌نگ بۆ كاندیده‌كان ده‌دات، لیژنه‌كه كارى خۆیان كردووه‌و ناویان ره‌وانه‌كردووه، هه‌ر ده‌نگدانى ماوه".\nكاندیدى سۆسیالیست بۆ وه‌زیرى شه‌هیدان و ئه‌نفالكراوان، عه‌بدوڵاى حاجى مه‌حموده، ئه‌وه‌ش له‌سه‌ر داواى پارتى، پێشتر سۆسیالیست به‌نیازبوو محه‌مه‌دی حاجى مه‌حمود كاندید بكات بۆ وه‌زیری شەهیدان. به‌ڵام پارتى به‌فه‌رمى پێى گوتبوون عه‌بدوڵا حاجى مه‌حمود كاندید بكه‌ن و كورسییه‌كى په‌رله‌مانیش بده‌ن به باپیر كامه‌لا، له پارتى كرێكاران و ره‌نجده‌ران، كه له‌هه‌ڵبژاردنى رابردوو له‌گه‌ڵ سۆسیالیست به لیستێك به‌شداربوو.\nپارتى مه‌به‌ستیه‌تى بزوتنه‌وه‌ى ئیسلامى به‌شداربێت له كابینه‌ى نوێى حكومه‌تى هه‌رێمى كوردستان، به‌ڵام بزوتنه‌وه وه‌زیرى ده‌وێت و له‌نێو پارتیش كۆڕایى نییه كه پۆستى وه‌زیریان پێبدرێت. بزوتنه‌وه داواى وه‌زیرى ئه‌وقاف ده‌كات پارتى تائێستا له‌سه‌ر ئه‌و داوایه‌ى ساغ نه‌بووه‌ته‌وه، وه‌زاره‌تیان پێبدات یاخود پله‌ى خوارتر، به‌ڵام ئاڕاسته‌كه‌ى نێچیرڤان بارزانى له‌نێو پارتى له‌گه‌ڵ ئه‌وه‌نین وه‌زاره‌ت به بزوتنه‌وه بدرێت، په‌یسه‌ر پێشتر ئه‌وه‌ى بڵاوكرده‌وه، كه هۆكارى نیگه‌رانى سه‌رۆكى هه‌رێم ئه‌وه‌یه، كه وه‌زیره‌كانى سۆسیالیست و مه‌سیحی-یه‌كانیش نزیكى مه‌سرور بارزانین ئه‌گه‌ر به‌هه‌مان شێوه وه‌زاره‌ت به بزوتنه‌وه بدرێت، هاوسه‌نگى له‌كابینه‌كه بوونى نابێت.\nمه‌سیحی-یه‌كان وه‌زیریان بۆ دیاریكراوه\nپشكى مه‌سیحی-یه‌كان له كابینه‌ى نوێ وه‌زاره‌تى گواستنه‌وه ده‌بێت، به‌پێی زانیارییه‌كانی په‌یسه‌رپرێس، پارتی وه‌زاره‌تی گواستنه‌وه‌ی داوه‌ته پێكهاته‌ی مه‌سیحی-یه‌كان، به‌ومه‌رجه‌ی ئانۆ جه‌وهه‌ر به‌رپرسی ناوچه‌ی عه‌نكاوه‌ی پارتی بۆ ئه‌و پۆسته كاندید بكه‌ن، ئه‌وه‌ش نیگه‌رانی و ناڕه‌زایه‌تی مه‌سیحی-یه‌كانی لێكه‌وتووه‌ته‌وه.\nله‌دایكبوونى كابینه‌ی نوێ، کە نۆ مانگ چاوەڕوانى خه‌ڵكى ویست، چى بۆ خه‌ڵك ده‌كات؟\nته‌نها دروستبوونى كابینه‌ى نۆ، چاره‌كێكى ته‌مه‌نى یاسایى كابینه‌كه‌ى ویست، ئه‌گه‌ر كه‌وتنه سه‌رپێ و لابردنى هه‌ر ئاسته‌نگێكى به‌رده‌م كابینه‌كه كاتێكى كه‌متر له‌وه‌شى بوێت، ئه‌و كابینه‌یە ته‌مه‌نى خۆى له چاوه‌ڕوانى گفتوگۆو كۆبوونه‌وه‌ى لایه‌نه سیاسییه‌كان خه‌سار ده‌كات، نه‌خشه‌ى كابینه‌كه روونبووه‌ته‌وه‌و ئه‌وه‌ى ماوه‌ته‌وه پرسیاره لەسەر کابینەکە. ئه‌م كابینه نوێیه، كه له‌دایكبوونى نۆ مانگ چاوەڕوانى خه‌ڵكى ویست، چى بۆ خه‌ڵك ده‌كات؟


كۆبونەوەی یەكێتی و یەكگرتو لە سلێمانی دەستیپێكرد\n- 1/23/2020 11:17:00 AM 2321 جار خوێندراوەتەوە\nپێشنیوەڕۆی ئەمڕۆ، وەفدێكی بالای یەكگرتوی ئیسلامی كوردستان، سەردانی یەكێتی نیشتیمانی كوردستانیان كردو لە لایەن ژمارەیەك لە ئەندامانی باڵای یەكێتی پێشوازیان لێكرا.\nبەگوێرەی زانیارییەكانی خەندان، كۆبونەوەكە بە سەرپەرشتی هەریەك لە كۆسرەت رەسوڵ عەلی، سەرۆكی ئەنجومەنی باڵای سیاسی و بەرژەوەندییەكانی یەكێتی و سەڵاحەدین بەهادین، ئەمینداری گشتی یەكگرتوی ئیسلامی كوردستان بەڕێوەدەچێت.\nلە كۆبونەوەكەدا پەیوەندییەكانی نێوان یەكێتی نیشتیمانی كوردستان و یەكگرتوی ئیسلامی كوردستان گفتوگۆی لەسەر دەكرێت و چۆنیەتی گەشەپێدانی ئەو پەیوەندیانە دەخرێتەرو\nسەرچاوەیەكی ئاگادار لە كۆبونەوەكە بە خەندان-ی راگەیاند،"لە كۆبونەوەكەدا پەیوەندییەكانی نێوان یەكێتی نیشتیمانی كوردستان و یەكگرتوی ئیسلامی كوردستان گفتوگۆی لەسەر دەكرێت و چۆنیەتی گەشەپێدانی ئەو پەیوەندیانە دەخرێتەرو".\nهاوكات لە كۆبونەوەكەدا گفتوگۆ لەبارەی دۆخی عێراق و هەرێمی كوردستان و دواین گۆڕانكارییەكانی ناوچەكە و ئەو پێشهاتانە دەكرێت كە لەئێستادا رودەدەن و باس لە رێكخستنی زیاتری نێو ماڵی كورد دەكرێت بۆ هەر ئەگەرو پێشهاتێك كە بێتە ئاراوە.\n#یەکێتی #یەکگرتووی ئیسلامی #یه‌كگرتوو


گەنجی کورد لەنێوان عەقڵ و هەستدا\nزاڵنەبوون بەسەر هەستدا بۆ ڤولکانییەکان خاڵی لاوازییە\nچی گه‌نجی کوردی بێئومێد کردووه، ئه‌ده‌ب و فه‌نتازیا یاخود هه‌لومه‌رجی ژیانی کۆمه‌ڵگەیه‌ک؟\nدونیابینیی هه‌ندێک نووسه‌ری کورد، دونیابینییه‌کی ڕاستڕه‌وه، واته ته‌نیا پێشی خۆیان ده‌بینن و هیچی تر، له‌کاتێکدا بۆ گه‌یشتن به ڕاستی، مرۆڤ پێویستی به گه‌ڕانێکی خڕه، واته له هه‌موو دیوێکه‌وه خاوه‌نی پێرسپێکتیڤێکی تر بیت، به‌م شێوه‌یه بوونه‌کان له چه‌ندین پێرسپێکتیڤه‌وه ده‌بینیت و که هه‌ریه‌که‌یان ڕاستییه‌کی ترت پێ ده‌به‌خشن، که پێشتر نه‌تدیوه، که پێشتر درکت پێ نه‌کردووه، یاخود هه‌رگیز نه‌تتوانیوه بیری لێ بکه‌یته‌وه.\nکۆمه‌ڵێک فاکتۆر هه‌یه له‌سه‌ر هه‌بوونی بێئومێدی، که هه‌ریه‌که‌یان دیسانه‌وه خاوه‌نی هۆکارێکی تایبه‌تن. بۆ نموونه به میلیۆنان گه‌نج له ئه‌وروپادا بێئومێدن، بێئومێدیی ئه‌م گه‌نجانه پابه‌ند نییه، به هه‌ژاریی وڵاته‌وه، نه‌بوونی دڵنیایی ژیان، نه‌بوونی ئازادی و دیموکراتی، یاخود هه‌بوونی جه‌نگێکی به‌رده‌وام له وڵاتدا. نه‌خێر بێئومێدیی ئه‌م گه‌نجانه په‌یوه‌ندیی به هه‌ڵکه‌وتنی ستراکتووری کا‌راکته‌ری ئه‌م تاکانه‌وه هه‌یه، که بووه‌ته نه‌خۆشی بۆیان. ئه‌م بێئومێدییه سیمپتۆومی چه‌نده‌ها نه‌خۆشییه، بۆ نموونه نه‌خۆشیی تێکچوونی که‌سایه‌تی، که چه‌نده‌ها جۆری هه‌یه، یاخود سیپتۆمی دێپرێسیۆن، خه‌مباری.\nله ئه‌وروپادا به میلیۆنان گه‌نج خاوه‌نی دێپرێسیۆن و ترسن و به‌بێ ئه‌وه‌ی هیچ که‌س درکیان پێ بکات، ئه‌م گه‌نجانه، ئه‌گه‌ر کچن یان کوڕن، ژیانی ڕۆژانه‌یان بریتییه له ڕۆچوون به‌ناو (نه‌خه‌وتن له شه‌ودا و خه‌وێکی درێژ له ڕۆژدا، که ده‌بێته هۆی کێشه بۆ خوێندن و بۆ کاریان، ئاهه‌نگ، ئه‌لکهۆل خواردنه‌وه، جلوبه‌رگی گران و جوان، نوێتریین ئایفۆن، جوانتریین خۆشه‌ویست)، که ته‌مه‌نی درێژی خۆشه‌ویستییه‌که له چه‌ند مانگێک زیاتر تێپه‌ڕ ناکات، دیسانه‌وه گه‌ڕان به‌دوای پرینس و پرینسێسه‌یه‌کی تردا ده‌ست پێده‌کاته‌وه.) ژیانیان پڕه له تووڕه‌ییه‌کی هه‌میشه‌یی، نابه‌خته‌وه‌رییه‌کی به‌رده‌وامی و به‌دڵنه‌بوونی هیچ شتێک، وه‌کئه‌وه‌ی هیچ شتێک نه‌توانێت سووکناییه‌کیان پێ ببه‌خشێت.\nگه‌نجی کوردستان هیچ جیاوازیی نییه له‌گه‌ڵ گه‌نجی ئه‌وروپا، چونکه په‌روه‌رده‌کردن و پێشینه‌ی گه‌شه‌ی ده‌روونیی ژیانی منداڵییان، بناغه‌ی لێکه‌وتنه‌وه‌ی تێکچوونی که‌سایه‌تیی و دێپرێسیۆن و چه‌نده‌ها کێشه‌ی تری ده‌روونییه.\nئه‌ده‌ب و هونه‌ر و فه‌نتازیا زیان به گه‌نجان ناگه‌یه‌نێت، به‌ڵکوو به‌پێچه‌وانه‌وه چاوگه‌ی هێزی له‌بن نه‌هاتووی ڕۆحییه بۆ گه‌نجانی خاوه‌ن کێشه. چه‌نده‌ها چیرۆک و ڕۆمان، هه‌تاوه‌کوو ئێستا به‌شێکی گرنگی تێراپییه ده‌روونییه‌کانن له ئه‌وروپادا، بۆ نموونه مراوییه ناشیریینه‌که‌ی هۆ سی ئه‌نده‌رسن، یاخوود ئاگردانه ئاسنینه‌که‌ی برایانی گریم. فه‌نتازیا یه‌کێکه له چاوگه‌کانی به‌ده‌ستهێنانی ئه‌نه‌رگییه‌کی ڕۆحی، نه‌ک وێرانکردنی ڕۆح. که‌وتووەته سه‌ر ئه‌وه‌ی، که گه‌نج چلۆن مامه‌ڵه له‌گه‌ڵ فه‌نتازیاکانیدا ده‌کات، شکاندنی گه‌نج به خوێندنه‌وه‌ی ڕۆمان و شیعر، نه‌ک کارێکی باش نییه، به‌ڵکوو زیانگه‌یاندنێکی گه‌وره‌شه به گه‌نج، چونکه ده‌شێت گه‌نجێک فێر بێت، که پێی شه‌رم بێت، خوێنه‌ری شیعر و ڕۆمان بێت، ئه‌م فێربوونه پرۆسه‌یه‌کی نۆیرۆلۆگییه، چونکه گه‌نج لێره‌دا ده‌بێت به خاوه‌نی نۆیرۆنێک بۆ دژبوون به شیعر و ڕۆمان و ئه‌ده‌ب. به‌ڵام کاتێک گه‌نج فێر ده‌که‌یت، که ته‌نیا هۆنراوه و ڕۆمانی پۆزه‌تیڤ بخوێنێته‌وه، که له ڕێگایه‌وه هێز په‌یدا بکات و ڕۆشنبین بێت بۆ ئاینده‌ی نه‌ک تاریکبین. به‌و پێیه‌ی به‌شێکی گه‌وره‌ی ئه‌ده‌بی کوردیی تێکستگه‌لێکی نێگه‌تیڤه، ئه‌وا گه‌نجان له ڕێگایه‌وه زیاتر نائومێد ده‌بن.\nئه‌و نووسه‌رانه‌ی، که خۆیان ئه‌نتی ئه‌ده‌بن و خاوه‌نی گفتوگۆیه‌کی هه‌تا بڵێی تووندوتیژن، خۆیان له‌سه‌ر سنوری نۆیرۆزه و پسیشۆزه‌دا ده‌ژیین، تووڕه‌بوونه‌کانیان و گفتوگۆی پڕ تووندوتیژییان سیمپتۆمه.\nمن ده‌ڵێم: ئه‌ی گه‌نج، ئه‌گه‌ر هه‌ست ده‌که‌یت نابه‌خته‌وه‌ریت، به‌بێ گوێدانه ئه‌وه‌ی له کوردستان ده‌ژیت یان له ئه‌وروپا، ئه‌وا په‌نا ببه‌ره به‌ر خوێندنه‌وه‌ی ڕۆمان و گوێگرتن له موسیک، خاوه‌نی فه‌نتازیا به بۆ ژیانێکی باشتر و به‌خته‌وه‌رتر، به‌تاڵبوونت له فه‌نتازیا، به‌تاڵبوونته له هیوا و ئه‌نه‌رگی. منیش وه‌ک گه‌نجێکی کورد خاوه‌نی دوورگه‌یه‌ک بووم له‌نێوانی ئه‌قڵ و هه‌ستدا، پاڵه‌وانه‌که‌ی دونیای من مسته‌ر سپۆک بوو، ته‌ماشا بکه من چیی له مسته‌ر سپۆک فێر بووم.\nسێرییه و فیلمی ستارتریک "سه‌فه‌ری ئه‌ستێره‌کان، سه‌فه‌ر به‌ناو ئه‌ستره‌کاندا، کشان به‌ناو ئه‌ستێره‌کاندا"، له شانی سووپه‌رمانه‌وه، یه‌کێکه له فیلمه‌کانی منداڵیی من. فیلمی هه‌میشه‌یی و ئنته‌رێسه‌یه‌کی له‌بن نه‌هاتووم بۆی. هه‌تا ئێستاش ته‌ماشای هه‌موو فیلمه نوێکانیان ده‌که‌م. جوانیی ئه‌م فیلمانه بۆ من له‌وه‌دایه، که به به‌رده‌وامی به تێگه‌یشتنێکی نوێوه ته‌ماشایان ده‌که‌م، چونکه به‌رده‌وام فیلمه‌کان نوێ ده‌کرێنه‌وه. له منداڵییمدا سووپه‌رمان پاڵه‌وانی ڕزگارکردنی جیهان بوو، پاڵه‌وانی ئه‌و بێده‌سته‌ڵاتانه‌ی، که خۆیان توانای ڕزگارکردنی خۆیان و یارمه‌رتییدانی خۆیان نییه. فیلمی ستارتریک ئینته‌رێسه‌ی بۆ گه‌ڕان به‌دوای ژیانێکی تردا، له پلانێتێکی تردا ده‌جوڵانم، ئه‌و بوونه‌وه‌رانه‌ی پلانێته‌کانی تر، ده‌بوونه جێگای سه‌رنج بۆ من، خودی مسته‌ر سپۆک بۆ من هه‌ر له منداڵییمه‌وه هه‌تاوه‌کوو ئێستا ئه‌ستێره‌ی گه‌وره‌ی سێرییه‌کان و فیلمه‌کانی ستارتریک بووه.\nبه‌ڵام بۆ یه‌که‌م جار له ساڵی 2010ه‌وه، مسته‌ر سپۆک جوڵاندمی بۆ بیرکردنه‌وه له شتێک، که پێشتر له‌و هه‌موو ئه‌و ساڵانه‌ی ته‌ماشاکردنی ستارتریکدا سه‌رنجم نه‌دابوو، به‌شێوه‌یه‌ک هه‌روه‌کوو ئه‌و دیوه‌ی ستارتریک بۆ من هه‌ر بوونی نه‌بووبێت، ئه‌ویش چۆنیه‌تیی گفتوگۆی مسته‌ر سپۆک بوو، چۆنیه‌تیی ژیانی مسته‌ر سپۆک بوو. له ئایاری ساڵی 2015ه‌وه مسته‌ر سپۆک یه‌کپارچه ژیانی گۆڕیم. گۆڕیینێک، که به‌هۆی لێشاوی هه‌ڵهاتووانه‌وه بۆ ئه‌ڵمانیا، له هاویینی 2015دا، چه‌نده‌ها به‌ڵگه‌ی ئیمپیریی پێ دام "ڕاستییه‌ک، که به ئه‌زموون به‌رهه‌م دێت، به‌م شێوه‌یه ڕاستییه‌کی وه‌ها ده‌بێته ڕاستییه‌ک، که ئیمپیرییانه ڕاسته. بۆ نموونه یه‌ک و یه‌ک ده‌کاته دوو. ژماره‌کان ته‌نیا له مێشکماندا هەن، به‌ڵام ئیمپیرییانه ڕاسته، یاخود بازنه خڕه، خڕی بازنه له مێشکدایه، به‌م شێوه‌یه هیچ شتێک ناتوانێت نکۆڵی له خڕیی بازنه بکات."\nله‌و ماوه‌یه‌دا له شاری فلێنسبورگ یارمه‌تیی هه‌ڵهاتووانم ده‌دا، کورده‌کان به‌تایبه‌ت. له‌وێدا له‌گه‌ڵ هه‌ڵهاتوواندا کێشه‌یه‌کی گه‌وره له گفتوگۆماندا هه‌بوو، کێشه‌ی هه‌ست و کێشه‌ی لۆگیک، ئه‌مه وێڕای ئه‌وه‌ی، که به‌شێکی گه‌وره‌ی ئه‌و هه‌ڵهاتووانه مرۆڤی لۆگیک نه‌بوون، به‌ڵام جۆرێک بوون له ماشین، که به هیچ شێوه‌یه‌ک ڕێگایان به هه‌ست نه‌ده‌دا بچێته ناویانه‌وه، وه‌ک ئه‌وه‌ی هه‌رچی هه‌ست بێت نه‌یانبێت. له‌سه‌ر ئه‌م باسه زنجیره وتارێکم به‌ناوی (مرۆڤ یان ماشین)ه‌وه نووسیوه، که له ئه‌رشیفی 2015دا هه‌ن.\nله ساڵی 2010دا له خوێندنی فه‌لسه‌فه‌دا، پرۆفیسۆرێکی فه‌لسه‌فه، گرنگییه‌کی گه‌وره‌ی به تیۆرییه‌کانی لودڤیگ ڤیتگنشتاین ده‌دا، به‌شێوه‌یه‌ک که تێزه‌کانی هه‌ردوو کتێبی تراکتاتۆس لۆگیکۆ و شیکردنه‌وه‌ی فه‌لسه‌فه، بناغه‌ی زمانی فه‌لسه‌فی بێت. لێره‌دا خوێندکار فێر ده‌کرا، که ببێته که‌سێکی لۆگیککار، ئه‌وه‌ی له ده‌ره‌وه‌ی لۆگیکدا بێت، هی ئه‌وه نه‌بێت نه قسه‌ی پێ بکه‌یت و نه بیریشی پێ بکه‌یته‌وه. کورت و پووخت، خوێندکار ده‌کرا به ماشینێک، ماشینێک که نه‌توانێت له‌گه‌ڵ هه‌ستدا مامه‌ڵه بکات. له دونیای ئه‌کادێمیسته ماشینه‌کانی جیهاندا تێزێکی ڤیتگنشتاین هه‌ڵسوڕێنه‌ری بیرکردنه‌وه و ژیانیانه، که ده‌ڵێ: هه‌رچ شتێک ڕێگە بدات یاخود هی ئه‌وه بێت قسه‌ی له‌سه‌ر بکه‌یت، ڕوون و ڕەوان قسه‌ی له‌سه‌ر ده‌کرێت، له‌سه‌ر هه‌رچ شتێکیش مرۆڤ نه‌یتوانی قسه بکات، ئه‌وا پێویسته بێده‌نگی هه‌ڵبژێرێت". ئه‌م تێزه به چه‌ندین جۆر ئینته‌رپریتیره ده‌کرێت، شی ده‌کرێته‌وه، به‌ڵام تاکه مه‌به‌ستی سه‌ره‌کیی ڤیگنشتاین لێره‌دا ته‌نیا و ته‌نیا لۆگیکه و هیچی تر.\nکاتێک من ده‌ڵێم سکم دێشێت، ئه‌وا ئه‌وه‌ی ڤیتگنشتاینییه‌کان درکی پێ نه‌که‌ن، بریتییه له‌و هه‌سته‌ی، که سکئێشه دروستی ده‌کات، بۆ ئه‌وان سکئێشه فێنۆمێنێکی سۆماتییه، که به‌هۆی چه‌ند فاکتۆرێکی کیمیکیی و سۆماتییه‌وه به‌رهه‌م دێت، به‌ڵام وه‌ک هه‌ست، هه‌ست به ئازاره‌که ناکه‌ن، واته ئیمپاتییان نییه بۆ که‌سێک، که ئازاری سکی هه‌یه، هه‌ر بۆیه ساردوسڕ ده‌رده‌که‌ون. وه‌کئه‌وه‌ی له کۆمپیوته‌رێکدا فۆرمولارێک بۆ سکئێشه پڕ بکه‌یته‌وه، پاشان ڕێسولتاتێکت بداتێ، ئه‌نجامێکت بداتێ.\nسه‌ره‌تا له ڤێننا به‌هۆی کۆمیسیۆنێکی زانایانی نه‌مساوه هه‌وڵێکی گه‌وره درا، که تێزه‌کانی ڤیتگنشتاین بکرێته سه‌رچاوه‌ی خوێندن، هه‌ر له سه‌ره‌تای قوتابخانه سه‌ره‌تاییه‌کانه‌وه هه‌تا قۆناغی زانکۆ. بیهێنه به‌رچاوی خۆت، ئه‌گه‌ر ئه‌و کاره بکرایه، ئێستا چیی ڕووی ده‌دا؟ وه‌ڵام جیهان پڕ ده‌بوو له ماشین، جیهان ده‌بوو به جیهانی ماتریکس، هه‌ر بۆیه له هه‌رسێ به‌شی فیلمی ماتریکسدا ده‌توانرێت درک به ڤیتگنشتاین بکرێت، ده‌توانرێت ببینرێت، که جیهان چیی لێ دێت، ئه‌گه‌ر بێتوو ماشیین فه‌رمانڕه‌وایی بکات؟\nمن بینه‌رێکی چ ڕاسیۆناڵ و چ ئێمۆسیۆناڵی فیلم و سێرییه‌م، ته‌نانه‌ت له فیلمێکی کارتۆنییشدا ده‌گه‌ڕێم بۆ ڕاستی. ئه‌مه‌ش به‌پێچه‌وانه‌ی کولتووری کوردییه‌وه، که ته‌ماشاکردنی فیلم و سێرییه بێنرخه و بۆ بێئه‌قڵانه. ئه‌وه‌ی کولتووری کوردیی ده‌یه‌وێت کۆمیدییه‌کانه، وه‌ک ته‌مسیله‌کانی که‌شکۆڵ و هاوشێوه‌کانی. له‌کاتێکدا ئه‌م کۆمیدییانه ده‌کرا به‌شێوه‌یه‌کی تر بوونایه، دوور له‌و هه‌موو کولتووری ده‌نگه‌ده‌نگ و غه‌ڵبه‌غه‌ڵبه، دوور له‌و هه‌موو جنێوه، که ڕه‌گیان زیاتر له‌و کولتووره‌دا داده‌کووتێت. ده‌کرا که‌مێک زیاتر کار له لۆگیکدا بکرایه، که له ڕێگایه‌وه شیکردنه‌وه‌ی بۆ بینه‌ر بکردایه، که بۆچی له دۆخێکی وه‌هادا ده‌بینه خاوه‌نی هه‌ستێک بۆ پێکه‌نین، یاخود بۆچی گرنگه پێبکه‌نین، وێڕای ئه‌وه‌ی، که له دۆخێکی کۆمپلێکسدا ده‌ژین؟\nمسته‌ر سپۆک نه‌وه‌ی ڤولکانییه‌کانه، له پلانێته‌که‌ی ئه‌واندا کار له‌سه‌ر لۆگیک ده‌کرێت نه‌ک هه‌ست، هه بۆیه ئه‌وان هیچ هه‌ستێک ده‌رنابڕن و هه‌مان کاتیش ناتوانن به‌سه‌ر هه‌ستێکدا زاڵ بن. زاڵنه‌بوون به‌سه‌ر هه‌ستدا بۆ ڤولکانییه‌کان خاڵی لاوازییه، هه‌ربۆیه نیشاندانی هه‌ر جۆره زاڵنه‌بوونێک به‌سه‌ر هه‌ستدا، ده‌بێته هۆی دوورخستنه‌وه‌یان له به‌رپرسیارێتیی. سپۆک چه‌ندین جار به‌هۆی تووڕه‌بوونیه‌وه، که هێرش ده‌کاته سه‌ر خه‌ڵکانی تر، له‌پێش هه‌موو که‌سێکه‌وه، خۆی سزای خۆی ده‌دات و ده‌ڵێ، من پێویسته له‌م پۆسته دوور بخرێمه‌وه، چونکه نه‌متوانیوه زاڵ بم به‌سه‌ر هه‌سته‌کانمدا، به‌سه‌ر تووڕه‌ییمدا. ئه‌مه بڕیارێکی لۆگیکانه‌یه.\nبینهێنه به‌رچاوی خۆت چه‌ند تاکی کورد تووڕه‌یه و ناتوانێت زاڵ بێت به‌سه‌ر هه‌سته‌کانیدا و تۆڵه‌سه‌ندنه‌وه هه‌ڵیده‌سووڕێنێت، چه‌ند سیاسیی کورد بوونه‌ته هۆی خستنه‌وه‌ی جه‌نگ و ڕشتنی خوێنی هه‌زاران هاووڵاتی.\nمسته‌ر سپۆک هه‌میشه په‌نجه‌یه‌کی ده‌خسته نزیک لووتی که‌سێکه‌وه و په‌نجه‌یه‌کی تری به نێوچه‌وانی که‌سه‌که‌وه، ئه‌م کاره‌ی هه‌میشه له‌لای چه‌پی ئه‌و خه‌ڵکانه‌دا ده‌کرد، که ده‌یویست بیرکردنه‌وه‌یان بخوێنێته‌وه. چه‌ند ئینته‌رێستانته، چونکه سیستێمی هه‌سته‌کان و سه‌نتراڵه‌که‌ی وا له لای چه‌پی مێشکدا، ڕێک لەنێوانی گوێچکه و لووتدا، په‌نجه‌که‌ی تری سپۆک، که به نێوچه‌وانه‌وه‌یه، له‌وێدا فرۆنتاڵ لاپن هه‌یه، لێره‌دا سیستێمی لۆگیک هه‌یه، سه‌نته‌ره‌که‌شی لێره‌دایه. واته سیستێمی هه‌ست و لۆگیک پێکه‌وه ده‌ست له‌ناو ده‌ست کار ده‌که‌ن. سه‌ره‌تا ئه‌و هه‌سته‌ی تاک هه‌یه‌تی، چ هه‌ستێکه، بۆ نموونه تووڕه‌بوون، ئه‌م تووڕه‌بوونه‌ش بووه‌ته هۆی ئه‌وه‌ی که کار له‌سه‌ر بیرکردنه‌وه بکات و دواجار یان ئه‌وه‌تا هه‌ست زاڵه به‌سه‌ر لۆگیکدا یان به‌پێچه‌وانه‌وه. ده‌رئه‌نجام یان ئه‌وه‌تا تاک پلانی تۆڵه داده‌نێت یان ئه‌وه‌تا پلانێکی ئه‌قڵانیی، که زیان نه‌خاته‌وه.\nگوێزانه‌وه‌ی هه‌سته‌کان به‌بێ ده‌ستلێدانیش ده‌بێت، به‌ڵام هه‌موو مرۆڤێک توانای ئه‌مه‌ی نییه، هه‌موو مرۆڤێک سپۆک نییه. بۆ نموونه له ڕێگای ته‌کنیکی هیپنۆتێڕاپییه‌وه، ده‌توانرێت ئه‌م کاره بکرێت، ئه‌ویش بۆ ئه‌وه‌ی تاکی تێراپییکراو فێر بکرێت، که کۆنترۆڵی هه‌سته‌کانی بکات. ئه‌مه‌ش توانای مرۆڤه به‌پێچه‌وانه‌ی ڤولکانییه‌کانه‌وه، که ناتوانن کۆنترۆڵی هه‌سته‌کانیان بکه‌ن. به‌ڵام دیسانه‌وه هه‌موو مرۆڤێکیش ناتوانێت کۆنترۆڵی هه‌سته‌کانی بکات. کۆنترۆڵکردنی هه‌سته‌کان پێویستی به مه‌شق و ڕاهێنانێکی میدیتاتسیۆنانه هه‌یه، که له ڕێگای ئاگاییه‌وه، مرۆڤ فێر ده‌بێت، که هه‌ستێکی وه‌ها، چیی له بیرکردنه‌وه‌یدا به‌رهه‌م دێنێت. به‌مه‌ش ده‌گوترێت ناسینه‌وه‌ی هه‌سته‌کان له ڕێگای ئاگاییه‌وه.\nئه‌مه ئه‌و ڕاستییه‌یه، که به‌شێک له سیاسیی کورد، نووسه‌ری کورد تێی ناگه‌ن، چونکه خۆیان ماشینێکن، ئینجا ماشینی لۆگیک یاخود ماشینێک، که له ڕێگای فێربوونه‌وه "به‌بێ هه‌بوونی ڕۆشنبیری"، فێری بوون، که چ هه‌ست به هیچ نه‌که‌ن و چ هه‌ستیش یه‌کپارچه کۆنترۆڵ بکه‌ن، واته ئه‌وه‌ی بیری لێ ده‌که‌نه‌وه، که ئه‌وان به زمانی بازاڕ پێیانوایه، فێڵ لێکردنه، یاخود هه‌ڵخه‌ڵه‌تاندنه، پراکتیزه‌ی ده‌که‌ن بۆ سه‌رکه‌وتن له کارێکدا. بۆ نموونه تاکێک یاری به هه‌سته‌کانت ده‌کات، به‌بێ ئه‌وه‌ی خۆی هه‌ستی هه‌بێت و له‌م ڕێگایه‌وه ده‌گات به‌وه‌ی، که ده‌یه‌وێت و له کۆتاییشدا پێیوایه سه‌رکه‌وتووه، چونکه توانیویه‌تی تۆ بخه‌ڵه‌تێنێت.\nسیاسی و نووسه‌ره‌کان ده‌ڵێن، شیعر و میعر، ڕۆمان و مۆمان، فیلم و ملم، به‌م شێوه‌یه خه‌ڵکی سه‌رقاڵ ده‌که‌ین هه‌تا بیر له سیاسه‌ت نه‌که‌نه‌وه، بیر له نه‌وت و سه‌رمایه‌ی نیشتمان نه‌که‌نه‌وه. بیر له ناپاکیی به‌رانبه‌ر به نیشتیمان نه‌که‌وه، بیر له شانزده‌ی ئۆکتۆبه‌ر نه‌که‌نه‌وه، بیر له ساخته‌کارییه‌کانی دوازده‌ی مای نه‌که‌نه‌وه. ماوه‌ته‌وه بڵێم ئه‌و نیشتیمانه پڕیه‌تی له ماشین.


حوزەیران | 2020 | پەرلەمانی کوردستان | هەواڵەکان | پەرلەمانی کوردستان - عێراق\nلیژنه‌ی پێشمه‌رگه داواى یه‌كڕیزیی نێوان لایه‌نه سیاسییه‌كانی هه‌رێم ده‌كات\nبه‌مەبه‌ستی تاووتوێکردنی چەند پرسێکى گرنگی هه‌نووكه‌یى و په‌یوه‌ست به‌كارى لیژنه‌كه، پێشنیوڕۆی ئەمرۆ سێشه‌مه 2020/6/30، لیژنەی كاروبارى پێشمەرگە لەپەرلەمانی کوردستان بەسەرپەرشتیی...\nسێشەممە, 30 حوزەیران 2020 17:41\nلیژنه‌ی په‌یوه‌ندییه‌كان داواى وەگەڕخستنی کەناڵە دیپلۆماسی و سیاسییەکان بۆ راگرتنی له‌شكركێشى و تۆپبارانكردنی سنووره‌كان ده‌كات\nپێشنیوەڕۆی ئەمڕۆ سێشه‌مه 2020/6/30، لیژنەی پەیوەندییەکان و رەوەندی کوردستانی له په‌رله‌مانی كوردستان بەسەرپەشتیی د.ڕێبوار بابکەیی سەرۆکی لیژنەو ئامادەبوونی...\nسێشەممە, 30 حوزەیران 2020 17:21\nلیژنه‌ی ناوخۆى په‌رله‌مان له‌شكركێشییه‌كانى توركیاو تۆپبارانكردنی سنووره‌كانى هه‌رێم تاووتوێ ده‌كات\nبەمەبه‌ستی تاووتوێکردنی له‌شكركێشییه‌كانى توركیاو تۆپبارانكردنی سنووره‌كانى هه‌رێمى كوردستان، سه‌عات١٠ی بەیانیی ئەمڕۆ سێشەممە 2020/6/30، لیژنەی ناوخۆو ئاسایش و ئەنجوومەنە خۆجێییەکان لەپەرلەمانی کوردستان بەسەرپەرشتیی...\nسێشەممە, 30 حوزەیران 2020 16:25\nگشتاندنێك سه‌باره‌ت به‌ده‌ستبه‌رداربوون له‌وه‌رگرتنی مووچه‌ی خانه‌نشینیی په‌رله‌مانتارانى خوله‌كانى رابردوو و ئێستا\nنوسینگه‌ى سه‌رۆكی دیوانی په‌رله‌مانى كوردستان به‌نوسراوی ژماره 1034/4/4 له‌ڕێكه‌وتى 30\_6\_2020، به‌ئیمزاى ئه‌رده‌لان محه‌مه‌د ئیسماعیل سه‌رۆكی دیوانی په‌رله‌مانی كوردستان گشتاندێكی سه‌باره‌ت به‌ده‌ستبه‌رداربوون له‌وه‌رگرتنی مووچه‌ی خانه‌نشینیی په‌رله‌مانتارانى خوله‌كانى پێشوو ئاراسته‌ی سه‌رجه‌م په‌رله‌مانتارانی كوردستان له خوله‌كانی رابردوو و ئێستا كرد، ، كه ئه‌مه‌ی خواره‌وه ده‌قى نوسراوه‌كه‌یه:\nسێشەممە, 30 حوزەیران 2020 15:22\nلێژنەی کاروباری شەهیدان لەگەڵ وەزیری کاروباری شەهیدان تاوتوێی جێبەجێکردنی یاسای چاکسازییان کرد\nلە كۆبوونەوەکەدا کە بەسەرپەرشتی سەوسەن محەمەد میرخان، سەرۆكی لیژنەی شەهیدان و قوربانیانی جینۆساید و زیندانیانی سیاسی لە پەرلەمانی كوردستان و بەئامادەبوونی جێگر و بڕیاردەری سەرۆكی لیژنەكەو ئەندامان و راوێژكارانی لیژنەكە بەڕێوەچوو، گفتوگۆی چۆنیەتی هەنگاوەكانی جێبەجێكردنی چاكسازیكرا، وەزیری شەهیدان میكانیزمی جێبەجێكردنەكەی بۆ لیژنەكە خستەڕوو، ئەوەشی پێ راگەیاندن كە لیژنەیەك لە بەڕێوەبەری پارێزگاكان پێكهێنراوە، تاوەكو كارەكان بەپێی یاسا بچنە بواری جێبەجێكردنەوە..\nسێشەممە, 30 حوزەیران 2020 04:38\nپەیامی پیرۆزبایی سەرۆکی پەرلەمان بۆ ساڵیادی ڕاگەیاندنی حیزبی شیوعی کوردستان\nبەبۆنەی ٢٧ ساڵەی یادی ڕاگەیاندنی حیزبی شیوعی کوردستان د. ڕێواز فایەق سەرۆکی پەرلەمانی کوردستان پەیامێکی پیرۆزبایی ئاراستەی سکرتێر و ئەندامانی حیزبەکە کرد..\nسێشەممە, 30 حوزەیران 2020 04:26\nسەبارەت بەتۆپبارانکردنی هەرێمی کوردستان لەلایەن ئێران و تورکیا، سێ لێژنەی پەرلەمان کۆبوونەوەیەکی هاوبەشیان ئەنجامدا\nسەبارەت بە تۆپبارانکردنی خاکی هەرێمی کوردستان لەلایەن هەردوو وڵاتی دراوسێ (ئێران و تورکیا)، و هەڵوێستی لێژنە تایبەتمەندەکانی پەرلەمانی کوردستان لەسەر ئەم بابەتە، پێشنیوەڕۆی ئەمڕۆ ٣٠/٦/٢٠٢٠ کۆبوونەوەیەکی هاوبەش لەلایەن لێژنەکانی پێشمەرگە و ناوخۆ و پەیوەندییەکانی پەرلەمانی کوردستان بەئامادەبوونی سەرۆک و جێگر و بڕیاردەر و ئەندامانی هەرسێ لێژنەکە بەڕێوەچوو...\nسێشەممە, 30 حوزەیران 2020 04:14\nرەوشی سزادراوان لەناو چاکسازییەکاندا تاووتوێ كرا\nدوابەدوای سەردانی شانده جیاوازه‌كانی لیژنەی کاروباری کۆمەڵایەتی و داکۆکیکردن لەمافی مرۆڤ له په‌رله‌مانی كوردستان بۆ چاکسازییەکانی پارێزگاکانی هەرێم له‌ماوه‌ی رابردوودا، سه‌عات 9ى شه‌وى ئەمڕۆ سێشه‌مه 2020/6/30، لیژنه‌كه بەسەرپەرشتیی رۆمیۆ هەکاری سەرۆکی لیژنەو بەشداریی جێگرى سه‌رۆكی لیژنەو بڕیاردەرو ئەندامان و راوێژکارانی لیژنەكه به‌شێوه‌ی ئۆنلاین کۆبووەوە.\nسێشەممە, 30 حوزەیران 2020 00:13\nله دانیشتنێ ئه‌مڕۆی په‌رله‌ماندا د.رێواز فایه‌ق سه‌رۆكی په‌رله‌مانى كوردستان رایگه‌یاند: "سه‌باره‌ت به‌دۆخی دارایی، مووچه، قه‌رزه‌كان، پرسى ناوچه كوردستانییه‌كانی ده‌ره‌وه‌ى ئیداره‌ی هه‌رێم، جێبه‌جێكردنی پرۆسه‌ی چاكسازی و به‌رده‌وامیی پرۆسه‌ی چاكسازی له‌خاڵه سنوورییه‌كان، ره‌وشی ته‌ندروستى و له‌شكركێشی و تۆپبارانكردنی سنووره‌كانی هه‌رێم و دانوستاندنه‌كانی حكومه‌تی هه‌رێم له‌گه‌ڵ حكومه‌تی ناوه‌ندى ئێمه له‌ده‌سته‌ی سه‌رۆكایه‌تیی په‌رله‌مان بڕیارمانداوه سه‌رجه‌م ئه‌و پرس و بابه‌تانه به‌پێی ریزبه‌ندی بخه‌ینه به‌رنامه‌ى كارى دانیشتنه‌كانى په‌رله‌مان".\nدوای تەواو بوونی ماوەی کەرەنتین کردنی پەرلەمان کە بەھۆی توش بوونی پەرلەمانتارێک و چەند فەرمانبەرێک بەڤایرۆسی کۆڕۆنا کارەکانی بۆ ماوەی ھەفتەیەک ھەڵپەسارد بوو، نیوەڕۆێ ئەمڕۆ دووشەممە 29/6/2020 لیژنەی پەروەردەو خوێندنی باڵا بەسەرپەرشتی عبدالسلام دۆڵەمەڕی سەرۆکی لیژنە و ئامادەبوونی بڕیاردەر و بەشێک لە ئەندامانی لیژنە کۆبوونەوەی ئاسایی خۆی ئەنجامدا..